Gaazee Faiz aa medhu sulookee fiyavalhu alhan ninmaifi | Mihaaru\nގާޒީ ފާއިޒާ މެދު ސުލޫކީ ފިޔަވަޅު އަޅަން ނިންމައިފި\nކްރިމިނަލް ކޯޓުގެ ގާޒީ ހުސައިން ފާއިޒް ރަޝާދު --\nމަރިޔަމް ޝަހުދާ، މިހާރު\n06 ޖޫން 2021 - 17:03\nކްރިމިނަލް ކޯޓުގެ ގާޒީ ހުސައިން ފާއިޒް ރަޝާދު ސިވިލް ކޯޓުގައި ހުންނެވި އިރު، ކޯޓު ރޫމުން ބޭރުން އެހެން މުވައްޒަފަކު މެދުވެރިކޮށް، މައްސަލައެއްގައި ގޮތް ނިންމުމާ ގުޅިގެން، އޭނާއާ މެދު ސުލޫކީ ފިޔަވަޅު އެޅުމަށް ޖޭއެސްސީން ނިންމައިފި އެވެ.\nމިދިޔަ ބުދަ ދުވަހު ބޭއްވި އެ މިކޮޝަންގެ މި އަހަރުގެ 44 ވަނަ ޖަލްސާގައި ކޮމިޓީގެ އަޣުލަބިއްޔަތުން ނިންމީ، ގާޒީ ފާއިޒަށް ނަސޭހަތް ދިނުމުގެ އިތުރުން ކޮމިޝަނުން ކަނޑައަޅާ ތަމްރީނު ޕްރޮގްރާމެއް ފުރިހަމަ ކުރުމަށް ކަމަށް ޖޭއެސްސީން މިއަދު ބުންޏެވެ.\nމިއީ، ކޯޓުގެ ޝަރީއަތްކުރާ ރޫމުގެ ބޭރުން ކޯޓުގެ އެހެން މުވައްޒަފަކު ލައްވައި، މައްސަލަ ރައްދުވާ މީހާ ގޭގައި ބަންދު ކުރުވައި، ކޯޓު ރޫމުގެ ބޭރުގައި މައްސަލަ ރައްދުވާ މީހާ ބެއިންދުމަށް ފަހު، މައްސަލައިގެ ހުކުމް ހަވާލުކުރި ކަމަށް ބުނާ މައްސަލައެއް ކަމަށް ޖޭއެސްސީން ބުނެ އެވެ. މިއީ ކޯޓުތަކުގެ ގާނޫނާއި ފަނޑިޔާރުންގެ ގާނޫނާއި ފަނޑިޔާރުންގެ ސުލޫކީ މިންގަނޑާ ހިލާފު އަމަލެއް ކަމަށް ވެސް ޖޭއެސްސީން ބުންޏެވެ.\nއެ ކޮމިޝަނުން ބުނިގޮތުގައި، ގާޒީ ފާއިޒާ މެދު ސުލޫކީ ފިޔަވަޅު އަޅަން ނިންމީ ޖޭއެސްސީން ކުރި ތަހުގީގުތަކަށް އެކަން ސާބިތުވާތީ އެވެ.\nގާޒީ ފާއިޒްގެ މި މައްސަލަ ބަލަން ޖޭއެސްސީން ނިންމީ ސެޕްޓެމްބަރު 18، 2019 ގަ އެވެ.\nސިވިލް ކޯޓް ޖުޑީޝަލް ސާވިސް ކޮމިޝަން ފަނޑިޔާރުން\n"ގާޒީ ފާއިޒްގެ މި މައްސަލަ ބަލަން ޖޭއެސްސީން ނިންމީ ސެޕްޓެމްބަރު 18، 2019 ގަ އެވެ." ކޯޓުތަކެކޭ ކޯޓުތަކުގެ ކަންތައް ބަލަހައްޓާ އިދާރާ ޖޭއެސްސީއެކޭ ހަމަ މިއުޅެނީ ހަމަ ފިނިހަކަ ސްޕީޑްގައި. ތިއޮތް ކުޑަ މައްސަލަ ބަލައި ފިޔަވަޅު އަޅަން ދޮޅު އަހަރު ދުވަސް.\nކޯޓުރޫމުން ބޭރުގަ މައްސަލަ ނިންމީމަވެސް ސުލޫކީ ފިޔަވަޅު ނަސޭހަތްދިނުންތާ؟ ތިކަހަލަ ގާޒީންގެ ހުއްދަ މުޅިއުމުރައް ހުއްދަބާތިލުކުރޭ. ކޯޓުތަކައް އިތުބާކު ނުނުރަނީ މިހެންވީމަ. އާފަލެއްވެސް ފީވީމަ ރަންގަޅައް އޮތް ފަޅި ފެންނަގޮތައް ބާއްވާނީކީނޫން، އާފަލު ފީވީމަ ޖެހޭނީ އެއްލާލަން.\nތިން އަހަރުވަންދެން ހިންގި ތަހުގީގަށް މަރުހަބާ، ހާދަ ފާސުޓޭ ދޯ\nމީހުންގެ އަބުރު ކަތިލައި، މުއައްސަސާގެ އަގު ވައްޓަލައި ޖުޑީޝަރީ އަށް މީހުން ކުރާ އިހުތިރާމު ގެއްލުވާލަން ނަޝީދު އަދި އެމްޑީޕީ މީހުން މި ކުޅެ ގޭމު ދިވެހި ރައްޔިތުން ނިކަން ދެކިބަލަ. ލޮލު ކުރިމަތިނަ ގައުމެއްގެ މުއައްސަސާތައް މި ހަލާކުކޮށްލަނީ. މީގެއިން ގައުމަށް ލުބޭ ގެއްލުން ޖީލުތަކަށް ދެމިގެންދާނެ. ދިވެހިންނޭ ހޭ އަރާ. މިބައިގަނޑު ގައުމު ވިއްކާވެސް ލަފާނެ\nމަލާމާތް ކުރުން . މި ކަހަލަ ކަން ކަމަށް ކިޔަނީ\nތިޔަވަރުގެ މައްސަލައެއް ބަލައި ނިންމިލެއް ހާދައަވަހޭ!!\nޖުޑިޝަލް ސްލޯ ކޮމިޝަން


ދެވަނަ ބޮޑުހަނގުރާމަ – މާލެ ދުށް ހަނގުރާމައިގެ އުޅަނދުފަހަރު – ލޫކަސްޖަލީލް\n“އަހަރަކީ ހިޖުރައިން 1358 ވަނަ އަހަރެވެ. ފެންނަ ފެނުމަށް ދިވެހި ރާއްޖޭގައި ރަސްކަންކުރަނީ ހިތްހަމަޖެހުމާއި އަމާންކަމެވެ. ސުލްހަވެރިކަމާއި ބާއްޖަވެރިކަމެވެ. ރާއްޖޭގެ ސިންގާ ސަނާގައި އިންނެވީ އައްސުލްޠާން ޙަސަން ނޫރައްދީނުއް ޘާނީ އިސްކަންދަރު މަހާރަދުންނެވެ. ކާބޯތަކެތި ރާއްޖެއަށް އައިސްހުރީ ރާއްޖޭގެ ތާރީޚު ނުދެކޭ ފަދަ މަތިވެރި މިންވަރަކަށެވެ. ބާޒާރުގެ ފިހާރަތައް ފުރިފައިވަނީ، އިންސާނެއްގެ ހިތަށް ސިފަކުރެވޭހައި އެއްޗެތީންނެވެ. ފޭރާމުގެ ވައްތަރު ވައްތަރު ގިނަގުނަވެފައި ހައިރާންވާފަދަ އަގުހެވެވެ”\nދެވަނަ ބޮޑު ހަނގުރާމަ ފެށުނު ދުވަސްވަރުގެ ރާއްޖެ ސިފަކުރައްވައި ސުމުއްވުލް އަމީރު މުޙައްމަދު އަމީން ދޮށިމޭނޭކިލެގެފާނު ދެވަނަ ބޮޑު ހަނގުރާމައިގެ ތާރީޚްގެ ގޮތުގައި ލިޔުއްވި “ދިވެހި ރާއްޖެ ހަނގުރާމައިގެ ވިލާގަނޑެއްގެ ދަށުގައި” މި ފޮތުގައި ލިޔުއްވާފައިވެއެވެ.\nދެވަނަ ބޮޑު ހަނގުރާމައިގެ ވިލާތައް ދުނިޔެ ބަނަ ކުރަމުން ދިޔައިރު ރާއްޖޭގައި އޮތީ އުފާ ފާގަތިކަމާއި ތަނަވަސްކަމެވެ. ޙިޖުރައިން 1357 ވަނަ އަހަރުގެ ޖުމާދިލް އާޚިރާ މަހުގެ 22 ވަނަ ދުވަހު އައްސުލްޠާން ޙަސަން ނޫރައްދީނުއް ޘާނީއަށް ކޮލިލުމުގެ އުފާވެރި މަންޒަރުތަކުން ރާއްޖޭގެ ރައްޔިތުންގެ ހިތްތަކަށް ލިބުނު ފިނިކަމުގައި އެއިރު 13 މަސް ފާއިތުވެ ހިނގައްޖެއެވެ. މުޙައްމަދު އަމީން ލިޔުއްވާފައިވެއެވެ:\n“ދުނިޔޭގެ ދިރިއުޅުމަކީ ތޮށަލި ދުޅަޔަށް ހިނގަމުންދާ އެއްޗެއްކަން އާންމުންގެ ހިތްތަކުން ވަނީ ކެހިގެން ގޮސްފައިކަން ކަށަވަރެވެ. ތިޔާގިކަމުގެ ދުވަސްވަރެއްގެ މައްޗަށް އަލިއަޅުވައިލި އިރެއް، ތަދުމަޑުކަމުގެ ދައުރަކަށް ވެސް އަލިއަޅުވައިލުމަކީ އެކަށީގެންވާ ކަމެއްކަމުގައި ހީވާ މީހުން ވަރަށްވެސް މަދެވެ. ކުއްލިއަކަށް މުޅި ދުނިޔެމަތި ބަނަވުމީ ވެސް ޤުދްރަތީ ޤާނޫނެއްކަން ވަނީ ގިނަ މީހުންގެ ހިތްތަކުން ކެހިގެން ގޮއްސައެވެ”\nދެވަނަ ބޮޑު ހަނގުރާމަ ފެށުން\n“ގަޑީގެ ކަށި ހުރެގެން އެނބުރެއެވެ. ސިކުންތަކަށް ފަހު ސިކުންތެއް، މިނިޓަކަށް ފަހު މިނިޓެއް، ގަޑިޔަކަށް ފަހު ގަޑިޔެއް ވެއަތުވެދެއެވެ.\nޓިން! ޓިން! ނުވައެއް ޖަހައިފިއެވެ.\n1939 ވަނަ އަހަރުގެ ސެޕްޓެމްބަރުން3ވީ އާދީއްތަ ދުވަހުގެ ހެނދުނު9ޖެހި އިރެވެ. އިނގިރޭސީންނާއި ފަރަންސޭސީން ޖަރުމަނުންނާއި ދެކޮޅަށް ހަނގުރާމައިގެ އިއުލާން ކުޅަ ތާރީޚީ ވަގުތެވެ. އާދޭހެވެ! ދުނިޔޭގެ ދެވަނަ ބޮޑު ހަނގުރާމަ ފެށުނީއެވެ. ޝައްކެއް ވަސްވާހެއް ނެތެވެ. ހަނގުރާމައިގެ ވަރުގަދަ އެނބުރޭ އޮއިގަނޑެއްގެ ތެރެއަށް ދުނިޔެ ވެއްޓިއްޖެއެވެ. އާދޭހެވެ! އާދޭހެވެ! އަޅުގަނޑުމެންގެ ދިވެހި ރާއްޖެއަކީވެސް ކިތަންމެ ކުޑަ ނަމަވެސް ދުނިޔޭގެ ބައެކެވެ” – ދެވަނަ ބޮޑު ހަނގުރާމައިގެ ފެށުން ސިފަ ކުރައްވައި މުޙައްމަދު އަމީން ހަނގުރާމައިގެ ތާރީޚުގައި ލިޔުއްވާފައިވެއެވެ.\nދެވަނަ ބޮޑު ހަނގުރާމަ ފެށުނީ މީލާދީން 1939 ވަނަ އަހަރުގެ ސެޕްޓެމްބަރު މަހުގެ 1 ވަނަ ދުވަހު ނާޒީ ޖަރުމަނުން ފޮލެންޑަށް އަރައި އެ ގައުމު ހިފުމާއި އެކު ސެޕްޓްބަރުން3ވީ އާދީއްތަ ދުވަހު އިނގިރޭސީންނާއި ފަރަންސޭސީން ޖަރުމަނާއި ދެކޮޅަށް ހަނގުރާމަ އިއުލާން ކުރުމުންނެވެ. އައްސުލްޠާން ޙަސަން ނޫރައްދީނުއް ޘާނީގެ ރަސްކަމުގައި ހިތްހަމަޖެހޭފަދަގޮތެއްގައި ހިނގަހިނގައި އޮތް ދިވެހި ރާއްޖެ ހަނގުރާމައިގެ ބަނަކަމާ ކުރިމަތިލާން ޖެހުނީއެވެ. މާލެއަށް ދެވަނަ ބޮޑު ހަނގުރާމައިގެ ހަބަރު އައި ގޮތާއި މެދު މުޙައްމަދު އަމީން ލިޔުއްވާފައިވެއެވެ:\n“ދުވަހަކީ ޝައްވާލު މަހުގެ ފަސްވަނަ ދުވަހެވެ. ވަގުތަކީ މެންދުރުގެ ވަގުތެވެ. 12 ޖަހާ 22 މިނެޓް ހިނގިތަނާ މާލޭގެ ބަނދަރަށް ނަގިލި ވައްޓައިލީ އަކްބަރު ޢަލީ އަޙްމަދު ޢަލީގެ “ކީސްތީފަތޭ” ފިއަވާ އެހެން ބަނގަލާއެއް ނޫނެވެ. ބޯޓުގެ ކައިރިޔަށް މީރުބަހުރު ދިޔަތާ ކުޑަ އިރުކޮޅެއް ވެއްޖެއެވެ.\n“ކީސްތީފަތޭ” ގެ ނަކުވާގެ ކިބައިން މީރުބަހުރަށް އިވުނު ވާހަކައަކީ އިނގިރޭސިންނާއި ޖަރުމަނުން ހަނގުރާމަ ފެއްޓި ހަބަރެވެ. ދުނިޔެ އަދި ނުދެކޭ ފަދަ ހަނގުރާމަޔަކަށް ދުނިޔެ ކުރިމަތިލައިފިއެވެ”\nމާލެއަށް ދެވަނަ ބޮޑު ހަނގުރާމަ ފެށުނު ހަބަރު ގެނެސްދިން އަކްބަރު ޢަލީ އަޙްމަދު ޢަލީގެ “ކީސްތީފަތޭ” އަކީ މާލޭގައި ވިޔަފާރިކަމު ފައިބާ ތިބި ވޯރާއިންގެ ބަނގަލާއެއްކަން ފިޔަވައި އިތުރު މައުލޫމާތެއް އެނގޭކަށް ނެތެވެ.\nމާލެ ދުށް ދެވަނަ ބޮޑު ހަނގުރާމައިގެ އުޅަނދުފަހަރު\nދެވަނަ ބޮޑު ހަނގުރާމައިގައި މާލެ ބަނދަރުކުރި ހަނގުރާމައިގެ އުޅަނދުފަހަރުގެ މައުލޫމާތު އެއްކުރެވިފައިވަނީ 1949 ވަނަ އަހަރު އިންޑިއާގެ ކަލްކަތާގެ ސިތާރާ ހިންދު ޕްރެސް އިން އިން ޗާޕުކޮށްފައިވާ މުޙައްމަދު އަމީން ލިޔުއްވި ދެވަނަ ބޮޑު ހަނގުރާމައިގެ ދުވަސްވަރުގެ ތާރީޚް ފޮތް ” ދިވެހި ރާއްޖެ ހަނގުރާމައިގެ ވިލާގަނޑެއްގެ ދަށުގައި” މި ފޮތުންނާއި ހަނގުރާމަ ނިމުމަށް ފަހު ހިގާ ދިޔަ ކަންކަމުގެ ތާރީޚުގެ ގޮތުގައި މުޙައްމަދު އަމީން ލިޔުއްވާފައިވާ “ހަނގުރާމައަށް ފަހު ދިވެހި ރާއްޖެ 1” މިފޮތުންނާއި؛\nމުޙައްމަދު އަމީނަށް ފަހު އިބްރާހިމް ނާސިރު ރަންނަބަނޑޭރިކިލެގެފާނުން އަންގަވައިގެން ވަޒީރުލް އަޢުޡަމް އޮފީހުން ލިޔުއްވަމުން ދިޔަ ހަނގުރާމައިގެ ފަހަށް ހިނގާ ދިޔަ ކަންކަމުގެ ތާރީޚް އެކުލެވޭ “ހަނގުރާމައަށް ފަހު ދިވެހި ރާއްޖެ 2” މި ފޮތުންނެވެ. އަދި ދެވަނަ ބޮޑު ހަނގުރާމައިގެ އުޅަނދު ފަހަރާއި ބެހޭގޮތުން ހަނގުރާމައިގެ ތާރީޚާއި އަސްކަރީ އުޅަނދުފަހަރުގެ މައުލޫމާތު އެކުލެވޭ ވެބްސައިޓްތަކުންނެވެ.\n1 – ނަން އެންގެން ނެތް ބޯޓެއް\n“ޝައުބާން މަސް ހުސް ވެއްޖެއެވެ. ބަރަކާތްތެރި ރަމަޟާން މަސް އަތުވެއްޖެއެވެ. ދުވަހަކީ ރަމަޟާން މަހު 8 ވަނަ ދުވަހެވެ. ވަގުތަކީ ހެނދުނުގެ 10 ގަޑި 52 މިނިޓްވީއިރެވެ. ކުއްލިއަކަށް އިވޭން އެފެށީ މަތިންދާބޯޓެއްގެ އަޑެވެ. މަތިންދާ ބޯޓުގެ އަޑަކީ ދިވެހި ހިތްތައް އާދަޔާ ޚިލާފު ފޯރިއަކުން ކެކިގަންނަ އަޑެކެވެ. އާދޭހެވެ! ބޯޓު އައިސް ތިރިކޮށްލައިފިއެވެ.\nބޯޓުގެ ދެ އޮފިސަރުން ނުކުމެ ވީހައި އަވަހަކަށް ދޯންޏެއް އޭގެ ކައިރިއަށް ދިއުމަށް ވަރަށް އަވަސްއަވަހަށް އިޝާރާތް ކުރާތަން ފެންނާން ފަށައިފިއެވެ. އެއިރު މާލޭގެ ފާލަން ކައިރީގައި މީރުބަހުރު ދޯނި ތައްޔާރަށް އޮތެވެ. ކުޑަ އިރުކޮޅަކަށް ފަހު އަޅުގަނޑު ބޯޓު ކައިރިއަށް ހިނގައްޖައީމެވެ. އެއިން ވެރިޔަކަށް އައިސް ހުރީ ފްލައިޓް ލެފްޓަރނާންޓް ވޯމަލްއެވެ. އެ ބޯޓު އައުމުގެ ބޭނުމަކީ ޖަރުމަނުންގެ މަނަވަރެއް އެއްޗެއް އައިތޯ އަހައިލުމެވެ.\nއެ މީހުން ހޯދާންވީ ބޭނުންވި ހަބަރު ހޯދައިގެން މެންސުރު 12 ޖަހާ 30 ވީއިރު ފުރައިގެން ހިނގައްޖެއެވެ. މަތިންދާ ބޯޓު އައިސްފައި ދިޔަ ފަހުން ހަނގުރާމައިގެ އެއްވެސް ހަރަކާތެއްގެ ނިޝާނެއް ނުފެނި 15 ވަރަކަށް ދުވަސް ވެއަތުވެ ހިނގައްޖެއެވެ” – މުޙައްމަދު އަމީން\nދެވަނަ ބޮޑު ހަނގުރާމަ ފެށުނު ފަހުން މާލެ އައި ފުރަތަމަ މަތިންދާބޯޓުގެ ގޮތުގައި ފެންނަން އޮތީ ނަން އެނގެން ނެތް މި ބޯޓެވެ. މުޙައްމަދު އަމީންގެ ލިޔުމުން ފާހަގަވާގޮތުން މިއީ އާރު.އޭ.އެފްގެ ކަނޑަށް ޖައްސާ ވައްތަރުގެ މަތިންދާ ބޯޓެކެވެ.\n2 – އެޗް.އެމް.އެސް ގްލޮސްޓަރ، HMS Gloucester 62\nއެޗް.އެމް.އެސް ގްލޮސްޓަރ ބަނުމުގެ މަސައްކަތް ފަށާފައިވަނީ 22 ސެޕްޓެމްބަރ 1936 ވަނަ އަހަރު ސްކޮޓްލޭންޑްގައެވެ. 1937 ވަނަ އަހަރު މަނަވަރުގެ މަސައްކަތް ނިމި ކަނޑަށް ބޭލުނެވެ. އެޗް.އެމް.އެސް ގްލޮސްޓަރ ރަސްމީކޮށް އިނގިރޭސި ކަނޑުމަތީ ފްލިޓާއި ގުޅިފައިވަނީ 31 ޖަވަނަވަރީ 1939 ވަނަ އަހަރުއެވެ. ދެވަނަ ބޮޑު ހަނގުރާމައިގެ ތެރޭ އިނގިރޭސިންގެ އެކި އޮޕްރޭޝަންތަކުގައި ބޯޓުދެލިން ދުއްވާ މި މަނަވަރު ހަރަކާތްތެރިވެފައިވެއެވެ. ދެވަނަ ބޮޑު ހަނގުރާމަ ފެށުނު އިރު އެޗް.އެމް.އެސް ގްލޮސްޓަރ އަކީ އިނގިރޭސިންގެ އީސްޓް އިންޑީޒް ސްޓޭޝަނަށް ހާއްސަކުރެވިފައިވާ އެއް މަނަވަރެވެ.\nއިނގިރޭސި އަރުޝީފުގެ ލިޔުންތަކުން އެނގޭ ގޮތުގައި އެޗް.އެމް.އެސް ގްލޮސްޓަރ ރާއްޖެ ސަރަހައްދަށް ވަނީ 25 އޮކްޓޫބަރ 1939ގައެވެ\n1939 އޮކްޓޫބަރ 25 ވަނަ ދުވަހު އެޗް.އެމް.އެސް ގްލޮސްޓަރ އިންޑިއާ ކަނޑުން ދިވެހި ރާއްޖޭގެ ސަރަހައްދު ބެލެހެއްޓުމަށް ކޮޅުނބުން ފުރިއެވެ.\nއެޗް.އެމް.އެސް ގްލޮސްޓަރ މާލެއައުން\n“ދެން އައީ ބަރަކާތްތެރި ރަމަޟާން މަހުގެ 26 ވަނަ ދުވަހެވެ. ގަޑީގެ ކަށި6ގަޑި ބަޔާއި ދިމާވިތަނާ އިވޭން އެފެށި އަޑުގެ ނަތީޖާއެއް ކަމަށްވީ ގާދޫކޮލާއި ދިމާއިން މަތިންދާބޯޓެއް އަންނަތަން ލަސްތަކެއް ނުވެ ފެނުމެވެ. ފުރަތަމަ އެއް ބޯޓެވެ. އެއަށް ފަހު އިރުކޮޅަކުން އަނެއްބޯޓެވެ.\nއާރު.އޭ.އެފްގެ ދެ މަތިންދާބޯޓު އައިސް މާލޭ ކަނޑިންމާ ތޮށީގެ ބޭރަށް ތިރިކޮށްލައިފިއެވެ. ލަސްތަކެއްނުވެ މީރުބަހުރު ދޯނީގައި ދެބޯޓު ކައިރިއަށް އަޅުގަނޑު ހިނގައްޖައީމެވެ. ހަބަރު އަހާ ބަލާލިއިރު އެދެބޯޓު އައުމުގެ މަގްސަދަކީ އެ ދުވަހު9ޖަހާއިރަށް އެޗް.އެމް.އެސް “ގްލޮސްޓަރް” މިނަން ކިޔާ މަނަވަރު އަންނާނެ ވާހަކަ އެންގުމެވެ.\nރަމަޟާން މަހު 26 ވަނަ ދުވަހު ހެނދުނު9ޖެހިތަނާ ވަރަށް ޗާލުކޮށް ދުވެލާފައި އައިސް މާލޭގެ ބަނދަރަށް ނަގަލި ވައްޓައިލީ އެޗް.އެމް.އެސް “ގްލޮސްޓަރ” ފިޔަވައި އެހެން މަނަވަރެއް ނޫނެވެ. ވަގުތަކީ ހަނގުރާމައިގެ ވަގުތެވެ. އެހެންކަމުން އާދަވެގެން ބަދަލުކުރާ ސަލާމުގެ ބަޑިތަކެއް ނުޖަހައެވެ.\nމިހާރު 10 ގަޑި 30 ވެއްޖެއެވެ. މަނަވަރުގެ ސްޓީމް ލާންޗުގައި ފާލަންމައްޗަށް އައިސް އެފޭބީ މަނަވަރުގެ ކައްޕިތާނެވެ. ފާލަންމަތިން އޭނާޔާ ބައްދަލުކުރައްވައި އޭނާ ގޮވައިގެން ގަނޑުވަރަށް ވަޑައިގަތީ ވަޒީރުއް ދާޙިލިއްޔާއެވެ. އެ ދުވަބު 12 ޖަހާން 15 ހުއްޓައި، ރަދުން މަނަވަރަށް ވަޑައިގަތެވެ. އެ ދުވަހުގެ މެންދުރުގެ ފަހުން ދިވެހި ސަރުކާރުގެ ހަވާލުގައި ބެހެއްޓެވުމަށް ތިރީގައި މި ނަންގަންނަ ތަކެތި މަނަވަރުން ބޭލިއެވެ.\n32 ޕެޓްރޯލް ފީފާ،2ބޮއިލާން ހަދާފައި އޮތް ހުސް ފީފާ\n2 ވަރުގެ ޗޭނު ބުރި،5ސިކަލް\n10 ފާޓާ އިންޖީނު ތެޔޮ5ގެލަނުގެ،4ދަގަނޑުކޮޅު\nމިތަކެތި ބޭލުމަށް ފަހު އެ ދުވަހު ހަވީރު5ޖެހިއިރު މަނަވަރު ފުރައިގެން ހިނގައްޖެއެވެ. ހެނދުނު އައި ދެ މަތިންދާބޯޓުވެސް ދިޔައީ މަނަވަރާ އެކުގައެވެ. މަނަވަރު ފުރައިގެން ދިއުމުގެ ކުރީގައި، ތިރީގައި މި ނަންގަންނަ ތަކެތި މަނަވަރުގެ ވެރީންނަށާއި ފަޅުވެރިންނަށް ދިވެހި ދައުލަތުގެ ފަރާތުން ފޮނުވުނެވެ.\n1 ބޮޑު ތުނޑުކުނާ، 12 ކުރުނބާ އިހާ\n20 ކުޑަ ތުނޑުކުނާ،6ދޮންކެޔޮގަނޑު\n200 ލުނބޯ،4ބަކަރި\n200 ކުކުޅު ބިސް، 12 ކުކުޅު”\n– މުޙައްމަދު އަމީންގެ ލިޔުއްވުމުން\nދިވެހި ރާއްޖެއިން ފުރައިގެން އެޗް.އެމް.އެސް ގްލޮސްޓަރ ކޮޅުނބަން ވަނީ 1939 އޮކްޓޫބަރ 31 ވަނަ ދުވަހުކަމަށް އިނގިރޭސި އަރުޝީފު ރެކޯޑުތަކުގައިވެއެވެ.\nއިންޑިއާ ކަނޑުގެ ސަރަހައްދު ބެލެހެއްޓުމުގެ އިތުރުން އެޗް.އެމް.އެސް ގްލޮސްޓަރގެ އެންމެ ބޮޑު ދައުރެއް އަދާކޮށްފައިވަނީ މެޑިޓްރޭނިއަން ކަނޑުގައެވެ. މެޑިޓްރޭނިއަން ކަނޑުގައިވާ ގްރީކް އެންމެ ބޮޑު ޖަޒީރާ ރަށް ހިފުމަށް ހިފުމަށް ޖަރުމަނުން ކުރި ހަނގުރާމައިގެތެރޭ ބޮން އަޅައި 22 މެއި 1941ގައި އެޗް.އެމްއެސް ގްލޮސްޓަރ ފައްތާލެވުނެވެ. ބޯޓުގެ ކެޕްޓަން ރޯލޭއާއި 45 އޮފިސަރުން އަދި 648 ފަޅުވެރިން މި ހާދިސާގައި ގެއްލުނެވެ.


ޓެކްނޮލޮޖީ މިނިސްޓްރީ ގެ މަސްއޫލިއްޔަތު މިނިސްޓަރ ޝައުނާއަށް - Tech News Maldives\nޓެކްނޮލޮޖީ މިނިސްޓްރީ ގެ މަސްއޫލިއްޔަތު މިނިސްޓަރ ޝައުނާއަށް\nހުސެއިން އާރިފް • 05 މޭ 2021\nމިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ އުވާލައި އެ މިނިސްޓްރީގެ މަސްއޫލިއްޔަތުތައް މިނިސްޓްރީ އޮފް އެންވަޔަރުމަންޓް، ކްލައިމެޓް ޗޭންޖް އެންޑް ޓެކްނޮލޮޖީގެ ދަށަށް ރައީސް މިއަދު ބަދަލު ކުރައްވައިފި އެވެ.\nރައީސް އޮފީހުގެ ޕޮލިސީ ސެކްރެޓަރީގެ މަގާމުގައި ހުންނެވި އައިމިނަތު ޝައުނާ ރައީސް މިއަދު އައްޔަން ކުރެއްވީ "މިނިސްޓަރު އޮފް އެންވަޔަރުމަންޓް، ކުލައިމެޓް ޗޭންޖު އެންޑް ޓެކްނޮލޮޖީ"ގެ މަގާމަށެވެ. އެކަމަނާ އަށް މަޤާމުގެ ފަތްކޮޅު އެރުއްވީ މިއަދުު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވި ރަސްމިއްޔާތެއްގައެވެ. މިބަދަލާއިއެކު ޓެކްނޮލޮޖީ މިނިސްޓްރީއިން ކުރަމުން އައި ހުރިހާ މަސައްކަތެއް ތިމާވެށި މިނިސްޓްރީގެ ދަށަށް ބަދަލުވާނެ އެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް ވިދާޅުވީ ކެބިނެޓަށް ގެނައި މިބަދަލަކީ ސަރުކާރު ހިންގުން ހަރުދަނާކޮށް ލަނޑުދަނޑިތައް އަވަހަށް ހާސިލް ކުރުމަށް އެޅި ފިޔަވަޅެއް ކަމަށެވެ.\nޓެކްނޮލޮޖީ މިނިސްޓަރުކަމުގެ މަގާމުގައި ހުންނެވި މަލީހު ޖަމާލު ރައްޔިތުން މަޖިލީހުން އިތުބާރު ނެތް ކަމުގެ ވޯޓެއް ނަގާ މަގާމުން ވަކިކުރުމުން މިއަދާ ޖެހެންދެން އެ މިނިސްޓަރުކަމުގެ މަގާމު އޮތީ ހުސްކޮށެވެ.


ދަރިން ގިނަވުމަކީ ތިބާގެ ދިރިއުޅުން އަބާއްޖަވެރި ވާނެ ކަމެއްނޫން! އެއީ ބޮޑުވެގެންވާ ނިޢްމަތެކެވެ!: މުފްތީ މެންކް – Dhuvas Online\nދަރިން ގިނަވުމަކީ ތިބާގެ ދިރިއުޅުން އަބާއްޖަވެރި ވާނެ ކަމެއްނޫން! އެއީ ބޮޑުވެގެންވާ ނިޢްމަތެކެވެ!: މުފްތީ މެންކް\nއަޅުގަނޑުމެންގެ ތެރެއިން ފަހަކަށް އައިސް ދެމަފިރިއަކު މާގިނައިން ދަރިން ހޯދާ ނަމަ ނުވަތަ ދަރިން ލިބޭނަމަ އެއީ ނާތަހުޒީބީ ކަމެއްކަމަށް ގިނަ ބަޔަކު ދެކެވެ. ބައެއް މީހުން ގެ ޚިޔާލާއި ވިސްނުން ހުންނަ ގޮތުން މާ ގިނަ ދަރިން ހޯދައިފި ނަމަ އުނދަގުތަކާއި ކުރިމަތިވެއެވެ. އެގޮތުން އެ ދަރިން ބަލާ ބޮޑުކުރުމާއި އެދަރިންނަށް ކުރަން ޖެހޭ ޚަރަދުތައް ކުރުމަށް ނުކުޅެދެއެވެ. އެހެން ކަމުން ދަރިން ނުބެލި ލިބޭ އާމްދަނީ އިން ދެކޮޅު ނުޖެހޭ ނަމަ ދަރިން ގިނައިން ހޯދުން ނުވަތަ ލިބުން އެއީ ބައެއް މީހުންނަށް މާޔޫސްކަން ގެނުވާ ކަމެކެވެ.\nނަމަވެސް ދަންނަވަން ތޯއެވެ. ދެމަފިރިއަކަށް ކިތެންމެ ގިނަ ދަރިން ލިބުނަސް ނުވަތަ ގިނަ ދަރިން ހޯދިޔަސް އެކަމުން ތިބާއަށް ކުރިމަތިވާނެ އެއް ވެސް ބަދު ނަސީބެއް ނުވަތަ ލިބޭ އެއްޗަކުން މަދު ވުމެއް ނޯންނާނެއެވެ. ލިބޭނެ އެއްވެސް ދަތިކަމެއް ނުވަތަ ބުރައެއްވެސް ނޯންނާނެ އެވެ. އެއީ އެކަން އެގޮތަށް ގަބޫލުކުރާ މީހުންގެ ނާތަހުޒީބީ ވިސްނުމެކެވެ.\nﷲ ތަޢާލާ ކޮންމެ އިންސާނަކުވެސް ދުނިޔެއަށް ފޮނުއްވަނީ އެ އިންސާނެއްގެ ރިޒުޤާއި އެކުގައެވެ. އެ އިންސާނަކަށް ދުނިޔެ މަތީގައި ލިބެން ޖެހޭ ހުރިހާ ނިއުމަތެއް ފުރިހަމަ އަށް ލިބޭނެ ގޮތް ރާއްވަވާފައެވެ. އެހެން ކަމުން މިކަމުން ދަރިން ކިތެންމެ ގިނަ ވިޔަސް ތިބާއަށް ލިބޭނެ ގެއްލުމަކީ ނުވަތަ މާޔޫސް ކަމަކީ ފަހެ ކޮބާހެއްޔެވެ.؟\nއަޅުގަނޑުމެންގެ މާތްވެގެންވާ އިސްލާމް ދީނުގައި ދަރިން ނުލިބޭ މީހުން ދަރިން ހޯދަން މަސައްކަތްކުރުންވެސް ވަނީ އަޅުކަމެއް ކަމުގައި ލައްވާފައެވެ. އެހެން ކަމުން ދަރިން ހޯދަން މަސައްކަތް ކުރުންވެސް އެއީ ކޮންމެ ހެން ކުރަން ޖެހޭ ކަމެކެވެ. ނަމަވެސް ދަރިން ނުލިބޭ ދެމަފިރިއަކު ނަމަ ދަރިން ހޯދަން ކުރާ މަސައްކަތަކީ އިސްލާމް ދީނުގައި ހުއްދަކުރައްވާފައިވާ މަސައްކަތަކައް ވާން ޖެހެއެވެ.\nތިބާ ދަރިޔަކު ހޯދަން ކުރާ މަސައްކަތެއް ނާކާމިޔާބުވެ ދަރިން ނުލިބުމަކީވެސް ތިބާ މާޔޫސްވާން ޖެހޭ ސަބަބެއް ނޫނެވެ. ދީނީ ޢިލްމުވެރިން ވިދާޅުވާ ގޮތުން ދަރިން ނުލިބުމަކީ ވެސް ތިބާއަށް ބޮޑުވެގެންވާ ނިޢުމަތެކެވެ. ދަރިން ލިބުމާއި ނުލިބުމަކީ ކާއިނާތުގެ ވެރި ﷲ ތަޢާލާގެ މަތިވެރި ރޭވުމެވެ. އެކަލާންގެ މިންވަރު ކުރެއްވި އަޅަކަށް ދަރިން ދެއްވައެވެ. އަދި އެކަލާންގެ ދަރިން ދުދެއްވަން މިންވަރު ކުރެއްވި އަޅަކަށް ދަރިން ނުދެއްވައެވެ. މިކަމަށް އަހަރެމެން އިންސާނުން ޝުކުރު ކޮށް އީމާންވާން ޖެހެއެވެ.\nމާތް ﷲ ދަރިން ދެއްވާ މީހުންގެ ހާލަތަށް ވިސްނާލަމާ ހެއްޔެވެ. މިއަދު އަޅުގަނޑުމެންގެ މި ކުޑަކުޑަ މުޖުތަމައުގައި އުޅޭ ދަރިން ލިބޭ މީހުންގެ ހާލަތަށެވެ. އެއްބައަކު އަންހެން ދަރިން ގިނައިން ލިބިގެން ހިއްހަމައެއް ނުޖެހެއެވެ. އަނެއް ބައަކު ފިރިހެން ދަރިން ގިނައިން ލިބިގެން ހިއްހަމަ އެއް ނުޖެހެއެވެ. ބޭނުންވަނީ ދެވައްތަރުގެ ދެކުދިން ނެވެ. ނުވަތަ ވަކި ޖިންސެއްގެ ކުދިންނެވެ. ބައެއް މީހުންނަށް ހަމަ އެކަނި ބޭނުން ވަނި އަންހެން ކުއްޖަކާއި ފިރިހެން ކުއްޖެކެވެ. އެހިސާބުން އެއީ އެކަން މުޅިން ފުރިހަމަ ވީކަމަށް އެބައިމީހުން ދެކެވެ. ދަރިން ލިބެން ބޭނުންވާންވީ ވަކި ޖިންސަކުން ނޫނެވެ. ވަކި އަދަދަކަށް ވެސް ނޫނެވެ. ދަރިން ދެއްވަވާނެ އަދަދާއި ޖިންސް ކަނޑައަޅުއްވަވަނީ ﷲ ތަޢާލާއެވެ. އެއަށް ބަދަލު ގެނައުމަކީ އެއްވެސް މީހަކަށް ކުރެވޭނެ ކަމެއް ވެސް ނޫނެވެ.\nއަޅުގަނޑުމެންގެ ތެރެއިން މަދުން ނަމަވެސް ހިނގާކަމެވެ. އެއް ބަޔަކު ދެ ޖިންސުން ދެ ވައްތަރުގެ ދެ ދަރިން ލިބުމުން ނުވަތަ ތިމާ ބޭނުންވާ އަދަދަށް ދަރިން ހޯދުމަށްފަހު އިތުރަށް ދަރިން ނުހޯދަން ވިސްނާ ނުވިހާ އޮޕަރޭޝަންވެސް ކުރާތަން އާދެއެވެ. ވިސްނާލާށެވެ. މިހުންނަނީ އަޅުގަނޑުމެން އިންސާނުން ކުރަން ހެޔޮވެސް ނުވާވަރުގެ ބޮޑެތި ފާފަތަކެވެ. ﷲ ދެއްވަވާ ނިއުމަތަކަށް ކިބުރުވެރިވެ ހުރަސް އަޅަނީއެވެ. މިފަދަ ކަންކަމުން އަޅުގަނޑުމެން ދުރުވެ ރައްކާތެރި ވާންޖެހެއެވެ.\nޝައިޚް މުފްތީމެންކް ވިދާޅުވިއެވެ. ޝައިޚްގެވެސް7އަންހެން ދަރިންނާއި2ފިރިހެން ދަރިން ﷲ ތަޢާލާ ދެއްވަވާފައިވާ ކަމަށެވެ. އަދި ދެއްވެވި ނިޢްމަތަށް ޝުކުރުވެރިވެގެން ތިބިކަމަށް ޝައިޚް ވިދާޅުވިއެވެ. ޝައިޚް ވިދާޅުވީ ޝައިޚްގެ ވަރަށް ގާތް ރައްޓެއްސެއް ކަމަށްވާ ޝައިޚް ޢާޞިމް އަލްޙަކީމަށް 13 އަންހެން ދަރިން ﷲ އަޢާލާ ދެއްވަވާފައިވާ ކަމަށެވެ. މިއީ ﷲ އަޢާލާގެ މަތިވެރި ނިޢުމަތެއް ކަމުގައި ޝައިޚް ވިދާޅުވިއެވެ. އަދި އަހަރެމެންނަށް އޮތީ ދެއްވެވި ދަރިން ބަލައި ރަނގަޅު ގޮތުގައި އިސްލާމީ ރިވެތި އުސޫލްތަކުގެ މަތީގައި ރަނގަޅު ތަރުބިޔަތަކުން ދަރިން ތަރުބިޔަތު ކޮށް ބޮޑުކުރުން ކަމުގައި ޝައިޚް ވިދާޅުވިއެވެ.\nޝައިޚް ނިންމަވާލައްވަމުން ވިދާޅުވެފައިވަނީ ދަރިން ނުލިބުމަކީވެސް އަދި ދަރިން ގިނަވުމަކީވެސް، މަދުވުމަކީވެސް އަދި ވަކި ޖިންސަކުން ދަރިން ގިނަވުމަކީވެސް މަދު ވުމަކީވެސް ޝަކުވާއަކަށް ނުހަދާށެވެ. މި ހުރިހާ ހާލަތަކަށާއި ކަމަކަށް ހިތުގެ އަޑިން އިޚްލާސްތެރި ކަމާއި އެކު ﷲ ތަޢާލާއަށް ޝުކުރުވެރިވާށެވެ.\nމި ލިޔުމަށް މައުލޫމާތު ނަގާފައިވަނީ މުފްތީ މެންކުގެ ދަރުސަކުންނެވެ.\nDharin nethumaky kon kahala kameh thoa?


ފެސާ އިން ފެކަލްޓީ އޮފް އެޑިއުކޭޝަންގެ ބެޗް ތަކުގެ ލީޑަރުންނާއި ބައްދަލު ކޮއްފި – MNUSU\nފެސާ އިން ފެކަލްޓީ އޮފް އެޑިއުކޭޝަންގެ ބެޗް ތަކުގެ ލީޑަރުންނާއި ބައްދަލު ކޮއްފި\nފެކަލްޓީ އޮފް އެޑިއުކޭޝަންގެ ދަރިވަރުންގެ އެސޯސިއޭޝަންގެ ފަރާތުން ފެކަލްޓީގެ ބެޗް ތަކުގެ ލީޑަރުންނާއިއެކު ބައްދަލުވުމެއް ބާއްވައިފިއެވެ. މި ބައްދަލުވުމުގައި ފެކަލްޓީ އޮފް އެޑިއުކޭޝަންގެ ހުރިހާ ބެޗް ތަކުގެ ލީޑަރުންނާއި ފެސާގެ ހިންގާ ކޮމެޓީގެ ހަ މެމްބަރުންނާއި އެމް.އެން.ޔޫ.އެސް.ޔޫ ގެ ކުރީގެ ރައީސް އަރުޝަދު އަޝްރަފުގެ އިތުރުން ފެކަލްޓީގެ ޑީން މަރިޔަމް ފިޒާނާ ރަޝީދް ވެސް ވަނީ ބައިވެރިވެ ވަޑައިގެންފައެވެ.\nގޫގްލް މީޓް މެދުވެރިކޮށް ކުރިއަށް ގެންދެވުނު މި ބައްދަވުން ފެށިގެން ގޮސްފައިވަނީ ހުރިހާ ބެޗް ލީޑަރުންނަށް މަރުހަބާ ކިޔުމުގެ ވާހަކަ ކޮޅަކުންނެވެ. މި ވާހަކަ ކޮޅު ދައްކަވައިފައިވަނީ ފެސާގެ ރައީސާ އާކިފާ ރަޝީދެވެ. އެއަށްފަހު ބައްދަލުވުމުގެ ބައިވެރިންގެ މެދުގައި އެކަކު އަނެކަކަށް ތައާރަފްވެ ދަސްކުރުމަށްޓަކައި ގޭމް އެއް ކުޅެވުނެވެ. އެއަށްފަހު ބައްދަލުވުމުގައި ބެޗް ތަކުގެ ފަރާތުން ލީޑަރުންނަށް ލިބިފައިވާ ޝަކުވާތަކާއި ޚިޔާލްތަށް ހިއްސާ ކުރެވުނެވެ. އަދި ދަރިވަރުންގެ ސުވާލު ތަކަށް ޑީން ވަނީ ޖަވާބު ދެއްވާފައެވެ.\nބައްދަލުވުމުގައި ޑީންގެ އިތުރުން އެމް.އެން.ޔޫ.އެސް.ޔޫ ގެ ކުރީގެ ރައީސް އަރުޝަދު އަޝްރަފް ވެސް ވަނީ ވާހަކަފުޅު ދައްކަވައިފައެވެ. އަރުޝަދުގެ ވާހަކަފުޅުގައި ފާހަގަ ކުރައްވާފައި ވާގޮތުން ދަރިވަރުންނަށް ޝަކުވާ އާއި ޚިޔާލު އެކަންކަމާ ބެހޭ ފަރާތްތަކަށް ހިއްސާކުރުމަށް މިހާ ފަސޭހަ ޕްލެޓޮފޯމް އެއް އޮތުމަކީ ދިމާވާ މައްސަލަތައް ހައްލު ކުރުމަށް އޮތް ވަރަށް ބޮޑު ފުރުސަތެކެވެ. އަދި ދަރިވަރުންގެ ޝަކުވާ ތަކުގެ އަޑު ގާތުން އައްސަވައި އެއަށް ފިޔަވަޅު އަޅުއްވަމުން ގެންދަވާ ކަމަށްޓަކައި ޑީން ފިޒާނާ މިސް އަށް ވަރަށް ޚާއްސަ ޝުކުރެއް ދެންނެވިއެވެ..\nފެސާ މީޑިއާ ކޯޑިނޭޓާރ


SunOnline: #LIVE - Raees Nasheedh ah adhives Faruvaa dhenee, Beyruge Eheegai bodu thahugeegeh\nރައީސް ނަޝީދު އައިސީޔޫގައި، ބޭރުގެ އެހީގައި ބޮޑު ތަހުގީގެއް\nރައީސް މުހައްމަދު ނަޝީދު ދިރިއުޅުއްވައި ގ. ކެނެރީގެ ކައިރީގައި އެއްޗެއް ގޮއްވާލައި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަނިޔާވެއްޖެ އެވެ. އެ ހާދިސާ ހިނގީ މިރޭ 8:30 އެހާކަން ހާއިރު އެމަނިކުފާނު ދިރިއުޅުއްވާ ގެއިން ނިކުމެ ވަޑައިގަތް ކާރުކޮޅަށް އަރުއްވަނިކޮށްނެވެ. މި ހަމަލާގައި އެމަނިކުފާނަށް އެކިވަރުގެ ޒަހަމްތައް ލިބި އެމަނިކުފާނު އޭޑީގައި އެޑްމިޓްކޮށް އަންނަނީ ފަރުވާ ދެމުންނެވެ.\nރައީސް ނަޝީދުގެ ހާލުކޮޅު ރަނގަޅުވަމުން އެބައާދޭ: އާއިލާ\nރައީސް ނަޝީދުގެ ބޭބޭފުޅު ނާޝިދު ދާދި ދެންމެއަކު ކުރެއްވި ޓްވީޓެއްގައި ވިދާޅުވީ؛ ރައީސް ނަޝީދުގެ ރިކަވަރީއާ މެދު ވަރަށް ބޮޑަށް ހިތްހަމަ ޖެހޭ ކަމަށާއި ލައިފް ސަޕޯޓަކާ ނުލާ މިހާރު ނޭވާލަމުން ދާ ކަމަށް. އަދި ވާހަކަފުޅު ދައްކަވާ ހެއްދެވި ކަމަށް ވެސް ވެސް ވިދާޅުވި. އަދި ކުރިއަށް ވުރެ ގަދަޔަށް އެނބުރި އަންނާނެ ކަމަށް ރައީސް ނަޝީދު ވިދާޅުވި ކަމަށް ނާޝިދު ވިދާޅުވި.\nރައީސް ނަޝީދަށް ދިން ހަމަލާއަށް 24 ގަޑިއިރަށް ވުރެ މިހާރު ގިނައިރުވެފައިވާ އިރު އެ މައްސަލައިގެ ތުހުމަތުގައި އެއްވެސް މީހަކު އަދި ހައްޔަރެއް ނުކުރެވޭ. ފުލުހުން ބުނެފައި ވަނީ ހަމަލާދިން ވަގުތު އެ ސަރަހައްދުގައި އުޅުނު ހަތަރު މީހެއްގެ ހަރަކާތްތަކަށް ޝައްކުވެގެން ތުހުމަތުވާ ހަތަރު މީހަކު ފާހަގަވެފައިވާ ކަމަށް. އޭގެ ތެރެއިން އެކަކު ފެންނަ ފޮޓޯ މިހާރު ވަނީ އާންމުވެފައި. އަދި ތުހުމަތުވާ މީހުން ފުލުހުންނަށް އަދިވެސް ހައްޔަރު ނުކުރެވޭތީ ފުލުހުންނާއި ސިފައިންނަށް ފާޑުކިޔުން ވަނީ ބޮޑުވެފައި.\nބްރިގޭޑިއާ ޖެނެރަލް ޒަކަރިއްޔާ މަންސޫރު ވިދާޅުވީ އައިއީޑީ ގޮއްވީ މީހުން ހޯދާ އިންސާފުގެ ކުރިމައްޗަށް ގެންނާނެ ކަމަށް\nމީގެ ކުރިން ސަލްޓަން ޕާކުގައި ގޮއްވާލި އައިއީޑީއަށް ވުރެއް މާ ބާރުގަދަ އައިއީޑީއެއް ކަމަށް ޝަމާލް ވިދާޅުވި\nރޭގައި ގޮއްވާލާފައިވާ އައިއީޑީ އަކީ ބާރުގަދަ އައިއީޑީއެއް ކަމަށް ޗީފް ޝަމާލް ވިދާޅުވި\nޝަމާލް ވިދާޅުވީ އެ އައިއީޑީ އަކީ ފޯނެއް ނުވަތަ ރިމޯޓެއް ބޭނުންކޮށްގެން ކޮންޓްރޯލް ކޮށްފައި އޮތް އައިއީޑީއެއް ކަމަށް ޝަމާލް ވިދާޅުވީ\nޓެރަރިޒަމްގެ ހަމަލާއެއް އައިސްގެން ގެނެވޭނެ އެންމެ މަތީ އެލާޓުގައި ރާއްޖެ މިހާރު އޮތީ\nއިތުރު ޑިވައިސްއެއްގެ މައުލޫމާތު ލިބިގެން ރޭ އެމްއެންޑީއެފުން ހަރަކާތްތެރިވި ކަމަށް ޝަމާލް ވިދާޅުވި\nނީލޯފަރު ހިނގުމުގައި ސައިކަލުތައް ބަހައްޓާފައި ހުންނާތީ އެތަކެތި ނެގުމަށް އަންގާފައި ވާނެ ކަމަށް ޝަމާލް ވިދާޅުވި\nސެކިއުރިޓީ ފަށަލަތަކެއް ގާއިމް ކުރެވިގެން ރައީސް ނަޝީދަށް ސެކިއުރިޓީ ދެވެމުން ދާ ކަމަށް ޝަމާލް ވިދާޅުވި\nރައީސް ނަޝީދަށް ފޯރުކޮށްދެނީ ވަރުގަދަ ސެކިއުރިޓީއެއް ކަމަށް ޝަމާލް ވިދާޅުވި\nރައީސް ނަޝީދަކީ ހައި ރިސްކް ބޭފުޅެއް ކަމާއި، ސެކިއުރިޓީ ވަރުގަދަ ކުރަން ޖެހޭ ބޭފުޅެއް ކަމަށް އެތަނުގައި ތައްޔާރުކުރި ރިޕޯޓުތަކުގައި ވާ ކަމަށް ޝަމާލް ވިދާޅުވި\nމެއަށް ތަދުވާކަމަށް ރައީސް ނަޝީދު ވިދާޅުވި ކަމަށް ޝަމާލް ވިދާޅުވީ\nއެސްޕީޖީ ޓީމުން އެވަގުތު މަސައްކަތް ކުރި ގޮތާމެދު ހިތްހަމަ ޖެހޭ ކަމަށް ޝަމާލް ވިދާޅުވި\nރައީސް ނަޝީދު ވެއްޓިވަޑައިގަތުމާ އެކު ޕީއެސްއޯ ނަގައިގަނެ، ކާރުކޮޅަށް ލީ ކަމަށް ވިދާޅުވި\nއައިޑީ ގޮވުމާއެކު ރައީސް ނަޝީދު ބިންމައްޗަށް ވެއްޓިވަޑައިގެން ކަމަށް ޝަމާލް ވިދާޅުވި\nގޮއްވާލީ ސައިކަލުގައި ހަރުކޮށްފައި ހުރި އައިއީޑީއެއް ގޮއްވާލައިގެން ކަމަށް ޝަމާލް ވިދާޅުވި\nރައީސް ނަޝީދު ރޭ ގެއިން ނުކުމެވަޑައިގެންނެވީ އެހެން ރަށެއްގައި އޮތް ހަފްލާއަކަށް ވަޑައިގަތުމަށް ކަމަށް ޝަމާލް ވިދާޅުވި\nޗީއޮފް ޑިފެންސް ފޯސް އަބްދުﷲ ޝަމާލް ވިދާޅުވީ ރައީސް ނަޝީދަށް ދިނީ ޓެރަރިޒަމްގެ ހަމަލާއެއް ކަމަށް.\nހާދިސާ ހިނގީ 20:27 ގައި ކަމަށާއި 20:35 ވީއިރު ރައީސް ނަޝީދު އޭޑީކޭގެ އެމެޖެންސީ ރޫމަށް ގެންދަވާ ފަރުވާދެއްވަން ފަށައިފި ކަމަށް މާރިޔާ ވިދާޅުވި\nއެހާލަތުގައިވެސް ރައީސް ނަޝީދުގެ ބޮޑީގާޑުންގެ ގޮތުގައި ތިއްބެވިު އެސްޕީޖީގެ ބޭފުޅުންނަށް މާރިޔާ ވަނީ ތައުރީފުކުރައްވާފަ. ވިދާޅުވީ އެބޭފުޅުން ކުރެއްވީ ތައުރީފު ހައްގު މަސައްކަތްތަކެއް ކަމަށް\nމާރިޔާ ވިދާޅުވީ ރޭ ގޮވިއެއްޗެއްގެ އަޑު ބާރުކަމުން އެސްޕީޖީގެ ބޭފުޅުންގެ ކަންފަތަށްފެސް ގެއްލުން ލިބިފައިވާ ކަމަށް\nމާރިޔާ ވިދާޅުވީ މިއަދުގެ މި ސެކިއުރިޓީ ހާލަތުގައި ސަލާމަތް ނެތްކަން ރައީސް ނަޝީދަށް ދިން ހަމަލާއިން އެނގޭ ކަމަށް\nޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ އެއްވެސް ރައްޔިތަކަށް ގެއްލުންވާ ގޮތަށް އެފަދަ ހަމަލާއެއް ދިނުމަކީ ބަލައިގަންނާނެ ކަމެއް ނޫން ކަމަށް\nރައީސް ނަޝީދުގެ ހަށިކޮޅަށް އަމާޒުކޮށް ދިން ހަމަލާއާ ގުޅިގެން އެމްއެންޑީއެފްއިން ނޫސްވެރިންގެ ބައްދަލުވުން ބާއްވަން ތައްޔާރުވެއްޖެ. ނޫސްވެރިންގެ ބައްދަލުވުމުގައި ޑިފެންސް މިނިސްޓަރު މާރިޔާ އަހުމަދު ދީދީ އަދި ޗީފް އޮފް ޑިފެންސް ފޯސް އަބްދުﷲ ޝަމާލު ބައިވެރިވެ ވަޑައިގަންނަވާ\nމަޖިލީހުގެ މަސައްކަތްތަކާ މަޖިލީހުގެ ރައީސް ނަޝީދަށް ހަވާލުވެވަޑައިގެންނެވެން ދެން މަޖިލީހުގެ މަސައްކަތްތައް ހުރި ހިތްވަރެއް ލާފައި ކުރިއަށް ގެންދަވާނެ ކަމަށް އީވާ ވިދާޅުވި\nރައީސް ނަޝީދަށް ފަރުވާ ދެއްވުމަށް މަސައްކަތް ކޮށްދެއްވި ހުރިހާ ސިއްހީ މާހިރުންނަށް އީވާ ވަނީ މަޖިލީހުގެ ނަމުގައި ޝުކުރު އަދާ ކުރައްވާފައި\nމަޖިލީހުގެ ރައީސް މުހައްމަދު ނަޝީދު ގެ ހާލަތު އޭޑީކޭގެ ޑޮކްޓަރުން ގާތުން ބަލަމުން ދާ ކަމަށް އީވާ ވިދާޅުވި\nޖަލްސާގައި އޮތީ މަޖިލީހުގެ ރިޔާސަތުން އަންގާ އެންގުމެއް ކަމަށް އީވާ ވިދާޅުވި\nމަޖިލީހުގެ ޖަލްސާ ފަށައިފި\nމަޖިލީހުން މައުލޫމާތު ދޭ ގޮތުގައި ކުޑަ ވަގުތުކޮޅެއްގެެ ތެރޭގައި ޖަލްސާ ފެށޭނެ\nސީޕީ: ފުލުހުންނަށް ގާނޫނުން ބާރު ލިބިފައި އޮތަސް ޖިނާއީ މިންގަނޑުގެ ތެރެއިން ފުލުހުން އަމަލު ކުރާނީ. ނުރައްކާ ކަންކަން ކުރުމުގެ ގާބިލްކަން ހުރި މީހުން މުޖުތަމައު ތެރޭ އުޅުނަސް އެކަށީގެންވާ ހެކި ނެތި މީހުން ހައްޔަރުކޮށް ހެދެން މިހާރުގެ ގާނޫނީ ނިޒާމަކު ނެތް. މިހަމަލާއާ ގުޅޭ ތަހުގީގަކީ\nއޭސީޕީ ރިޔާޒު: ހަމަލާގައި ބޭނުންކުރި ސައިކަލުގެ ސައްހަ މައުލޫމާތުތައް ފުލުހުންނަށް މިހާރު ވަނީ ހޯދިފައި.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ރޭ ދިން ޓެރަރިސްޓް ހަމަލާއާ ގިޅިގެން ރޭ ފެށި މަޖިލީހުގެ ކުއްލި ޖަލްސާ މެދު ކަނޑާލުމަށް ފަހު އަނެއްކާވެސް 16:30 ގައި ޖަލްސާ ފަށަން ވަނީ ތާވަލު ކުރެވިފައި\nރައީސް ނަޝީދުގެ ސާޖަރީ ނިމިފައިވާ ކަމަށް އެމަނިކުފާނުގެ ކޮއްކޯފުޅު ނާޒިމް އަބްދުއްސައްތާރު ވިދާޅުވީ. އޭނާ ވިދާޅުވީ ރަނގަޅުވާން ދުވަސް ނަގާނެ ކަމަށް.\nސްޓޭޓް އޮފް އެމަޖެންސީގެ ހާލަތެއް ނެތް: ސީޕީ\nސީޕީ: ސްޓޭޓް އޮފް އެމަޖެންސީ ގެންނަން ޖެހޭ ހާލަތެއް ނެތް. މިފަދަ އެހެން ހަމަލާއެއް އައިސް ދާނެ ފަދަ ކަމެއް ނުހިނގުމަށް އެހެރީ މިހާރު ރައްކާތެރިކަމުގެ ފިޔަވަޅުތައް އަޅާފައި. ސްޓޭޓް އޮފް އެމަޖެންސީ ގެންނަން ޖެހޭ ހާލަތެއް އޮތް ނަމަ ކަމާ ގުޅޭ ދައުލަތުގެ ފަރާތްތަކާ އެ މައުލޫމާތު ހިއްސާކުރާނަން.\nހަމަލާ ދިނުމުގެ ފަހަތުގައި އޮތް މޯޓިވް އަދި ނިންމަން އަވަސް: ސީޕީ\nސީޕީ: ހަމަލާގެ މޯޓިވް އަދި ބުނަން އަވަސް. އެކަން މިދަނީ ބަލަމުން. ބޭރުގެ ޓެރަރިސްޓު ޖަމާއަތަކާ ގުޅިގެން މި ހަމަލާ ދިން ކަމަކަށް އަދި މައުލޫމާތެއް ނުލިބޭ. ދައުލަތުގެ އެއްބާރުގެ ވެރިޔާއަށް ހަމަލާއެއް ދެވިފައި ވާތީ ފުލުހުންގެ ކަންކަމާ ގުޅިގެން އެކަންކަން ބަލަމުން މިދަނީ.\nމިލިޓަރީ ގްރޭޑުގެ ގޮވާތަކެތި ބޭނުންކުރި ކަމަށް ނުބެލެވޭ: އޭސީޕީ ރިޔާޒު\nއޭސީޕީ ރިޔާޒު: ގޮވާ އެތި ތައްޔާރުކުމުގައި މިލިޓަރީ ގްރޭޑް އެކްސްޕްލޯސިވްސް ނޫނީ ގޮވާތަކެތި ބޭނުންކޮށްފައިވާ ކަމަކަށް ނުބެލެވޭ.\nއިންޓެލް ނުލިބުނު މައްސަލަ ބަލާނެ: ސީޕީ\nސީޕީ: ފުލުހުންގެ އިންޓެލިޖެންސަށް ހަމަލާގެ މައުލޫމާތެއް ލިބިފައެއް ނެތީ ކީއްވެތޯ އާއި އެކަން ރަނގަަޅަށް ނުކުރެވެނީ ކީއްވެގެންތޯ ދައުލަތުގެ އިދާރާތަކުން ބަލާނެ ކަމަށް. މިވަގުތު މުހިންމު ކަމެއް ދެނީ ތުހުމަތުވާ މީހުން ހައްޔަރުކޮށް ތަހުގީގު ކުރިއަށް ގެންދަން.\nފުލުހުންގެ އިންޓެލްއަށް އެއްވެސް މައުލޫމާތެއް ލިބިފައެއް ނެތް: ސީޕީ\nފުލުހުންގެ އިންޓެލިޖެންސަށް ރޭގެ ހަމަލާގެ އެއްވެސް މައުލޫމާތެއް ލިބިފައެއް ނެތް.\nހަމަލާދިނުމުގައި ބައިވެރިވާ ހަތަރު މީހަކު ފާޙަގަވެއްޖެ: ސީޕީ\nސީޕީ: ރައީސް ނަޝީދުގެ އޮޕަރޭޝަންތައްކޮށް އެތެރެހައްޓަށް ވަދެފައިވާ ތަކެތިކޮޅުތައް މިވަނީ މިހާރުނެގިފައި. އެ އޮޕަރޭޝަންތައް ކާމިޔާބު. މި މައްސަލައިގައި ތުހުމަތުވާ ހަތަރު މީހަކު މިހާރު ވަނީ ފާޙަގަވެފައި. އެ މީހުން އައިޑެންޓިފައިކޮށް ހައްޔަރުކުރުމުގެ މަސައްކަތް މިހާރު އެބަ ކުރިއަށް ދޭ. އާންމުންނަށް އެއްވެސް މައުލޫމާތެއް ލިބިފައިވާ ނަމަ ހިއްސާކޮށްދެއްވާ.\nމިއީ މިވަގުތަށް އެންމެ ޕްރިއޮރިޓީ ތަހުގީގު: ސީޕީ\nސީޕީ: މި މައްސަލަ ތަހުގީގު ކުރަނީ އެންމެ ޕްރިއޯރިޓީ މައްސަލައިގެ ގޮތުގައި. މި ހަމަލާގައި ހަތަރު މީހަކަށް ވަނީ އަނިޔާވެފައި. ތިން ބޮޑީގާޑުންނާއި 43 އަހަރުގެ ދިވެހި ފިރިހެނެއް އަދި 70 އަހަރުގެ އިނގިރޭސި ރައްޔިތަކަށް އަނިޔާވި.\nފުލުހުންގެ ޕްރެސް ފަށައިފި. ޕްރެސް ދެއްވަނީ ސީޕީ ހަމީދާއި އޭސީޕީ ރިޔާޒު.\nޕްރެސް ދެއްވަނީ ކޮމިޝަނަރު ހަމީދާއި ރިޔާޒު\nޕްރެސް ދެއްވަނީ ޕޮލިސް ކޮމިޝަނަރު މުހައްމަދު ހަމީދު އާއި އެސިސްޓެންޓް ކޮމިޝަނަރު އޮފް ޕޮލިސް މުހައްމަދު ރިޔާޒު.\nރައީސް ނަޝީދުގެ ސަޕޯޓަރުން އަދިވެސް އޭޑީކޭ ކައިރީ\nރައީސް ނަޝީދުގެ ސަޕޯޓަރުންނާއި އެމްޑީޕީގެ ބައެއް އޮފިޝަލުން ރައީސް ނަޝީދަށ ްފަރުވާ ދެމުން އަންނަ އޭޑީކޭ ހޮސްޕިޓަލްގެ ބޭރުގައި އަދިވެސް މަޑުކޮށްގެން އެބަތިބި. ރައީސް ނަޝީދުގެ ސާޖަރީތައް ކާމިޔާބު ކަމަށާއި އަދި އެއް ޕްރޮސީޖާ ހަދަން ޖެހޭ ކަމަށް ވެސް އެ ހޮސްޕިޓަލުން ބުނޭ. އެ ނޫން އިތުރު މާ ބޮޑު މައުލޫމާތެއް އެމަނިކުފާނުގެ ހާލުކޮޅާ ގުޅޭ ގޮތުން އަދި ސާފެއް ނުވޭ.\nޕްރޮސިކިއުޓާ ޖެނެރަލް ހުސެން ޝަމީމް ކުރެއްވި ޓްވީޓެއްގައި ރައީސް ނަޝީދަށް ދިން ހަމަލާ ކުށްވެރި ކުރަމުން ވިދާޅުވީ ފުލުހުން ހިންގާ ތަހުގީގުގައި ހުދު އެމަނިކުފާނާއި އެ އޮފީހުގެ ޕްރޮސިކިއުޓަރުން އެހީތެރިކަން ފޯރުކޮށްދެމުން އަންނަ ކަމަށް.\n14:07 މުހައްމަދު މުޒައްޔިން ނާޒިމް އިސްކަންދަރު ކޮށި\nފުލުހުންގެ ނޫސްކޮންފަރެންސް ފަށާނީ މެންދުރު 2:30ގައި. މިހާރު ފުލުހުން އަންނަނީ ޕްރެސް ކޮންފަރެންސްއަށް އެންމެ ފަހުގެ ތައްޔާރީތައް ވަމުން.\nފުލުހުންގެ ނޫސްވެރިންގެ ބައްދަލުވުމަށް ތައްޔާރުވެފައި -- ސަން ފޮޓޯ/ މުޒައްޔިން ނާޒިމް\nފުލުހުންގެ ނޫސްވެރިންގެ ބައްދަލުވުމަށް ތައްޔާރުވެފައި -- ސަން ފޮޓޯ/ ފަޔާޒު މޫސާ\nފުލުހުންގެ ނޫސްވެރިންގެ ބައްދަލުވުމަށް ތައްޔާރުވެފައި -- ސަން ފޮޓޯ ފަޔާޒު މޫސާ\n14:00 މުހައްމަދު މުޒައްޔިން ނާޒިމް\nހަމަލާދިން ސަރަހައްދު އަދިވެސް ބަންދުކޮށްފައި\nރައީސް ނަޝީދު ދިރިއުޅުއްވާ ހަމަލާދިން ކެނެރީގެ ސަރަހައްދު އަދިވެސް އޮތީ ބަންދުކޮށްފައި. ފުލުހުން އެ ސަރަހައްދުގައި އަންނަނީ ފޯރި މަރަމުން. އެ ހިސާބުގައި ދިރިއުޅޭ މީހުންނަށް ގޭގެއަށް ވަދެވެނީ ވެސް ފުލުހުންގެ ހުއްދަ ހޯދައިގެން. އެހެން ނަމަވެސް ހަމަލާ ދިނުމަށް ބޭނުން ކުރި ކަމަށް ތުހުމަތުވާ ސައިކަލާއި ރައީސް ނަޝީދުގެ ކާރުކޮޅު މިހާރު އެ ސަރަހައްދުން ވަނީ ގެންގޮސްފައި. ރޭ ވަރަށް ގިނައިރު ވަންދެން ފޮރެންސިކް ފުލުހުން އެ ސަރަހައްދުގައި ހަރަކާތްތެރިވި.\nރޭގެ ހަލަާދިން ކެނެރީގެ ހިމެނޭ ސަރަހައްދު: އެ ސަރަހައްދު ފުލުހުން ވަނީ ބަންދުކޮށްފައި -- ސަން ފޮޓޯ/ މުޒައްޔިން ނާޒިމް\n13:58 އައިޝަތު ފަރީޙާ\nތަހުގީގުގަށް ފުލުހުން ވަނީ އާންމުންގެ އެހީއަށް އެދިފައި\nފުލުހުން މިއަދު ނެރުނު ބަޔާނެއް މެދުވެރިކޮށް އާންމުންގެ ކިބައިން އެދިފައި ވަނީ ރައީސް ނަޝީދަށް ހަމަލާ ދިން ވަގުތު ޝައްކުވާ ކަމެއް ފާހަގަވި ނަމަ އެކަމެއް ވީހާ އަވަހަކަށް ފުލުހުންގެ ހޮޓްލައިން 9704000 އަށް ގުޅައި ރިޕޯޓް ކުރުމަށް. އަދި އެ މައުލޫމާތު ދޭ މީހުންގެ މައުލޫމާތުގެ ސިއްރުކަން ހިފަހައްޓާނެ ކަމުގެ ޔަގީންކަން ފުލުހުން ދޭ.\nފުލުހުންގެ ނޫސް ކޮންފަރެންސް ލަސްކޮށްފި\nފުލުހުން ނޫސް ކޮންފަރެންސް މިއަދު މެންދުރު 2:30އަށް މިހާރު ވަނީ ލަސްކޮށްފައި. ލަސްކުރި ސަބަބެއް ނޭނގޭ.\n01:13 މުހައްމަދު މުޒައްޔިން ނާޒިމް\nރައީސް ސޯލިހް މިރޭ ގައުމާ މުހާތަބު ކުރައްވަނީ\nރައީސް އިބްރާޙިމް މުހައްމަދު ސޯލިހް މިރޭ ޓީވީތައް މެދުވެރިކުރައްވާ ގައުމާ މުހާތަބު ކުރައްވާ ގޮތަށް ހަމަޖެހިއްޖެ.\nރައިސް އޮފީހުގެ ތަރުޖަމާނު މަބްރޫކު އަޒީޒު ދެންމެ ކުރެއްވި ޓްވީޓެއްގައި ވިދާޅުވީ، ޓީވީތައް މެދުވެރި ކުރައްވާ އެމަނިކުފާނު މިރޭ ގައުމާ މުހާތަބު ކުރައްވާނެ ކަމަށް. އަދި އެކަމާ ގުޅޭ މައުލޫމާތު ކުޑަ އިރުކޮޅެއްްތެރޭ ހާމަ ކުރައްވާނެ ކަމަށް އޭނާ ވިދާޅުވި.\nރައީސް ގައުމާ މުހާތަބު ކުރައްވާ އިރު، މިރޭ ވަޒީރުންގެ ކުއްލި މަޖިލީހުގެ ބައްދަލުވުމެއްވެސް ވަނީ ބާއްވާފައި\nރައީސް ނަޝީދުގެ އިތުރު ސާޖަރީތަކެއް ހަދަނީ\nރައީސް ނަޝީދަށް އިތުރަށް ހަދަންޖެހޭ ސާޖަރީތައް ސްޕެޝަލިސްޓް ޑޮކްޓަރުންގެ ޓީމަކުން ދެނެގަނެފައިވާ ކަމަށާއި އެ ސާޖަރީތައް ހެދުމުގެ މަސައްކަތް ކުރަމުން އަންނަ ކަމަށް އޭޑީކޭ ހޮސްޕިޓަލުން ބުނެފި.\nސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުން ކުރިއަށް ގެންދަނީ ސިއްރު ބައްދަލުވުމެއް ގޮތުގައި. ބައްދަލުވުން ސިއްރު ކުރަން ކޮމިޓީގެ ހުރިހާ މެމްބަރުން ވަނީ އިއްތިފާގުވެފައި\nސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުން ތާވަލުކޮށްފައި ވަނީ މިރޭ 00:30 އަށް\nކެބިނެޓްގެ ކުއްލި ބައްދަލުވުމެއް ކުރިއަށް ދަނީ\nރައްޔިތުން މަޖިލީހުގެ ރައީސް މުހައްމަދު ނަޝީދަށް ދިން ހަމަލާއާ ވިދިގެން ވަޒީރުންގެ މަޖިލީހުގެ ކުއްލި ބައްދަލުވުމެއް ކުރިއަށް އެބަދޭ. ރައީސް އޮފީހުގެ ތަރުޖަމާން ވިދާޅުވީ އެ ބައްދަލުވުމުގައި މިރޭގެ ހަމަލާއާ ގުޅިގެން އަޅަން ޖެހޭ ފިޔަވަޅުތަކާ މެދު މަޝްވަރާ ކުރާނެ ކަމަށް.\nމަޖިލީހުގެ ރައީސް މުހައްމަދު ނަޝީދަށް ދިން ހަމަލާއާ ގުޅިގެން މިރޭ ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުމެއް ބާއްވަން ނިންމައިފި\nއެ ބައްދަލުވުމަކީ އެ ހަލަކާ ގުޅިގެން އެޅިދާނެ ފިޔަވަޅުތަކާ ގުޅޭގޮތުން މަޝްވަރާ ކުރުމަށް ބާއްވާ ބައްދަލުވުމެއް ކަމަށް މަޖިލީހުން މައުލޫމާތު ދޭ\nފުލުހުންނާއި އެމްއެންޑީއެފުން އެ ހާދިސާ ތަހުގީގު ކުރަމުން ދާ ކަމަށް އީވާ ވިދާޅުވި. ތަހުގީގު މައުލޫމާތު ލިބުނު މިންވަރަކުން ހިއްސާކުރާނެ ކަމަށްވެސް ވިދާޅުވި\nމިރޭ މަޖިލީހުގެ ޖަލްސާ މެދުކަނޑާލާފައި ވަނީ އިތުރު މައުލޫމާތު ލިބުމުން ޖަލްސާ ފަށާ ގޮތަށް\n"ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ ފުރާނަފުޅަށް އަމާޒުކޮށް މިރޭ ދީފައިވާ ޓެރަރިސްޓް ހަމަލާ އަޅުގަނޑުގެ އަމިއްލަ ނަމުގައާއި. ރައްޔިތުންގެ މަޖިލީހުގެ ތިޔަ ހުރިހާ އިއްޒަތްތެރި މެމްބަރުންގެ ނަމުގަ އާއި ރައްޔިތުންގެ މަޖިލީހުގެ މުވައްޒިފުންގެ ނަމުގައި ހަރުކަށި އިބާރާތުން ކުއްވެރި ކުރަން." މަޖިލީހުގެ ނައިބު ރައީސް އީވާ ވިދާޅުވި\nއީވާ ވިދާޅުވީ ރައީސް ނަޝީދުގެ ސިއްހީ ހާލުކޮޅާ ބެހޭ ފުރިހަމަ މައުލޫމާތު ލިބެންދެން މަޖިލީހުގެ ޖަލްސާ ނިންމާ ނުލާ ކުރިއަށް ގެންދަން އޭނާ ނިންމާ ކަމަށެވެ.\nމަޖިލީހުގެ ރައީސް މުހައްމަދު ނަޝީދަށް މިރޭދިނީ ޓެރަރިސްޓް ހަމަލާއެއް ކަމަށް އީވާ ވިދާޅުވެއްޖެ. އޭނާ ވިދާޅުވީ މަޖިލީހުގެ ހުރިހާ މެމްބަރުންނާއި މުވައްޒިފުން އަދި އޭނާގެ އަމިއްލަ ނަމުގައި އެކަން ކުއްވެރި ކުރާ ކަމަށް\nޖަލްސާގައި އޮތީ މަޖިލީހުގެ ރިޔާސަތުން އަންގާ އަންގުމެއް އެކަނި ކަމަށް އީވާ ވިދާޅުވި\n23:25 ފާތިމަތު ސައީދު\nޖަލްސާގައި 67 މެމްބަރުން ހާޒިރުވެ އެބަތިބި\nމިރޭގެ ހަމަލާގައި3ސިފައިންގެ މީހަކަށް އަނިޔާވި، އެ މީހުންގެ ހާލު ރަނގަޅު\nއެމްއެންޑީއެފުން ބުނީ މިރޭގެ ހަމަލާގައި ތިން ސިފައިންގެ މީހަކަށް އަނިޔާވެފައިވާކަމަށް. ސިފައިންގެ އެކަކު އައިޖީއެމްއެޗަށް ގެންގޮސް ފަރުވާދިނީ އޭނާގެ ކަންފަތަށް ތަދުވާތީ ކަމަށް. އެ ސިފައިންގެ މީހާ މިހާރު ވަނީ ދޫކޮށްލާފައި. އެހެން ނަމަވެސް އަނެއް ދެ ސިފައިންނަށް އޭޑީކޭގައި އަންނަނީ އަދިވެސް ފަރުވާ ދެމުން ކަމަށް އެމްއެންޑީއެފުން ބުނޭ. އެދެ ސިފައިންގެ މީހުންނަށް ލިބިފައި ވަނީ ކުދި އަނިޔާތަކެއް ކަމަށް އެމްއެންޑީއެފުން ބުނޭ.\n23:02 ފާތިމަތު ސައީދު\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު މިރޭ ކާރަށް އަރާވަޑައިގަންނަވަނިކޮށް އެއްޗެއް ގޮއްވާލާ ދިނަ ހަމަލާއާ ގުޅިގެން ބާއްވާ މަޖިލީހުގެ ކުއްލި ޖަލްސާ ފަށައިފި\nރައީސް ނަޝީދަށް ގިނަ ޒަހަމްތައް ލިބިފައިވޭ، މިހާރު ހާލު ރަނގަޅު: އޭޑީކޭ\nއޭޑީކޭއިން ބުނީ ރައީސް މުހައްމަދު ނަޝީދު މިރޭ 8:30 ގައި އޭޑީކޭ ހޮސްޕިޓަލަށް ގެނައި އިރު ގިނަ ޒަހަމްތަކެއް އެމަނިކުފާނަށް ބޭރު ފުށަށް ލިބިފައިވާ ކަމަށް. އަދި ހާއްސަ މެޑިކަލް ޓީމަކުން އެމަނިކުފާނަށް ފަރުވާ ދެމުން ދާއިރު މިހާރު އެމަނިކުފާނުގެ ހާލު ރަނގަޅު ކަމަށް އޭޑީކޭއިން ބުނި.\nރައްޔިތުންގެ މަޖިލީހުގެ ޖަލްސާ ފަށަން މިހާރު ވަނީ ތައްޔާރުވެފައި. މިރޭގެ ޖަލްސާގެ ރިޔާސަތު ބަލަހައްޓަވާނީ މަޖިލީހުގެ ނައިބު ރައީސް އީވާ އަބްދުﷲ\nމަޖިލީހުގެ ސެކިއުރިޓީ ވަނީ ވަރުގަދަކޮށްފައި\nރައްޔިތުން މަޖިލީހުގެ ޖަލްސާއާ ދިމާކޮށް މަޖިލީހުގެ ސެކިއުރިޓީވެސް ވަނީ ވަރުގަދަކޮށްފައި. މަޖިލީހުގެ ފްލޯތައް ޗެކްކޮށް އަދި މެންބަރުން ވެސް ވެއްދީ ވަރަށް ބޮޑަށް ސްކޭންކޮށްފައި.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ހަމަލާއެއް ދީފައިވާތީ، އެމްޑީއޭގެ ލީޑަރު އަހްމަދު ސިޔާމް މުހައްމަދު އެންމެ ހަރުކަށި އިބާރާތުން ކުށްވެރި ކުރައްވައިފި.\nއަދި އެ އަމަލު ހިންގި މީހުން ވީއެންމެ އަވަހަކަށް އިންސާފުގެ ކުރިމައްޗަށް ގެނެސް ގާނޫނީ ގޮތުން ދޭންޖެހޭ އަދަބު ދިނުން އަވަސްކުރުމަށް ވެސް މީދޫ ދާއިރާގެ މެމްބަރުކަން ވެސް ކުރައްވާ ސިޔާމް ވަނީ ގޮވާލައްވާފަ.\nނޭޝަނަލް ސެކިއުރިޓީ ކައުންސިލާ ރައީސް މިރޭ ބައްދަލުކުރައްވަނީ\nރައީސް މުހައްމަދު ނަޝީދަށް މިރޭ ދީފައިވާ ނުރައްކާތެރި ހަމަލާއާ ގުޅިގެން ރައީސުލްޖުމްހޫރިއްޔާ ނޭޝަނަލް ސެކިއުރިޓީ ކައުންސިލް މިރޭ ބައްދަލުކުރައްވާނެ: ސްޕޯކްސްޕާސަން\n22:24 ނަޖާހު މަސްއޫދު\nރާއްޖެޓީވީއަށް ދެއްވި އިންޓަވިއެއްގައި އެމްޑީޕީގެ ނައިބު ރައީސް އަދި ރައީސް އޮފީހުގެ މިނިސްޓަރު ޝިއްޕެ ވިދާޅުވީ، ރައީސް ނަޝީދަށ ްދިން ހަމަލާއަކީ ސީދާ އެމަނިކުފާނުގެ ފުރާނަފުޅަށް ދިން ހަަމަލާއެއް ކަމަށް.\n22:23 ނަޖާހު މަސްއޫދު\nޑިފެންސް މިނިސްޓަރު މާރިޔާ އަހުމަދު ދީދީ ކުރެއްވި ޓްވީޓެއްގައި ވިދާޅުވީ، އެ ހަމަލާއަކީ ޕެންޑެމިކެއްގެ ތެރޭގައި، ރަމަޟާން މަހުގެ އެންމެ ފަހު ދުވަސްތަކުގައި، އިންސާނީ ކަރާމަތައް އެއްވެސް ވަރަކަށް ބެލުމެއް ނެތި ދިން ހަމަލާއެއް ކަމަށް. އަދި އެ ހަމަލާ ފިނޑި، ނާތަހުޒީބު އަމަލެއްގެ ގޮތުގައި މިނިސްޓަރު ސިފަ ކުރެއްވި.\nރައީސް ނަޝީދަށް ދިން ހަމަލާ ރައީސް ސޯލިހު ކުށްވެރި ކުރައްވައިފި\nރައީސް ނަޝީދަށް ދިން ހަމަލާ ރައީސް ސޯލިހު ޓްވީޓެއް ކުރައްވައި ކުށްވެރި ކުރައްވައިފި. އެމަނިކުފާނު މިވަގުތު ހުންނެވީ އޭޑީކޭގައި. އެކަން ކުށްވެރި ކުރެއްވީ ކުރެއްވި ޓްވީޓެއްގައި.\nމިއީ ނަޝީދުގެ ފުރާނަ ދުއްވާލަން ދިން ހަމަލާއެއް: އެމްޑީޕީ\nރައީސް ނަޝީދަށް ދިން ހަމަލާއާ ގުޅިގެން އެމްޑީޕީ ދާދި ދެންމެ ނެރުނު ބަޔާން: "މިޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް އަމާޒުކޮށް ދީފައިވާ ނުރައްކާތެރި ހަމަލާ އެންމެ ހަރުކަށި އިބާރާތުން ކުށްވެރިކުރަމެވެ. މިޕާޓީން ދެކޭ ގޮތުގައި އެހަމަލާއަކީ ސީދާ ރައީސް މުޙައްމަދު ނަޝީދުގެ ހަށިކޮޅަށް އަމާޒުކޮށް ފުރާނަފުޅު ދުއްވާލުމަށް ދީފައިވާ ޓެރަރިސްޓް ހަމަލާއެކެވެ. މި ނުރައްކާތެރި ޓެރަރިސްޓް ހަމަލާ މިހާރުން މިހާރަށް ތަޙްޤީޤުކޮށް އެކަމުގައި ޝާމިލުވާ އެންމެހައި ފަރާތްތަކާމެދު ފިޔަވަޅު އެޅުމަށް މިޕާޓީން ގޮވާލަމެވެ. މި ހަމަލާގެ ސަބަބުން ރައީސް މުޙައްމަދު ނަޝީދަށް ލިބިވަޑައިގެންނެވި އަނިޔާއަށް މިވަގުތު އޭ.ޑީ.ކޭ އިން ގެންދަނީ ރައީސް މުޙަންމަދު ނަޝީދަށް ފަރުވާ ދެއްވަމުންނެވެ.\nމިޕާޓީގެ ދުޢާ އަކީ، ރައީސް މުޙަންމަދު ނަޝީދަށް އަދި އެމަނިކުފާނުގެ ސެކިޔުރިޓީ އަށް އަވަސް ޝިފާއެއް މިންވަރުކުރެއްވުމެވެ."\n22:12 ނަޖާހު މަސްއޫދު\nރައީސް ނަޝީދަށް ދިން ހަމަލާ ކުށްވެރިކުރައްވައި ހޯމް މިނިސްޓަރު އިމްރާން އަބްދުﷲ ކުރެއްވި ޓްވީޓެއްގައި ވިދާޅުވީ، އެ މައްސަލަ އެންމެ މަތީ ދަރަޖައިގެ އަހަންމިއްުޔަތުކަމެއް ދީގެން ދިވެހި ފުލުހުން ތަހުގީގު ކުރާނެކަން ކަށަވަރު ކުރައްވާނެ ކަމަށް.\n22:11 ނަޖާހު މަސްއޫދު\nއިސްލާމިކް މިނިސްޓަރު އަހުމަދު ޒާހިރު އަލީ ކުރެއްވި ޓްވީޓެއްގައި ވިދާޅުވެފައި ވަނީ މިރޭ ދިން "ނުރައްކާތެރި، ރަހުމުކުޑަ" ހަމަލާގައި ޒަހަމްވި ރައީސް ނަޝީދަށާއި، އެހެން މީހުންނަށް އަވަސް ޝިފާއަކަށް އެދިވަޑައިގެންފައި. އަދި އެފަދަ ހަމަލާތަކަކީ އެއްވެސް ހާލެއްގައި ބަލައިގަނެވޭނެ ކަމެއް ނޫން ކަމަށް ވިދާޅުވި.\nމަޖިލީހުގެ ކުއްލި ޖަލްސާއެއް މިރޭ\nމިރޭ 10:30ގައި ރައްޔިތުންގެ މަޖިލީހުގެ ކުއްލި ޖަލްސާއެއް ބާއްވަން ތައްޔާރުވަމުންދާކަން "ސަން"އަށް ވަނީ ކަށަވަރުކުރެވިފައި.\n22:02 ނަޖާހު މަސްއޫދު\nރައީސް ނަޝީދަށް އޭޑީކޭ ހޮސްޕިޓަލުގައި ފަރުވާދެމުންދާއިރު، އެ ހޮސްޕިޓަލުގެ ގޯތި ތެރޭގައި ގިނަ ބަޔަކު ވަނީ އެއްވެފައި. އޭގެ ތެރޭގައި އެމްޑީޕީގެ އެކްޓިވިސްޓުންގެ އިތުރުން ބައެއް މަޖިލިސް މެމްބަރުން ހިމެނޭ. ކޮވިޑާ ހެދި މާލޭގައި 9:00ގެ ފަހުން ކާފިއު ހިންގާތީ ފުލުހުން އިލްތިމާސް ކުރަނީ އެ ސަރަހައްދަށް މީހުން އެއް ނުވުމަށް.\nއިންޑިއާގެ އެކްސްޓާނަލް އެފެއާޒް މިނިސްޓަރު ޑރ. އެސް. ޖައިޝަންކަރުވެސް ވަނީ ރައީސް މުހައްމަދު ނަޝީދަށް ދިން ހަމަލާ ކުށްވެރިކޮށް، އެމަނިކުފާނަށް އަވަށް ޝިފާއަކަށް އެދިވަޑައިގެންފައި. އަދި އެމަނިކުފާނު ފަހަތަށް ޖެހިވަޑައިނުގަންނަވާނެކަން އެނގިވަޑައިގަންނަވާ ކަމަށް ޑރ. ޖައިޝަންކަރު ވިދާޅުވި\n21:50 ނަޖާހު މަސްއޫދު\nރައީސް އިބްރާހީމް މުހައްމަދު ސޯލިހު ދާދި ދެންމެއަކު ވަނީ އޭޑީކޭ ހޮސްޕިޓަލަށް ވަޑައިގެންފައި. އެ ސަރަހައްދުގައި ހުރި ސަންގެ ނޫސްވެރިޔާ ބުނީ، އެމަނިކުފާނު ވަޑައިގަތުމުން އިސްތިއުފާއަށް ގޮވި ކަމަށް\n21:27 ޝަފްނާ ހުސައިން\n21:22 ޝަފްނާ ހުސައިން\nގޮވުމުގައި އެ ސަރަހައްދުގައި ޕާކު ކޮށްފައި ހުރި ސައިކަލުތަކަށް ވެސް ބޮޑެތި ގެއްލުން ތަކެއް ވަނީ ވެފަ އެވެ.\nގޮވުމާއެކު ގިނަ އަދަދެއްގެ އާންމުން ވަނީ އެ ސަރަހައްދަށް ޖަމާވެފަ އެވެ. ހަތިޔާރާއެކު ސިފައިން އެ ސަރަހައްދުގައި ހަރަކާތްތެރިވަމުން އަންނަ އިރު، އާންމުން ވަނީ ވަރަށް ބޮޑަށް ފަހަތަށް ޖައްސައިފަ އެވެ.\n21:21 ޝަފްނާ ހުސައިން\nއެ ސަރަހައްދުގައި ހުރި 'ސަން؛ ގެ ނޫސްވެރިޔާ ބުނީ އެއްޗެއް ގޮއްވާލާފައިވަނީ، އެމަނިކުފާނުގެ ކާރުކޮޅު ކައިރީ ޕާކުކޮށްފައި ހުރި ސައިކަލެއްގައި ކަމަށް ބެލެވޭ ކަމަށެވެ.\nބާރު އަޑަކާއެކު ގޮވި ގޮވުމުގައި އެމަނިކުފާނުގެ އިތުރުން، އެމަނިކުފާނުގެ ބޮޑީގާޑަކަށް ވެސް ވަނީ އަނިޔާވެފަ އެވެ. އަދި އެވަގުތު މަގުމަތީ ހުރި ބިދޭސީއެއްގެ ފައި ވެސް ވަރަށް ބޮޑަށް ވަނީ ޒަހަމްވެފަ އެވެ.\nއެ ސަރަހައްދުގައި ސިފައިންނާއި ފުލުހުން އަންނަނީ ހަރަކާތްތެރިވަމުންނެވެ.\nރައީސް ނަޝީދު ކާރަށް އަރާވަޑައިގަންނަވަނިކޮށް އެއްޗެއް ގޮއްވާލި ސަރަހައްދު --- ފޮޓޯ: ޓްވިޓާ\n21:17 ޝަފްނާ ހުސައިން\nއެއްޗެއް ގޮއްވާލާފައި ވަނީ އެމަނިކުފާނު ކާރަށް އަރާވަޑައިގަންނަވަނިކޮށެވެ. އެމަނިކުފާނު މިހާރު ވަނީ އޭޑީކޭ ހޮސްޕިޓަލަށް ގެންގޮސްފަ އެވެ. އެމަނިކުފާނުގެ ފޯނާއި ތުރުކުރައްވައިގެން ހުންނެވި ފައިވާން އޮތީ މަގުމަތީގަ އެވެ.


Maruge dhiya murajaa kurumah High Courtun amurukohfi\n08 އޯގަސްޓް 2020 - 10:45:37\nމަރުގެ ދިޔައިގެ ގޮތުގައި ރާއްޖޭގައި ކަނޑައެޅިފައިވާ މިންވަރަކީ، އެކަށީގެންވާ މިންވަރެއްތޯ ނުވަތަ ނޫންތޯ ބަލައި، މުރާޖައާ ކުރުމަކީ އެކަން ކުރަންޖެހޭ ފަރާތަކުން އަވަހަށް ކުރަންޖެހޭ މުހިންމު ކަމެއްކަމުގައި ހައިކޯޓުން ފާހަގަކޮށްފި އެވެ.\nހައިކޯޓުން މިކަން ފާހަގަކޮށްފައިވަނީ، ހުސްވި ހަފުތާ ތެރޭ އެ ކޯޓުން ކުރި މަރުގެ މައްސަލައެއްގެ ހުކުމުގައެވެ.\nމަރާލާ އެއްލާލާފައި އޮއްވާ މީގެ ބާރަ އަހަރު ކުރިން ފެނުނު އަންހެން ކުއްޖެއްގެ މައްސަލައިގާ އެ ކުއްޖާގެ ކުރީގެ ލޯބިވެރިޔާގެ މައްޗަށް ހައިކޯޓުން ކުރި ހުކުމުގައި ބުނެފައިވާ ގޮތުގައި މަރުގެ ދިޔައިގެ މިންވަރުގެ ގޮތުގައި ރާއްޖޭގައި ކަނޑައަޅާފައިވާ މިންވަރު މުރާޖައާ ކުރުމަކީ ކަމާ ބެހޭ ފަރާތްތަކުން އަވަހަށް ކުރަން ޖެހޭ ކަމެކެވެ.\nދިވެހިރާއްޖޭގައި މަރުގެ މައްސަލަތާއި ގުޅިގެން ދިޔަ ދިނުމަށް ހަމަޖެހިފައިވާ އުޞޫލު ބަޔާން ކޮށްފައިވަނީ، ޝަރީޢަތް ކުރުމާއިބެހޭ ގޮތުން ހެދިފައިވާ ޤަވާޢިދު (6) ގައެވެ. ހައިކޯޓުގެ ފަނޑިޔާރު މުހައްމަދު ނިޔާޒް ރިޔާސަތު ބަލަހައްޓަވައި ފަނޑިޔާރު ޝުޢައިބު ޙުސެއިން ޒަކަރިއްޔާއާއި ފަނޑިޔާރު ހުސެއިން ޝަހީދު ބެންޗުގައި ހިމެނިވަޑައިގެންނެވި މި މައްސަލައިގާ ބުނެފައިވާ ގޮތުގައި ޤަވާއިދެއްގައި މިންވަރު ކަނޑައެޅިފައިވާ ކަންކަމުގައި ކޯޓުން އަމިއްލައަށް އެމިންވަރުތައް މަތިކޮށް ދަށް ކުރުމަކީ، ރަނގަޅު ކަމެއް ކަމަށް ނުބެލެވެއެވެ.\nދިވެހިރާއްޖޭގައި މަރުގެ މައްސަލަތާއި ގުޅިގެން ދިޔަ ދިނުމަށް ހަމަޖެހިފައިވާ އުޞޫލު ބަޔާން ކޮށްފައިވަނީ، ޝަރީޢަތް ކުރުމާއިބެހޭ ގޮތުން ހެދިފައިވާ ޤަވާޢިދު (6) ގައެވެ. އެޤަވާއިދުގެ 76 ވަނަ މާއްދާގައި ބަޔާން ކޮށްފައިވަނީ މުޚައްފަފު މަރުގެދިޔައަކީ އެއް ލައްކަ ރުފިޔާ ކަމަށެވެ. އެހެންކަމުން ރާއްޖޭގައި މަރުގެ ދިޔަ ކަނޑައަޅަނީ އެ ގަވައިދުގެ ދަށުންނެވެ. އެއީ 1993 ވަނަ އަހަރުގެ ގަވައިދެކެވެ.\nގިނަ ޢިލްވެރިން ބަޔާން ކުރައްވާ ގޮތުގައި، ދިޔައަކީ، ޖަމަލާއި، ރަނާއި ރިހިން އަދި ފައިސާ އިން ދެވިދާނެ އެއްޗެކެވެ. އެހެންކަމުން ދިވެހިރާއްޖޭގައި މަރުގެ ދިޔަ ރަނުން ނުވަތަ ރިހިން އަގުކޮށް ފައިސާ އިން ދެވިދާނެ ކަމަށް ޤަބޫލު ކުރެވެއެވެ. ކުރަންޖެހޭ ކަމަކީ އިސްލާމީ ބައެއް ގައުމުތަކަގުއި މަރުގެ ދިޔައިގެ މިންވަރު މުރާޖަޢާ ކުރާހެން އެކަން އަހަރުން އަހަރަށް ކުރެވޭނެ ނިޒާމެއް ގާއިމު ކުރުމެވެ. އެއީ މިހާރުވެސް ޒަކާތުގެ ނިސާބު އަހަރަކު އެއް ފަހަރު އާއްމު ކުރާ އުސޫލުން ނެވެ.\nމަރުހައިކޯޓްއަދުލުއިންސާފުމަޖިލިސްސަރުކާރުއޭޖީ އޮފީސްޕީޖީ އޮފީސްސްޕްރީމް ކޯޓް\nބްލެކްޕެންތާ އެކްޓަރު ކެންސަރު ބަލީގައި މަރުވެއްޖެ


Minivan kamuge namugai konme kameh kuraakan dheen huhdha eh nukurey | Mihaaru\nމި އަހަރުގެ މިނިވަން ދުވަހުގެ މުނާސަބަތުގައި ދިވެހި ފަންނާނުން ބޭއްވި ހަރަކާތެއް: އިންސާނާގެ މިނިވަންކަމުގައި ވަކި ގައިދުތަކެއް އޮތުން ލާޒިމް. --ފޮޓޯ: ހުސައިން ވަހީދު/މިހާރު\n26 އޮކްޓޯބަރ 2019 - 11:43 14 comments\nއިންސާނުންގެ ތެރެއިން އެންމެ ކަރާމަތްތެރިކަން ލިބޭ ބަޔަކީ ތަޤުވާވެރިން ކަމުގައި އިސްލާމްދީން ބަލަ އެވެ. (އަލްޙުޖުރާތު 13) އަދި އެންމެހާ އިންސާނުންނަކީ ﷲ ގެ ކުރިމަތީ ހަމަހަމަ ވެގެންވާ ބައެއް ކަމަށް ވެސް ބަލަ އެވެ. އެހެންވެ އެއްވެސް އިންސާނަކަށް އެހެން އިންސާނެއް އަޅުވެތި ކުރުމުގެ ހައްގު އިސްލާމީ ނަޒަރުން ބަލާއިރު ލިބިގެނެއް ނުވެ އެވެ. ސަބަބަކީ އެހެން ބައެއްގެ އަޅުވެތިކަމަށް ވަދެއްޖެ ނަމަ އެހިސާބުން މިނިވަންކަން ގެއްލުނީ އެވެ.\nއިސްލާމީ ޢަޤީދާ އާއި ޝަރީޢާ އާއި އަޚްލާޤުގެ އެންމެހާ ހުކުމްތަކާއި އުސޫލުތަކާ މެދު ފުންކޮށް ވިސްނާލާއިރު މިދެންނެވި ހުރިހާ ކަންކަމެއް ވެސް ވަރަށް ފުރިހަމަ ގޮތުގައި ހާސިލު ކުރެވޭނެ މަގު އޮވެ އެވެ. މިގޮތުން އިސްލާމް ކަމަކީ އެންމެ ފުރަތަމަ ކިޔަމަންތެރިކަމެވެ. "އިސްލާމް" މި ލަފުޒުގެ މާނަތަކުގެ ތެރެއިން އެއް މާނަ އަކީ ބޯލަނބައި ކިޔަމަން ގަތުމެވެ. އިސްލާމްދީނަށް ތަބާވުން ކަމުގައި ބެލެވެނީ ﷲ ގެ ހުރިހާ އަމުރުތަކަށް ކިޔަމަންވެގެންނެވެ. މި އަމުރުތަކަށް ކިޔަމަންވުމުގެ ތެރެއިން އިންސާނާ އަށް ދަސްވާ އަނެއް ކަމަކީ ވަގުތުން ވަގުތަށް އަދި ބަރާބަރަށް ފުރިހަމައަށް ކަންކުރަން އާދަވުމެވެ. މީގެ އިތުރުން ރިވެތި އަޚްލާޤަށް ތަބާވުމާއި ޢަޤީދާގެ ނިޒާމުގެ ތެރެއިން އިންސާނާގެ ޒަމީރު ވަކި ހަމައަކުން ތަރުބިއްޔަތު ވެއެވެ. ވިސްނައި ފިކުރު ކުރުމާއި ބުއްދީގެ ހަމަތަކުން ކޮންމެ ކަމެއް ވެސް ކިރައި ވަޒަން ކުރުމަކީ އިސްލާމީ ވަރަށް މުހިންމު އުސޫލެކެވެ. އެހެންކަމުން ވަކި ނިޒާމެއްގެ މަތީ ހުރުމަށް އިންސާނާ އަށް ކިތަންމެހާ ރަނގަޅަކަށް ވެސް އިސްލާމް ދީން ދަސްކޮށްދެ އެވެ.


ފުރަތަމަ ދުވަހު2ގަޑިއިރުތެރޭގައި 100 އަށްވުރެ ގިނަ ފޯރމު — Ihavandhoo.com\nފުރަތަމަ ދުވަހު2ގަޑިއިރުތެރޭގައި 100 އަށްވުރެ ގިނަ ފޯރމު\n12 ފެބުރުއަރީ 20130މުހައްމަދު އިމްރާން\nއިހަވަންދޫއިން ގެވަޅު ދޫކުރުމަށް ފޯމު ނެގުމަށް ހުޅުވައިލުމަށް ފަހު ފުރަތަމަ ދުވަހު 100 އަށް ވުރެ ގިނަ ފޯރމު ދޫކޮށްފައިވާކަމަށް ކައުންސިލްގެ ރައީސް އަލްފާޞިލް މުޙައްމަދު ސަމީރު ހާމަކުރައްވައިފިއެވެ. ފޯރމު ހުށައެޅުމުގެ ފުރުޞަތު އަންނަ މަހުގެ 10 ވަނަ ދުވަހާ ހަމައަށް، ފުރުޞަތު ހުޅާވާލައިފާވާއިރު ގިނަބަޔަކު ކިޔުގައި ޖެހިގެން މިމަހުގެ 11 ވީ ހޯމަދުވަހު ކައުންސިލް އިދާރާގައި ފޯމުނެގުމަށް ތިބިކަން ފާހަގަކުރެވިފައިވެއެވެ.\n" މިމަހުގެ 11 އިން ފެށިގެން އަންނަމަހުގެ 10 އަކާ ހަމައަށް، ބަންދުނޫން ކޮންމެ ދުވަހެއްގެ މެންދުރުކުރި 10:00 ން 12:00 އަށް ފޯމު ހުށައެޅުމުގެ ފުރުޞަތު އެވަނީ ހުޅުވައިލާފަ. މިކަން ނޭންގޭތީކަންނޭގެ ކިޔު ހަދައިގެން ގިނަބަޔަކު އެތިބެނީ. މާލޭގަ ތިބި ފަރާތަކަށާއި ރަށުން ބޭރުގައި ތިބި ފަރާތްތަކަށްވެސް ފުރުޞަތު ދިނުމަށްޓަކައި އެމީހުން ސީދާ އެތަނަށް ޙާޒިރުނުވެ ބަދަލުގައި މީހަކު ފޮނުވައިގެން ފޯރމު ނެގޭނޭ އިންތިޒާމްވެސް އެވަނީ ހަމަޖެހިފައި. އެހެން ނަމަވެސް، ބަދަލުގައި ޙާޒިރުވާ ފަރާތުން ޖެހޭނެ ސިޓީއެއް ހުށައަޅަށް. " ކައުންސިލްގެ ރައީސް ހާމަކުރެއްވިއެވެ.\nކައުންސިލްގެ ރައީސް މިހެން ވިދާޅުވެފައިވާއިރު، ގެވަޅު ދޫކުރާކަން އިޢުލާނު ކުރި އިޢުލާނުގައިވެސް، ވަރަށް ސާފުކޮށް، މިވާހަކަތައް ބަޔާންކޮށްފައިވާކަން ފާހަގަކުރެވެއެވެ.\nއިހަވަންދޫ އިން ގެވަޅު ދޫނުކުރާތާ6އަހަރަށްފަހުގައި ގެވަޅު ހޯދުމަށް އެދުމަށް ހުޅުވައިލި ފުރުޞަތުގައި މިހާގިނަ އަދަދަކަށް ފޯރމު ހުށައަޅަމުން ދިޔަ ނަމަވެސް، ގެވަޅު ދޫކުރުމަށް ކޮށްފައިވާ އިޢުލާނުގައި ހާމަކޮށްފައިވާ ގޮތުންނަމަ މިބުރުގައި ދޫކުރާނީ 1600 އަކަފޫޓުގެ 60 ގޯއްޗެވެ. ނަމަވެސް، މިއަދަދަކީ، އިހަވަންދޫ އިން ގެވަޅު ދޫކުރުމުގެ ހުއްދަހޯދުމަށް އެދުނު އަދަދަށްވުރެ އެތައްތަނެއް ކުޑައަދަދެއްކަމަށް ކައުންސިލްގެ ރައީސް ހާމަކުރެއްވިއެވެ.\n" މަސައްކަތް ކުރަމުން މިދަނީ އަދިވެސް މިއަދަދު އިތުރުކުރެވޭތޯ! މިކަމާ ގުޅޭގޮތުން އެއްޗެކޭ ބުނަންއެނގޭނީ ފަހުން." ކައުންސިލްގެ ރައީސް ސަމީރު ވިދާޅުވިއެވެ.


ގަގައުމެއްގެ ސީދާ ފޭރާން ފެނިގެންދަނީ، ރައްޔިތުންގެ ތެރޭގައި ތިބި ކުށްވެރިންނާ ގުޅޭގޮތުން އެ ޤައުމެއްގެ ސަރުކާރުން ޢަމަލުކުރާ ގޮތްތަކުން ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nގަގައުމެއްގެ ސީދާ ފޭރާން ފެނިގެންދަނީ، ރައްޔިތުންގެ ތެރޭގައި ތިބި ކުށްވެރިންނާ ގުޅޭގޮތުން އެ ޤައުމެއްގެ ސަރުކާރުން ޢަމަލުކުރާ ގޮތްތަކުން ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nރާއްޖޭގެ ޖަލު ރަނގަޅު ކުރަން ފެށުނީ ވެރިކަމުގެ ނިޒާމު ބަދަލުކުރެވި ރާއްޖެއަށް ޑިމޮކްރަސީ ތަޢާރުފް ކުރެވުނީތީ – ރައީސުލްޖުމްހޫރިއްޔާ ވިދާޅުވެއްޖެ\nގައުމެއްގެ ސީދާ ފޭރާން ފެނިގެންދަނީ، ރައްޔިތުންގެ ތެރޭގައި ތިބި ކުށްވެރިންނާ ގުޅޭގޮތުން އެ ޤައުމެއްގެ ސަރުކާރުން ޢަމަލުކުރާ ގޮތްތަކުން ކަމަށާއި،ރާއްޖޭގެ ޖަލު ރަނގަޅު ކުރަން ފެށުނީ ވެރިކަމުގެ ނިޒާމު ބަދަލުކުރެވި، ރާއްޖެއަށް ޑިމޮކްރަސީ ތަޢާރުފް ކުރެވި އަދި ޤާނޫނުއަސާސީ އިޞްލާޙު ކުރެވުނީތީ ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ، ދެވަނަ ފުރްޞަތުގެ ޕްރޮގްރާމްގެ އޮފީހުން އިންތިޒާމް ކުރެއްވި ޤައިދީންގެ އުފެއްދުންތެރިކަމުގެ މަޢުރަޒު ހުޅުއްވައިދެއްވުމުގެ ޙަފްލާގައި ރޭ ވާހަކަފުޅު ދައްކަވަމުންނެވެ.\nނޭޝަނަލް އާޓް ގެލެރީގައި އޮތް މި ޙަފްލާގައި، ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ޖަލަށް ޙުކުމްކުރެވޭ މީހުންނަކީ، އެމީހުންގެ ކުށްތަކުންނާއި އަދި އެފަދަ ޢަމަލުތަކުން ސަލާމަތްކުރެވި، ބަދަލުކުރެވިގެން އަލުން އަނބުރާ މުޖްތަމަޢަށް ގެނެވޭނެ މީހުންނަށް ހެދުމަކީ، ކޮންމެ މުޖްތަމަޢަކުންވެސް މަސައްކަތްކުރަންޖެހޭނެ ކަމެއް ކަމުގައި ވިދާޅުވިއެވެ. ރައީސުލްޖުމްހޫރިއްޔާ ވިދާޅުވިގޮތުގައި، ޙަޤީޤަތުގައި ޤައުމެއްގެ ސީދާ ފޭރާން ފެނިގެންދަނީ، ރައްޔިތުންގެ ތެރޭގައި ތިބި ކުށްވެރިންނާ ގުޅޭގޮތުން އެ ޤައުމެއްގެ ސަރުކާރުން ޢަމަލުކުރާ ގޮތްތަކުންނެވެ.\nޒަމާނުއްސުރެ ފެށިގެން ރާއްޖޭގެ ޖަލުތަކުގައި ޤައިދީންނަށް ނުހަނު ގިނަ އަނިޔާތައް ކުރެވެމުންދިޔަކަން\nރައީސުލްޖުމްހޫރިއްޔާ ފާހަގަކުރައްވަމުން، އެ އަނިޔާތައް ދެމުން ގެންދިޔައީ، އެއްވެސް ހާލެއްގައި ކުށްވެރިން ކުރާ ކުށަކާ ގުޅިގެން ނޫން ކަމުގައި ވިދާޅުވިއެވެ. އަނިޔާ ކުރުމުގެ އެންމެބޮޑު ބޭނުމަކީ، ރައްޔިތުންގެ ހިތްތަކުގައި ބިރުވެރިކަން އުފެއްދުމާއި، ސަރުކާރާ ގުޅޭގޮތުން ފާޑުކިޔުމާއި، ވެރިކަމަށް ކުޑަވެސް ލޮޅުމެއް އަރާފާނެ ކަމެއް، މީހެއްގެ ޢަމަލަކުންވެސް އަދި އިޝާރާތަކުންވެސް ފެނުނަ ނުދިނުން ކަމުގައިވެސް އެމަނިކުފާނު ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، އެމަނިކުފާނު ސަރުކާރު ހިންގުމާ ޙަވާލުވެވަޑައިގެންނެވިއިރު، ޖަލު ފެނިފައި އޮތީ ވަރަށްބޮޑު ބިރުވެރިކަމެއްގެ ގޮތުގައި ކަމަށް ވިދާޅުވިއެވެ. މިރޮނގުން ވާހަކަފުޅު ދައްކަވަމުން، ދެވަނަ ފުރްޞަތުގެ އުޞޫލުތަކުގެ ތެރެއަށް ޤާނޫނީ ހަމަތައް މިހާރު ގެނެވިފައިވާކަން ފާހަގަކުރައްވަމުން، ދެވަނަ ފުރްޞަތެއް ދިނުމަކީ، ކޮންމެހެން ބޭނުން ކަމެއް ކަމުގައި ވިދާޅުވިއެވެ. އަދި ދެވަނަ ފުރްޞަތުގެ ޕްރޮގްރާމް ނުހުއްޓި ކުރިއަށްދާނެ ކަމުގެ ޔަޤީންކަންވެސް އެމަނިކުފާނު ދެއްވިއެވެ.\nޤައިދީންގެ އުފެއްދުންތެރިކަމުގެ މަޢުރަޒު، ރައީސުލްޖުމްހޫރިއްޔާ ހުޅުއްވައިދެއްވުމަށްފަހު، އެމަނިކުފާނު މަޢުރަޒު ބައްލަވާލެއްވިއެވެ.


Idhikolhu meehunah adheeb athun laari eh nulibunu: Raees\nރައީސް ޔާމީން މިއަދު ނައިފަރުގައި\n1 ސެޕްޓެމްބަރ 2018 8 ކޮމެންޓް\nއިދިކޮޅު މީހުންނަށް އަދީބު އަތުން ލާރިއެއް ނުލިބުނު: ރައީސް\nއިދިކޮޅު ފަރާތްތަކުން ކުރީގެ ނައިބު ރައީސް އަހުމަދު އަދީބު އަރިހަށް (ޖަލަށް) ލޯޔަރުން ފޮނުވައިގެން ކެމްޕެއިނަށް ލާރި ހޯދުމަށް މަސައްކަތް ކުރަމުން ގެންދާކަމަށާއި ނަމަވެސް އަދީބު އަތުން އިދިކޮޅު ފަރާތްތަކަށް ފައިސާ ނުލިބުނުކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ މިއަހު ޅ ނައިފަރަށް ވަޑައިގެން އެރަށު ރައްޔިތުންނާ ވާހަކަފުޅު ދައްކަވަމުންނެވެ.\nރައީސް ޔާމީން ވިދާޅުވީ އަދީބް ކައިރިއަށް ލޯޔަރުން ފޮނުވައިގެން ލާރި ހުރިތަނެއް ހޯދުމަށް އިދިކޮޅު ފަރާތްތަކުން މަސައްކަތް ކުރިނަމަވެސް އަދީބު އަތުން ކެމްޕެއިނަށް ލާރި އިދިކޮޅު ފަރާތްތަކަށް ނުލިބުނު ކަމުގައެވެ. ރައީސް ޔާމީން ވިދާޅުވީ އަދީބުގެ ޖަވާބަކީ "އަޅުގަނޑު މީ އެއް އިރެއްގައިވެސް ރާރި ގެންގުޅުނު މީހެއް ނޫން" ކަމުގައެވެ.\nއިދިކޮޅު ފަރާތްތަކަށް އަދީބު އަތުން ފައިސާ ނުލިބުނު ކަމަށް ރައީސް ޔާމީން މިއަދު ވިދާޅުވިއިރު ފާއިތުވި ހަފްތާގައި ރަށަކަށް ކުރެއްވި ޒިޔާރަތުގައި ރައީސް ޔާމީންވަނީ އެމްއެމްޕީއާރުސީގެ ވާހަކަ ދައްކަވަމުން އެމްއެމްޕީއާރުސީގެ ފައިސާއާއި އިދިކޮޅު ފަރާތްތަކާއިވެސް ގުޅުވާފައެވެ.\nއެގޮތުން ރައީސް ޔާމީންވަނީ އިދިކޮޅު ކެމްޕެއިނަށް ފައިސާ ހޯދަނީ ކޮހިނެއްތޯ ސުވާލު ކުރައްވާފައެވެ. ނަމަވެސް ހަފްތާއެއްހާ ދުވަހުގެ ތެރޭގައި ރައީސް ޔާމީން މިވަނީ އަދީބު އަތުން އިދިކޮޅު ފަރާތްތަކަށް ފައިސާ ނުލިބުނުކަމަށް ވިދާޅުވެފައެވެ.\nއިދިކޮޅު ކޯލިޝަން ރައީސް ޔާމީން\nއިދިކޮޅު އެކަންޏެއް ނޫން ދެއްތޯ؟ މަނިކުފާނު ފ. އަތޮޅު ވިއްކާލި ލާރި މަނިކުފާނަށްވެސް ނުލިބުނު ދެއްތޯ.\nޢަދީބު ފައިސާ ގެންގުޅެއޭ ކިޔާ ފައިސާނުދެނީސް އިންސާނީ ހައްގެއް ނުދޭނަމޭކިޔާ ޔާމީން ތިކުރަނީކީއް.\nސަރުކާރުގެ އެންޓި ކެމްޕެއިން އިބޫއަށް އެއް ވޯޓު ގެއްލޭނަަމަ ޔާމީން ގެ އަނގައިގެ ސަބަބުން ޔާމީނަށް ފަންސާސް ވޯޓު އެބަ ގެއްލޭ. ހަމަ ހިނި އަންނަނީ\nއދީބު އަތުގަ ނުހންނާނެކަން އިނގޭ. ޑޮލަރު ދަބަސްތައް ވެއްދިގޭމީހާ ބުނި އެގެއަށް ވެއްދިއޭ. އަދީބު ބުނި އެމީހާގެ އޭރުގެ މަސައްކަތަކީ ލާރި ގުނުމޭ.\nއެހެމްވީމާ އަދީބާއިމެދު އަޅުގަނޑުގެ ހިތުގައި އޮތް ޝައްކު ފިލައި އަސްލު ހިޔާނާތް ތެރިޔާ އެނގުނީއެވެ. މިކަލޭގެ ގިނަގިނައިން ޕޯޑިއަމްތަކަށް އަރުވަންވީއެވެ.\nއަދީބު ދޯ ލާރިގަނޑު ކާލީ ކަލެއަށް ބައިނާޅަ؟ އެހެންވެތަ އަދިވެސް މުޅިހިބަޅިދޫ ހާވަނީތި؟ ތިހާރިސްކް ބޮޑުކޮށް ތިޒާތުގެ ކަންކަން ކުރާއިރު ލަނޑުލިބޭނެ. ބެޓަރ ލަކް ނެކްސްޓް ޓައިމް ބްރޯ!\nމާލޭގެ މަގުތައްމަތީގައި މާރާމާރީއަކަށްފަހު މާރާމާރީއެއް، އެކަކަށްފަހު އަނެކަކު ކަތިލަމުންދާއިރުވެސް މިމަނިކުފާނުގެ ސިކުނޑިފުޅަށް ވެރިކަންދެމެހެއްޓުމާއި ލާރީގެމުޢާމަލާތްނޫން އެހެންއެއްވެސްއެއްޗެއް ނާރަނީބާވައެވެ؟\nގިނަގިނައިން ޕޯޑިއަމްތަކަށް އަރުވަންވީ! އެއިރުން ގޮވާކޮސް ގިނަވާނެ!


Ziyath ah kura dhauvaa thakuge adhadhu 30 ah vure machah | Mihaaru\nއެމްއެމްޕީއާރުސީގެ ކުރީގެ އެމްޑީ ޒިޔަތު: އޭނާ މިހާރު ވެސް ގެންދަނީ އަށް އަހަރުގެ ޖަލު ހުކުމެއް ތަންފީޒު ކުރަމުން --ފޮޓޯ/މިހާރު\nޒިޔަތަށް ކުރާ ދައުވާތަކުގެ އަދަދު 33 އަށް، ހުރިހާ ޝަރީއަތެއް އާދިއްތަ ދުވަހު\n20 ސެޕްޓެމްބަރ 2017 - 15:375comments\nމިިހާރު ވެސް އަށް އަހަރުގެ ހުކުމެއް ތަންފީޒު ކުރަމުން ގެންދާ ޒިޔަތުގެ މައްޗަށް ޚިޔާނާތުގެ 25 ދައުވާއެއް މިދިޔަ ޖުލައި މަހުު 25 އުފުލާފައި ވަނިކޮށް، ޚިޔާނާތުގެ އިތުރު ހަތް ދައުވާއެއް އުފުލައި، މިދިޔަ މަހު ދައުލަތުން ވަނީ ކްރިމިނަލް ކޯޓަށް ފޮނުވައިފަ އެވެ. އެ ހުރިހާ މައްސަލަތަކުގެ ޝަރީއަތް ވެސް އާދިއްތަ ދުވަހު ފަށަން ކޯޓުން ވަނީ ހަމަޖައްސައިފަ އެވެ.\nއެ މައްސަލަތަކުގެ އިތުރުން އެއް މިލިއަން ޑޮލަރަށް ޚިޔާނާތްތެރިވި ކަމަށް ބުނެ ޚިޔާނާތުގެ އިތުރު ދައުވާއެއް މިއަހަރު ކުރީކޮޅު ވެސް ޒިޔަތުގެ މައްޗަށް އުފުލައި، ޝަރީއަތް އަންނަނީ ހިންގަމުންނެވެ. ޒިޔަތު މިވަގުތު ތަންފީޒު ކުރަމުން ގެންދަނީ ވެސް ޚިޔާނާތުގެ ދައުވާއެއް ސާބިތުވެގެން އައިސްފައިވާ ހުކުމެކެވެ.\nއެމްއެމްޕީއާރުސީ މެދުވެރިކޮށް ރަށްތަކާއި ފަޅުތައް ދޫކޮށްގެން ދައުލަތަށް ލިބެންޖެހޭ ފައިސާއަށް ޚިޔާނާތްތެރިވި ކަމަށް ބުނެ ކުރީގެ ނައިބު ރައީސް އަހުމަދު އަދީބުގެ މައްޗަށް ވެސް ވަނީ ނުވަ ދައުވާއެއް އުފުލައިފަ އެވެ. އެކަމަކު އެ މައްސަލަތަކުގެ ޝަރީއަތް އަދި ނުފަށަ އެވެ. އެމްއެމްޕީއާރުސީގެ ޚިޔާނާތާ ގުޅިގެން އަދީބު ވެސް ގެންދަނީ އަށް އަހަރުގެ ޖަލު ހުކުމެއް ތަންފީޒު ކުރަމުންނެވެ.\nއިތުރު ލިޔުންތައް ކްރިމިނަލް ކޯޓް އެމްއެމްޕީއާރުސީ އަބްދުﷲ ޒިޔަތު އެމްއެމްޕީއާރްސީގެ ކޮރަޕްޝަން ކޮރަޕްޝަން\nޒިޔަތު އެއް މިލިއަން ޑޮލަރަށް ހިޔާނާތްތެރިވި މައްސަލައެއް


Midhiya aharu Tree top hospital gai kula gadha harakayithakeh\nޓްރީ ޓޮޕް ހޮސްޕިޓަލުގެ މިދިއަ އަހަރުގެ ކުލަތައް\nޓްރީޓޮޕް ހޮސްޕިޓަލުން ވަނީ 1، އޮކްޓޫބަރު 2019 ގައި އުރަމަތީގެ ކެންސަރަށް ހޭލުންތެރި ކުރުމުގެ ގޮތުން، ބްރެސްޓް ކެންސަރު ސްކްރީނިންގ ޕްރޮގްރާމެއް ހިންގާފަ އެވެ. މިޕްރޮގްތާމްގެ ތެރެއިން އަލްޓްރާސައުންޑް ސްކޭން، މެމޮގްރަފީ އަދި އުރަމަތީ މައްސަލަތަކާއި ބެހޭ ކަންކަމަށް ހާއްސަ ޑޮކްޓަރަށް ދެއްކުން ހިމެނެ އެވެ. އެގޮތުން ރޭޑިއޮލޮޖިސްޓް ޑރ. ނަޒާހަތު އައްބާސް އަދި އޮޕަރޭޝަނަށް ހާއްސަ ޑރ. ނީޒާ ހަލީމް މި ޕްރޮގްރާމްގައި ހަރަކާތްތެރިވެފައިވެ އެވެ. މި ޕްރޮގްރާމް އޮކްޓޯބަރު 30 ވަނަ ދުވަހު ނިމި، ނޮވެމްބަރު މަހު ބްރެސްޓް ޗެކް ޕްރޮގްރާމްގެ ނަމުގައި އުރަމަތީގެ ބަލި ތަކަށް ފުޅާދާއިރާއެއްގައި ފަރުވާދިނުމަށް ޓްރީ ޓޮޕް ހޮސްޕިޓަލުގައި ކުރިއަށް ގެންދިޔަ އެވެ.\nއައިޖީއެމްއާއެކު އެމްއޯޔޫ އަކަށް\nމިދިޔަ އަހަރު އިންދިރާ ގާންދީ މެމޮރިއަލް ހޮސްޕިޓަލުގައި ކަކުލުހުޅު ބަދަލު ކުރުމުގެ އޮޕަރޭޝަންގެ ވެއިޓް ލިސްޓަށް ލުއި ފަސޭހަ ކޮށްދިނުމުގެ ގޮތުން އެއްބައި އޮޕަރޭޝަންތައް ޓްރީ ޓޮޕް ހޮސްޕިޓަލަށް ބަދަލުކުރުމަށް އައިޖީއެމްއެޗް، އާސަންދަ ކޮމްޕެނީ ލިމިޓެޑް އަދި ޓްރީ ޓޮޕް ހޮސްޕިޓަލް ގުޅިގެން އެމްއޯޔޫ އެގްރީމެންޓްއެއްގައި ސޮއިކޮށްފައިވެ އެވެ. މީގެއިތުރުން އައިޖީއެމްއެޗުން ޓްރީ ޓޮޕް ހޮސްޕިޓަލަށް ބަލި މީހުންނާ ބަދަލު ކުރުމުގެ އެގްރީމެންޓެއްގައި ވެސް ސޮއި ކޮށްފައިވެ އެވެ.\nކޮންޓިނިއުޑް އެޑިއުކޭޝަން ސެޝަން ތަކެއް\nސިއްޙީ ދައިރާގައި މަސައްކަތްކުރައްވާ ބޭފުޅުންނާއި އާންމު ރައްޔިތުން ހޭލުންތެރިކުރުމުގެ ގޮތުން ބާއްވާ ކޮންޓިނިއުޑް އެޑިއުކޭޝަން (ސީއެމްއީ) ސެޝަންތަކެއް ޓްރީ ޓޮޕް ހޮސްޕިޓަލް އިސްނަގައިގެން ކުރިއަށް ގެންގޮސްފައިވެ އެވެ. އެގޮތުން މޯލްޑިވްސް އެސޯސިއޭޝަން އޮފް ސާޖަންސް، ޓްރީ ޓޮޕް ހޮސްޕިޓަލުގެ ކަށީގެ އޮޕަރޭޝަނަށް ޙާއްސަ ޑރ. ކަންނިރާޖް މަރިމުތު އަދި ކިޑްނީ ބަލިތަކަށް ޙާއްސަ ޑރ. މްލާޑެން ނޯޓެކް އިސްކޮށް ހަރަކާތްތެރިވެފައިވެ އެވެ. މި ސެޝަންތަކަކީ ފޭސްބުކް ލައިވްގެ ޒަރިއްޔާ އިން އާންމުންގެ ސުވާލު ތަކަށް ވަގުތުން ޖަވާބު ދެވިގެން ކުރިއަށް ގެންދެވުނު ސެޝަންތަކެކެވެ.\nސާފު ކުރުމުގެ ހަރަކާތެއް\nމިދިއަ 2019 އިގެ މާރިޗުމަހު ޓްރީ ޓޮޕް ހޮސްޕިޓަލަށް 1 އަހަރު ފުރުމާއެކު، ހިލޭ ޑޮކްޓަރަށް ދެއްކުމުގެ ފުރުސަތު ހުޅުވާލެވުނު ވެލްނެސް ކޭމްޕް ބޭއްވުނެވެ. މިކޭމްޕްގެ އިތުރުން ހެލްތު ސްކްރީނިންގގެ ޙާއްސަ ޕެކޭޖެއް ހެޔޮ އަގުތަކުގައިވެސް ތަޢާރަފު ކޮށްފައި ވެއެވެ. 1 އަހަރު ފުރުމުގެ މުނާއްސަބަތުގައި ޓްރީ ޓޮޕް ހޮސްޕިޓަލުގެ މުއައްޒަފުންވަނީ ސޭވް ދަ ބީޗް މޯލްޑިވްސް އާއި ގުޅިގެން ހުޅުމާލެ ގޮނޑުދޮށް ސާފު ކޮށްފަ އެވެ.\nޓްރީ ޓޮޕް ހޮސްޕިޓަލުގެ ދެވަނަ ކެރިއަ އޯޕަން ޑޭ 2019 ގައި ބާއްވާފައިވެ އެވެ. ޝޯޓް ލިސްޓް ކުރުމަކާއި ނުލައި އާންމުންނަށް ޓްރީ ޓޮޕް ހޮސްޕިޓަލުގެ މެނޭޖްމަންޓާއި ބައްދަލުކޮށް، އިންޓަވިއުގައި ބައިވެރިވުމަށް ހުޅުވާލެވުނު ކެރިއާ އޯޕަންޑޭ2ދުވަހެއްގެ މަތިން ކުރިއަށް ގެންދެވުނުވެ. އެގޮތުން މާކެޓިން، ފައިނޭންސް، ގެސްޓް ސާވިސަސް، އަދި ކޮންޓެކްޓް ސެންޓަރުގެ މަގާމުތަކަށާއި، ނާސިން އަދި ކްލިނިކަލް އެސިސްޓަންޓްގެ މަގާމުތަކަށް ހުޅުވާލެވިފައި ވެއެވެ. މި ޕްރޮގްރާމްގައި 80 އަށްވުރެން ގިނަ މީހުން ބައިވެރިވެފައިވެ އެވެ.\nޓްރީ ޓޮޕްގެ ހިތާނީ ކޭމްޕް\nޓްރީ ޓޮޕް ހޮސްޕިޓަލުގައި މިދިޔަ އަހަރު ސްކޫލް ބޮޑު ޗުއްޓީއާއި ދިމާކޮށް ޙިތާނީ ކޭމްޕް ނޮވެމްބަރު 16 ގައި ފަށާފައިވެ އެވެ. ޑޮކްޓަރަށް ދެއްކުމާއި، ޓެސްޓުތަކާއި، ޙިތާނުކު ރުމުގެ އަގާއި ޙިތާނު ކުރުމަށް ބޭނުންވާ ބޭސްތަކުގެ އަގުތައް އެކުލަވާލެވިފައިވާ މިޕެކޭޖްގައި 260 އަށް ވުރެން ގިނަ ކުދިން ބައިވެރިވެފައި ވެއެވެ. އަދި ކޮންމެ ކުއްޖަކަށް ޙާއްސަ ޓީޝާޓަކާއި، ފޭއްޔަކާއި ހަދިޔާއެއްވެސް ދެވުނެވެ. އޮޕަރޭޝަނަށް ޙާއްސަ ފަސް ޑޮކްޓަރުން އިސްކޮށް ހަރަކާތްތެރިވެފައިވާއިރު، ހޮސްޕިޓަލުގެ ފަސް ވަނަ ބުރި ޙިތާނީއަށް ޙާއްސަ ކުރެވި، އެކަމަށް ތަމްރީންކޮށްފައިވާ ދިވެހި ނަރުހުން ހަރަކާތްތެރިވެފައި ވެއެވެ. މިކޭމްޕް ނިންމާލުމަށް ހަމަޖެހިފައިވަނީ މި ޖަނަވަރީ ހަތް ވަނަ ދުވަހު އެވެ.\nމެޑިކަލް އެންޑް ހެލްތު އެކްސްޕޯގައި ޓްރީ ޓޮޕް\nއެމްވީ މެޑިކަލްސް އަދި މެޑްލައިފް އޭޝިއާ އިން ބާއްވާ މެޑިކަލް އެންޑް ހެލްތު އެކްސްޕޯ 2019 ގައި ޓްރީ ޓޮޕް ހޮސްޕިޓަލް ޕްލެޓިނަމް ޕާޓްނަރެއްގެ ގޮތުގައި ބައިވެރިވެފައި ވެއެވެ. މިއެކްސްޕޯގައި ޑޮކްޓަރަށާއި، އެކި ޕްރޮގްރާމް އަދި ޕެކޭޖްތަކަށް ނަން ނޯޓުކުރުމުގެ ފުރުސަތު ހުޅުވާލެވިފައި ވެއެވެ. އަދި ވަގުތުން 50 ޕަސެންޓްގެ އެޑްވާންސް ދައްކާ ބޭފުޅުންނަށް ހެލްތު ސްކްރީނިންގ ޕެކޭޖްތަކުން 10 ޕަސެންޓުގެ ޑިސްކައުންޓު ކޫޕަން ލިބިގެން ދިޔައެވެ.\nސީއެސްއާރު ގިނަ ހަރަކާތްތަކެއް\nމިދިޔަ އަހަރުގެ ސީއެސްއާރު ހަރަކާތްތަކުގެ ދަށުން ޓްރީ ޓޮޕް ހޮސްޕިޓަލު އެތަކެއް އިވެންޓުތަކުގައި ބައިވެރިވެފައިވެ އެވެ. އެގޮތުން މޯލްޑިވްސް އިންޓަނެޝަނަލް މެރެތޯން، މޯލްޓިވްސް ވިމެންސް ރަން، އޫރީދޫ ކަލާ ރަން،3ޖެން ވޯކް، ރޯޑް ސޭފްޓީ ވޯކް، ޓީއެފްޖީ ކޮކަކޯލާ ލޯންގް ރަން އަދި ބީއެމްއެލް ވާއު ކިޑްޒް ރަންގައި މެޑިކަލް ޕާޓްނަރެއްގެ ގޮތުން އަވަސް ފަރުވާގެ ޙިދުމަތް ދެވުނެވެ. އަދި މ. ދިއްގަރުގައި ބޭއްވި ހަމުގެ ފަރުވާ ކޭމްޕްގައި ޓްރީ ޓޮޕް ހޮސްޕިޓަލުގެ ހަމުގެ ބަލިތަކަށް ހާއްސަ ޑރ. ފަރްޒީން ނާސިރު ބައިވެރިވެ ވަޑައިގެންފައި ވެއެވެ. ޓްރީ ޓޮޕް ހޮސްޕިޓަލުންވަ ނީ އެލްޒެއިމާސް ސޮސައިޓީ އޮފް މޯލްޑިވްސް އިފްތިތާހު ކުރުމަށް ވެސް އެހީ ވެފަ އެވެ.\nޓްރީ ޓޮޕްގެ ފާހަގަ ކޮށްލެވޭ ހަބަރުތައް\nޓްރީ ޓޮޕް ހޮސްޕިޓަލުގައި މިހާތަނަށް ފަރުވާހޯދެއްވި އެންމެ ދޮށީފުރާ އުމުރުގެ ބޭފުޅާގެ "އޯޕަން ކޮލެސިސްޓެކްޓޮމީ" އޮޕަރޭޝަން ކާމިޔާބުކަމާއެކު ކުރުން\nޓްރީ ޓޮޕް ހޮސްޕިޓަލުގައި ފުރަތަމަ ޓޯޓަލް ލެޕްރޮސްކޮޕިކް ހިސްޓެރެކްޓޮމީ ކާމިޔާބުކަމާއިއެކު ކުރުން\nޓްރީ ޓޮޕް ހޮސްޕިޓަލާއި، އައިޖީއެމްއެޗް އަދި އާސަންދަ ކޮމްޕެނީ ލިމިޓެޑް ގުޅިގެން ފުރަތަމަ ކަކުލު ހުޅު ބަދަލުކުރުމުގެ އޮޕަރޭޝަން ކާމިޔާބުކަމާއެކު ޓްރީ ޓޮޕް ހޮސްޕިޓަލުގައި ކުރުން\nޓްރީ ޓޮޕް ހޮސްޕިޓަލުގައި ފުރަތަމަ ފަހަރަށް ޕީއެ ފް އެން އޭ-2 އުނަގަނޑުގެ އޮޕަރޭޝަން ކާމިޔާބުކަމާއިއެކު ކުރުން\nޓްރީ ޓޮޕް ހޮސްޕިޓަލުގެ އެންމެ ފުރަތަމަ ފްރަންޓަލް ކްރެނިއޮޓޮމީ އަދި ލީސަން ނައްތާލުމުގެ އޮޕަރޭޝަން ކާމިޔާބީއާއެކު ނިންމުން\nޓްރީ ޓޮޕް ހޮސްޕިޓަލުގައި ކުރެވުނު އެންމެ ފުރަތަމަ އުކުޅުވަޅު ހުޅު ބަދަލުކުރުމުގެ އޮޕަރޭޝަން ކާމިޔާބު ކަމާއިއެކު ކުރުން\nޒުވާނުންގެ ހޭލުންތެރި ކުރުވުމުގެ ހަރަކާތެއް\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމެންޓްއިން ޒުވާނުންނަށް ޙާއްސަކޮށްގެން ކުރިއަށް ގެންދެވުނު ކެރިއަރ އެކްސްޕްލޮރޭޝަން ޕްރޮގްރާމްގައި ޓްރީ ޓޮޕް ހޮސްޕިޓަލް ބައިވެރިވެފައިވެއެވެ. އެގޮތުން، ޓްރީ ޓޮޕް ހޮސްޕިޓަލުގެ އެޑް މިނިސްޓްރޭޝަން، ކްލިނިކަލް އަދި މެއިންޓެނެސްގެ އިސްކޮށް ހަރަކާތްތެރިވާ ފަރާތްތަކުން ހޮސްޕިޓަލްގައި ހިމެނޭ ދާއިރާތަކުގެ މުޙިންމުކަމަށް އަލިއަޅުވާލައި މިހޮސްޕިޓަލް ހިންގުމަށް ކުރެވޭ އެކި އެކި މަސައްކަތްތަކާއިގުޅޭގޮތުން ޒުވާނުން ހޭލުންތެރިކުރެވުނެވެ.\nޓްރީ ޓޮޕް ހޮސްޕިޓަލް އެޑްވަޓޯރިއަލް\nގިނައިން އަތް ދޮންނަން ހަނދާން ކުރޭ!\nޓްރީ ޓޮޕުން ކޮލޮނޮސްކޮޕީ ޕްރޮސީޖާ އަލުން ފަށައިފި


އިންސާނީ ހައްގުތަކުގެ ރެކޯޑަށް ބެލުމެއް ނެތި މިސްރަށް ހަތިޔާރު ވިއްކާނަން: މެކްރޮން |\nމިސްރުގެ ރައީސް ސީސީ އަދި ފްރާންސްގެ ރައީސް އެމަނުލް މެކްރޮން\nއިންސާނީ ހައްގުތަކުގެ ރެކޯޑަށް ބެލުމެއް ނެތި މިސްރަށް ހަތިޔާރު ވިއްކާނަން: މެކްރޮން\n8 ޑިސެމްބަރ 2020\nމެކްރޮންގެ ކަންކަށިމަތީގައި ޖެހި މީހާއަށް3އަހަރުގެ ޖަލު ހުކުމެއް!\nގާޒާ އަލުން އާރާސްކުރުމަށް ބޭނުންވާ ސާމާނު މިސްރުން ގާޒާއަށް ފޮނުވައިފި\nމިސްރުގެ މުސްލިމް ބްރަދަރހޫޑްގެ ލީޑަރު އުމުރަށް ޖަލަށް ލާން ހުކުމް ކޮށްފި\nއިންސާނީ ހައްގުތަކަށް އަރައިގަންނަމުން ދާކަމަށް، މިސްރުގެ ސަރުކާރުގެ މައްޗަށް ކުރެވެމުންދާ ތުހުމަތުތަކަށް ބެލުމެއް ނެތި، މިސްރަށް ހަތިޔާރު ވިއްކަމުން ދާނެކަމަށް، ފަރާންސްގެ ރައީސް އެމަނޫލް މެކްރޮން ހޯމަ ދުވަހު ވިދާޅު ވެއެޖެއެވެ. މެކްރޮން ވިދާޅުވި ގޮތުގައި މިސްރަށް ހަތިޔާރު ވިއްކަބް ބޭނުންވަނީ، ޓެރަރިޒަމާ ދެކޮޅަށް މިސްރުން ކުރަމުންދާ މަސައްކަތްތައް ބަލިކަށިވެގެން ދިޔަ ނުދިނުމަށްޓަކައެވެ.\nމިސްރާއި ފަރާންސްއަކީ، ބައިނަލް އަގުވާމީ ގިނަ މައްސަލަތަކެއްގައި ޚިޔާލު އެއްގޮތް ދެގައުމެވެ. މީގެ ތެރޭގައި، އެފްރިކާގެ ހުޅަގު ސަރަހައްދެއް ކަމުގައިވާ ސެހެލްގައި ހިގަމުންދާ ހަގުރާމަވެރި ހަރަކާތްތަކާ ގުޅޭގޮތުންނާއި، މިސްރުގައި ހަރަކާތްތެރިވާ ހަތިޔާރު އެޅި ޖަމާއަތްތަކުގެ މައްސަލަތަކާއި، އަދި މީގެ އިތުރުން ލީބިޔާގައި ހިގަމުންދާ ހަގުރާމަވެސް ހިމެނެއެވެ. މިފަދަ ގިނަ މައްސަލަތަކެއްގައި މިދެގައުމުގެ ޚިޔާލު އެއްގޮތް ވުމުގެ ނަތީޖާއެއްގެ ގޮތުން، މިސްރުގެ ރައީސް އަބުދުލް ފައްތާހު އަލްސީސީ ވެރިކަށް ވަޑައިގެންނެވުމާއެކު މިދެގައުމުގެ ދެމެދުގައި އޮތް އިގްތިސާދީ ގުޅުމުގެ އިތުރުން، ދިފާއީ ގުޅުންތައްވެސް ވަނީ ވަރަށް ބޮޑުތަނުން ވަރުގަދަ ވެގެން ގޮސްފައެވެ.\nއެހެންނަމަވެސް، ސީސީ ފްރާނަސަށް ވަޑައިގަތުމުގެ ކުރިން، ފްރާންސްގެ އިންސާނީ ހައްގުތަކަށް ވަކާލާތު ކުރާ 17 ޖަމްއިއްޔާއަކުން ވަނީ ގުޅިފައިވާ ބަޔާނެއް ނެރެފައެވެ. މިބަޔާނުގައި މިޖަމްއިއްޔާތަކުން ތުހުމަތު ކޮށްފައިވަނީ، ސީސީގެ ސަރުކާރުން މިނިވަންކަމާ ގައްގުތައް ހަނިކޮށް އަދި، އިންސާނީ ހައްގުތަކަށް އަރައިގަންނަމުންދާ އަރައިގަތުމަށް، މެކްރޮން ބީރު ކަންފަތެއް ދެމުންދާ ކަމުގައެވެ.\n“ދިފާއީ އަދި އިގްތިސާދީ ގުޅުންތައް އަހަރެން، އިންސާނީ ހައްގުތަކާ ގުޅުން ހުރި ކަންކަމާ ނުގުޅުވާނަން،” ފްރާންސްގެ އެލީސީ ގަޑުވަރުގަ ދެގައުމުގެ ދެމެދުގައި ބޭއްވުނު ވާހަކަތަކަށްފަހު، ބޭއްވި ޖޮއިންޓް ޕްރެސް ކޮންފަރެއްގައި މެކްރޮން ވިދާޅުވިއެވެ.\n“ބޮއިކޮޓް ކުރުމުގެ ބަދަލުގައި ވާހަކަ ދައްކައިގެން ހައްލު ހޯދުމުގެ މުހިންމުކަން މާބޮޑު. ސަބަބަކީ، މިސްރު އެކަހެރި ކޮށްފިނަމަ، ޓެރަރިޒަމާ ދެކޮޅަށް ކުރަމުންދާ ހަގުރާމައަށް އޭގެ އަސަރުކުރާނެ،” މެކްރޮން ވިދާޅުވިއެވެ.\nހައްގުތަކަށް ވާކާލާތު ކުރާ ޖަމްއިއްޔާތުކުން ފާޅުކުރި ކަންބޮޑުވުންތަކަށް ފްރާންސްގެ ސަރުކާރުން ވަނީ ދެކޮޅު ހަދާފައެވެ. ސަރުކާރުގެ އިސް އޮފިޝަލުން ވިދާޅުވެފައިވަނީ، އެހެން ގައުމުތަކުގެ މައްޗަށް ކުރެވޭ މިފަދަ ތުހުމަތުތަކާއި ގުޅޭގޮތުން އާންމުކޮށް ވާހަކަ ދެއްކުމުގެ ބަދަލުގައި، ފްރާންސްގެ ސަރުކާރުން ގެންގުޅޭ ވިސްނުމަކީ، މިކަންބޮޑުވުންތައް ވަކީން ސަރުކާރުތަކާ ހިއްސާކުރުމެވެ.\n2013 އިން 2017 އާއި ދެމެދު، މިސްރަށް އެންމެ ގިނަ އަދަކަކަށް ހަތިޔާރު ވިއްކި ގައުމަކީ ފްރާންސެވެ. އެހެންނަމަވެސް، ފައިޓަރ ޖެޓްތަކާއި، އަދި ކަޑުގައި ދުއްވާ ހަގުރާމަ މަތީ އުޅަދުތައްވެސް ހިމެނޭ މިއެއްބަސްވުންތަކުގެ ވަރަށް ފަހުގެ މަރުހަލާއާއި ހަމައަށް އައިސްފައި ވަނިކޮށް، މިއެއްބަސްވުންތަކަށް އަމަލުކުރުން ވަނީ ހުއްޓުމަކަށް އައިސްފައެވެ. ޑިޕްލޮމޭޓުން ވިދާޅުވާ ގޮތުގައި، މިއެއްބަސްވުންތަކަށް އަމަލުކުރުން ހުއްޓުމަކަށް އައިސްފައިވަނީ، މިސްރުގެ އިންސާނީ ހައްގުތަކާ ގުޅުންހުރި ކަންކަމަށްވުރެ ބޮޑަށް ފައިސާގެ މައްސަލަތައް ކުރިމަތިވެގެންނެވެ.\nމިސްރުގެ އިންސާނީ ހައްގުތަކުގެ ރެކޯޑާއި ގުޅޭގޮތުން އަމާޒުވެފައިވާ ފާޑުކިއުންތަކަށް ސީސީވަނީ ދެކޮޅު ހައްދަވާފައެވެ.\n“މިސްރުގެ ރައްޔިތުންނާ އަދި މުޅި މެދުއިރުމަތީގެ ސުލްހައަށްޓަކާ މިސްރުން ކުރާ ކަންކަމަކީ ޚުދުމުޚްދާރު ކަންކަމުގެ ގޮތުގައި ސިފަކުރުމަކީ އެންމެ ރަގަޅު ގޮތެއް ނޫން،” ސީސީ ވިދާޅުވެފައި ވެއެވެ.\n“އަހަރުމެން ކަންބޮޑުވާން ޖެހޭ، އަދި ލަދުވެތި ވާންޖެހޭ ކަމެއްވެސް ނެތް. އަހަރުމެން، މިދަނީ، އެތަކެއް ދަތި އުދަތަކާއެކީ، އަދި މެދުއިރުމަތީގަ ހިގަމުންދާ އެތަކެއް ހަމަނުޖެހުމެއްގެ ތެރެއިންވެސް، މިސްރުގެ ރައްޔިތުންގެ މުސްތަގުބަލަށްޓަކާ އެތަކެއް މަސައްކަތްތަކެއް ކުރަމުން.” ސިސީ ވިދާޅުވިއެވެ.\nއެމަނޫލް މެކްރޮން, މިސްރު, ފްރާންސް, ސީސީ


Islaamee Ummaiy, Raees Ah Takaa Fahuruveri Vey: Andhun Hussain\nއިސްލާމީ އުއްމަތް، ރައީސަށްޓަކާ ފަހުރުވެރިވޭ: އަނދުން ހުސައިން\nއިސްލާމީ އުއްމަތް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށްޓަކާ ފަހުރުވެރިވާ ކަމަށް ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސައިން) ވިދާޅުވެއްޖެއެވެ.\nއަނދުން ހުސައިން މިފަދައިން ވިދާޅުވީ އަވަށްޓެރި ސްރީލަންކާއިން ކޮވިޑް19 އަށް ޕޮޒިޓިވްވެ އެ ބަލީގައި މަރުވާ މީހުން ވަޅުލުމުގެ ކަންކަން އިންތިޒާމް ކުރެވޭނެ ގޮތެއް އޮތްތޯ ބަލަމުން އަންނަ ކަމަށް ދިވެހި ސަރުކާރުން ބުނެފައި ވާތީ އެކަމަށް މަރުހަބާ ދަންނަވައެވެ.\nއަނދުން ހުސައިން ކުރެއްވި ޓްވީޓެއްގައި މިރޭ ވިދާޅުވީ ރައީސް ސޯލިހު މިއަދު ވަނީ ސައްތައިން ސައްތަ އިސްލާމީ ގައުމެއްގެ ވެރިއެއްކަން ސާބިތު ކޮށްދެއްވާފައި ކަމަށެވެ. އަދި ވިދާޅުވީ އެމަނިކުފާނަށްޓަކައި މުޅި އިސްލާމީ އުއްމަތް ފަހުރުވެރިވާ ކަމަށެވެ.\n@ibusolih Sahthain sahtha Islaam qaumeh ge veriehkan manikfaanu saabithu kohdhehvaifi manikfaanah takai Islaamee ummaih fauruverivey. pic.twitter.com/mLa5ZfLFMI\n— Hussain Shaheem (@AndhunHussain) December 14, 2020


تفسير سورة الماعون – ٤ – DhiSalafiyyah\n18/11/2014 ތަފްސީރު, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\nމާނައީ: “އަދި ހިފައިގެންގުޅޭ ތަކެތި މީހުންނަށްނުދީ، މަނާކުރާ މީހުންނެވެ.”\nއެބަހީ: މީސްތަކުން ބޭނުންވެގެން އަންނަ ކަންވާރުފަދަ ތަކެތި އެބައިމީހުންނަށް ދިނުމުން މަނާވެގަތުމެވެ. މިސާލަކަށް މީހަކު އައިސް “އަހަރެން ބާލިދީއަކަށް ބޭނުންޖެހިއްޖެ އޭ”، ނުވަތަ “ފެންބޯތައްޓަކަށް ބޭނުން ޖެހިއްޖެ އޭ” ނުވަތަ “ހޮޅިބުރިއަކަށް ބޭނުންޖެހިއްޖެ އޭ” ނުވަތަ މިފަދަ ކަމަކަށް އެދުމުން މަނާވެގަތުމެވެ. މިފަދަ މީހަކީވެސް މަލާމާތް ލިބިގެންވާ މީހެކެވެ. މިފަދަ ތަކެތި ދިނުން މަނާވެގަތުން ދެ ބަޔަކަށް ބެހިގެންވެއެވެ.\nފުރަތަމަ ބައި: ނުދިނުމުގެ ސަބަބުން ފާފަވެރިވާ ބައި\nދެވަނަ ބައި: ނުދިނުމުގެ ސަބަބުން ފާފަވެރިނުވާ އެހެނަސް ހެޔޮކަމަކުން މަޙްރޫމުވާ ބައި\nއޭނާ ކުރުން ވާޖިބުވާ މިންވަރުން މަނާވެގަތުމުން ފާފަވެރިވެއެވެ. އަދި ވާޖިބުނުވާ މިންވަރުން މަނާވެގަތުމުން ފާފަވެރިއެއް ނުވާނެއެވެ. އެހެނަސް ހެވަކުން މަޙްރޫމުވެއެވެ. މިސާލަކަށް: ޙާލުގައި ޖެހިފައިވާ މީހަކު އައިސް ތިމަންނާއަށް ފެންފޮދެއް ދޭށޭ، ފެންފޮދެއް ނުލިބިއްޖެނަމަ މަރުވެދާނޭ ބުނެފިނަމަ އެފަދަ މީހަކަށް ފެންދިނުން ވާޖިބުވާނެއެވެ. އަދި ނުދީފިނަމަ ފާފަވެރިވެސްވާނެއެވެ. އެފަދަ މީހަކު ފެންނުދިނުމުގެ ސަބަބުން މަރުވެއްޖެނަމަ ފެންނުދިންމީހާގެ މައްޗަށް މަރުގެ ދިޔަދިނުންވެސް ލާޒިމުވާނެކަމަށް ބައެއް ޢިލްމުވެރިން ވިދާޅުވެއެވެ. އެހެނީ މަރުވިމީހާ މަރުވުމުގެ ސަބަބަކީ ފެންނުދިން މީހާކަމުގައިވާތީއެވެ. އަދި އޭނާގެ މައްޗަށް އެފަދަ މީހެއްގެ އެއެދުނު ކަންތައް ކޮށްދިނުމަކީ ވާޖިބެކެވެ.\nއެހެންކަމުން ކޮންމެ މީހަކުވެސް އެމީހެއްގެ އަމިއްލަ ނަފްސު މިފަދަ ސިފަތަކުން ސިފަލިބިގެންވޭތޯ މުރާޖަޢާ ކޮށްލަން ޖެހެއެވެ. އަދި މިފަދަ ސިފަތަކުން ސިފަ ލިބިގެންވާކަމުގައިވާނަމަ، (އެބަހީ: ނަމާދު އަޅާ އެކަމަށް ފަރުވާކުޑަކޮށް، އެހެންމީހުންނަށް ހެޔޮފޯރުކޮށްދިނުމުން މަނާވެގަންނަނަމަ)، އެމީހަކު ﷲ ތަޢާލާއަށް ތައުބާވެ ޙައްޤުމަގަށް އެނބުރި ރުޖޫޢަވާން ޖެހެއެވެ. އެހެންނޫންނަމަ އެފަދަމީހަކަށް ހަލާކުހުރިކަމުގެ ޚަބަރު ހުއްޓެވެ. އަދި އެފަދަ ސިފަތަކުން ސަލާމަތްވެގެންވާނަމަ އެމީހަކަށް އުފާވެރިކަމަގެ ޚަބަރު ހުއްޓެވެ. ﷲ ތަޢާލާ އަޅަމެން އެފަދަ ބަޔަކަށްވުމުން ސަލާމަތް ކުރައްވާށިއެވެ!\nދަންނާށެވެ. ޤުރުއާނުގެ ހަމައެކަނި މަޤްޞަދަކީ އަޅުކަމެއްގެ ގޮތުގައި ކިޔުމެއްނޫނެވެ. އެ ކިޔެވުމާއެކު އޭގައިވާ ސިފަތަކުން ސިފަލިބިގަތުންވެސް ލާޒިމުވެއެވެ. އެހެންކަމުން ޢާއިޝާ رضي الله عنها ވިދާޅުވިއެވެ.\n((فَإِنَّ خُلُقَ نَبِيِّ اللهِ صَلَّى اللهُ عَلَيْهِ وَسَلَّمَ كَانَ الْقُرْآنَ)) [أخرجه مسلم]\nމާނައީ: “ފަހެ ހަމަކަށަވަރުން ނަބިއްޔާ صلى الله عليه وسلمގެ ޚުލްޤުފުޅަކީ ޤުރުއާނެވެ.”\nޚުލްޤުފުޅުގެ މާނައަކީ އަޚްލާޤެވެ. އެ އަޚްލާޤު ނަންގަވަނީ ޤުރުއާނުންކަމެވެ. ﷲ ތަޢާލާ އަޅަމެންނަށް ދުނިޔެއާއި އާޚިރަތުގައި ޤުރުއާނުގައިވާ ހެވާއި މަންފާއަށް ތައުފީޤުދެއްވާށިއެވެ. ހަމަކަށަވަރުން އެކަލާނގެއީ ހުރިހާކަމަކަށް ކުޅަދުންވަންތަ ރަސްކަލާނގެއެވެ.


Amilla sifa robotah dheegen 1 lakka pound\nއަމިއްލަ ސިފަ ރޮބަޓަށް ދީގެން އެއްލައްކަ ޕައުންޑު\nއެތައް ހާސް ރޮބަޓަކަށް ތިމާގެ މޫނުގެ ސިފަ ދޭން ތައްޔާރު ހެއްޔެވެ؟ މި ރޮބަޓްތަކަކީ ދުނިޔޭގެ އެކި ގައުމުތަކުގައި ބޭނުން ކުރެވޭނެ އެއްޗެހި ތަކެކެވެ. މިގޮތަށް ރޮބަޓަށް އެމީހާގެ މޫނުގެ ސޫރަ ދޭން އެއްބަސްވާ މީހުންނަށް އެއްލައްކަ ޕައުންޑް ލިބޭނެ ކަމަށް ވެއެވެ.\nމުޅިން އާ ޓެކް ކުންފުންޏަކުން މިހާރު ދަނީ މިފަދަ މީހުން ހޯދަމުންނެވެ. މި ރޮބަޓްތައް ވާނީ އުމުރުން ދުވަސްވީ މީހުންގެ ވާޗުއަލް ނުވަތަ އަސްލު ނޫން އެކުވެރިންނަށެވެ.\nޖިއޯމިކް ޑޮޓް ކޮމްގައި މިހާރު ވަނީ ރޮބަޓްތަކަށް އަމިއްލަ މޫނުގެ ސޫރަ ދޭން ޝައުގުވެރިވާ މީހުންނަށް އިއުލާން ކޮށްފައި ކަމަށް އިންޑިއާ ޓުޑޭ ނޫހުން ބުނެފައި ވެއެވެ.\nއެ ކުންފުނިން ކޮށްފައިވާ އިއުލާންގައި ބުނެފައިވާ ގޮތުގައި ރޮބަޓަށް އަމިއްލަ މޫނުގެ ސޫރަ ދޭން ބޭނުންވާ މީހުން ހޯދަނީ ރޮބަޓް އުފައްދާ މަޝްހޫރު ކުންފުންޏަކުންނެވެ. ޖިއޯމިކް އަކީ އެ ކުންފުންޏަށް މިފަދަ މީހުން ހޯދުމަށް އެހީތެރިވާ ބައެކެވެ.\nރޮބަޓް ބޭނުންވާ ކުންފުނީގެ ނަމެއް ޖިއޯމިކް އިން ހާމަ ކޮށްފައެއް ނުވެ އެވެ. އެއީ އެ ކުންފުންޏާއި ޖިއޯމިކް އާ ދެމެދު ވެފައިވާ ސިއްރު ހިފެހެއްޓުމުގެ އެއްބަސް ވުމެއްގެ ދަށުން ކަމަށް އެ ވެބްސައިޓުން ބުނެ އެވެ.\nއަންނަ އަހަރު މި ރޮބަޓްތައް އުފައްދަން ނިންމާފައިވާ ކަމަށް ވެއެވެ. ނަމަވެސް ޖިއޯމިކްގެ މި އިއުލާން ފެނިފައި ގިނަ ބަޔަކު ވަނީ ކަންބޮޑުވުން ފާޅުކޮށްފަ އެވެ. އެއްބަޔަކު ބުނެފައިވަނީ ރޮބަޓް އުފައްދާ ކުންފުނިން "ސޯފިޔާ ރޮބަޓް" ފަދަ ޚިޔާލީ ރޮބަޓެއް ނޫފައްދައި އިންސާނުންގެ ހަގީގީ ސޫރަ ބޭނުންކުރާ ސަބަބެއް ނުވިސްނޭ ކަމަށެވެ. "ސޯފިޔާ" އަކީ ހޮންގްކޮންގްގެ ހެންސަން ރޮބޮޓިކްސް އިން އުފައްދާފައިވާ އިންސާނަކާ ވަރަށް އެއްވައްތަރު ރޮބަޓެކެވެ.\nކިތަންމެ ފައިސާ އެއް ދިނަސް މިފަދަ ރޮބަޓަކަށް އެމީހެއްގެ މޫނުގެ ސޫރަ ދޭން އެއްބަސް ވާނީ ކާކުތޯ ޓުވީޓާގައި ގިނަ ބަޔަކު ސުވާލުކޮށްފައި ވެއެވެ. އަނެއް ބަޔަކު ބުނަނީ މިއީ އޮޅުވާލައިގެން ހިންގާ ކޮންމެވެސް ކަންތައްގަނޑެއް ކަމަށެވެ.


America aa nulai ves UNESCO dhemi onnaane: Director General | Mihaaru\nޔުނެސްކޯގެ ޑިރެކްޓަރު ޖެނެރަލް އައުޑްރޭ އަޒޫލޭ. --ފޮޓޯ:އޭއެފްޕީ\nއެމެރިކާއާ ނުލައި ވެސް ޔުނެސްކޯ ދެމި އޮންނާނެ: ޑިރެކްޓަރު ޖެނެރަލް\n14 ނޮވެމްބަރ 2017 - 16:10 8 comments\nވޮޝިންޓަން (ނޮވެމްބަރު 14) - އެމެރިކާއާ ނުލައި ވެސް ޔުނެސްކޯ ދެމި އޮންނާނެ ކަމަށާއި މީގެ ކުރިން ވެސް އެގޮތަށް ކަންވެފައިވާ ކަމަށް އދ.ގެ ސަގާފަތާ ބެހޭ ޖަމިއްޔާގެ އާ ޑިރެކްޓަރު ޖެނެރަލް ވިދާޅުވެއްޖެ އެވެ.\nޔުނެސްކޯގެ ޑިރެކްޓަރު ޖެނެރަލްގެ މަގާމަށް ފްރާންސްގެ ކުރީގެ ކަލްޗަރަލް މިނިސްޓަރު އައުޑްރޭ އަޒޫލޭ އިންތިޚާބުކޮށްފައި ވަނީ މިދިޔަ ހުކުރު ދުވަހު އެވެ. އޭނާ ވިދާޅުވީ ޔުނެސްކޯގެ ފެށުމާއި ނިމުމަކީ އެމެރިކާ ނޫން ކަމަށެވެ. އަދި އެމެރިކާއާ ނުލައި ޔުނެސްކޯ 15 އަހަރު ވަންދެން ދެމިއޮތް ކަމަށް ވެސް އެކަމަނާ ވިދާޅުވި އެވެ.\nއެމެރިކާ އިން ޔުނެސްކޯ އިން ވަކިވާން ނިންމީ އިޒްރޭލަށް ތަފާތުކުރާތީ ކަމަށް ބުނެ އެވެ. އެމެރިކާގެ ފަހަތުން އިޒްރޭލް ވެސް ވަނީ ޔުނެސްކޯ އިން ވަކިވާން ނިންމައިފަ އެވެ.\nއަޒޫލޭ ވިދާޅުވީ އެމެރިކާ އިން މިހާރު ކަންކުރަމުންދާ ގޮތަށް ބަލާއިރު ޔުނެސްކޯ އިން އެ ގައުމު ވަކިވުމަކީ ހައިރާންވުމެއް ނޫން ކަމަށެވެ.\nޔުނެސްކޯ އިން އެމެރިކާ ވަކިވާނީ އަންނަ އަހަރުގެ ޑިސެމްބަރު މަހު އެވެ. އެ މުއްދަތާ ހަމައަށް ޔުނެސްކޯގެ ފުރިހަމަ މެންބަރެއްގެ ގޮތުގައި އެމެރިކާ އޮންނާ އެވެ. އެމެރިކާ އިން މިހާރު ޔުނެސްކޯ އަށް އަހަރަކު 80 މިލިއަން ޑޮލަރު ދެ އެވެ.\nފަލަސްތީނަށް ފުރިހަމަ މެންބަރުކަން ދިނުމާ ގުޅިގެން އެކަމުގެ ރުޅީގައި އެމެރިކާ އިން 2011 ވަނަ އަހަރު ވަނީ ޔުނެސްކޯ އަށް ދޭ އެހީގެ ބޮޑު ބައެއް ކަނޑާލައިފަ އެވެ. ގުދުސްގެ މުގައްދަސް ތަންތަނާ އިޒްރޭލާ ގުޅުމެއް ނެތް ކަމަށް ބުނެ ޔުނެސްކޯ އިން ގަރާރެއް ފާސް ކުރުމުން އިޒްރޭލުން މިދިޔަ އަހަރު ވަނީ ޔުނެސްކޯ އަށް އެއްބާރުލުން ދިނުން ހުއްޓާލައިފަ އެވެ. އަދި ހުޅަނގު އައްސޭރީގެ ހިބްރޮން ސިޓީ އަކީ ފަލަސްތީނުގެ ވޯލްޑް ހެރިޓޭޖް ސައިޓެއްގެ ގޮތުގައި ޔުނެސްކޯ އިން މި އަހަރު ހަމަޖެއްސުމުން އިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ ވަނީ ފާޑު ވިދާޅުވެފަ އެވެ.\nއެމެރިކާ އަކީ ޔުނެސްކޯގެ ފައުންޑިން މެންބަރެކެވެ. ރައީސް ރޮނަލްޑް ރޭގަންގެ ސަރުކާރުން 1984 ވަނަ އަހަރު ވަނީ ޔުނެސްކޯގައި ކޮރަޕްޝަން ބޮޑު ކަމަށް ބުނެ އެ ޖަމާއަތުން ވަކިވެފަ އެވެ. ނަމަވެސް އަލުން އެ ޖަމާއަތާ ވަނީ 2002 ވަނަ އަހަރު ގުޅިފަ އެވެ.\nއިތުރު ލިޔުންތައް ޔުނެސްކޯ އެމެރިކާ


100 ah vure gina missile Syria ah fonuvaali: Russia | Mihaaru\nސީރިއާ އަށް ހަމަލާ ދިނުމަށް ފްރާންސްގެ ހަނގުރާމަ މަތީ ބޯޓެއް ނައްޓާލަނީ. --ފޮޓޯ:އޭއެފްޕީ\n100 އަށް ވުރެ ގިނަ މިސައިލް ސީރިއާ އަށް ފޮނުވާލި: ރަޝިޔާ\n14 އެޕްރީލް 2018 - 11:154comments\nމޮސްކޯ (އެޕްރީލް 14) - އެމެރިކާ އާއި ފްރާންސް އަދި އިނގިރޭސި ވިލާތުން މިއަދު ހެނދުނު ސީރިއާ އަށް ދިން ހަމަލާތަކުގައި 100 އަށް ވުރެ ގިނަ މިސައިލް ފޮނުވާލި ކަމަށާއި މީގެ ތެރޭން ގިނަ މިސައިލް ވައްޓާލާފައިވާ ކަމަށް ރަޝިޔާ އިން ބުނެފި އެވެ.\nރަޝިޔާގެ ޑިފެންސް މިނިސްޓްރީން ބުނީ ސީރިއާގެ އަސްކަރީ އަދި މަދަނީ ތަންތަނަށް ވެސް ހަމަލާދީފައިވާ ކަމަށެވެ. އެމެރިކާ އިސްވެ ދިން ހަމަލާތަކުގައި ފޮނުވާލި މިސައިލްތައް ވައްޓާލުމަށް ބޭނުންކޮށްފައި ވަނީ ސީރިއާގެ ވައިގެ ދިފާއީ ނިޒާމް ކަމަށް ވެސް ރަޝިޔާ އިން ބުނެފައިވެ އެވެ. ސީރިއާގައި ވަނީ ރަޝިޔާގެ ވައިގެ ދިފާއީ ނިޒާމެއް ގާއިމްކޮށްފަ އެވެ. ނަމަވެސް މިއަދުގެ ހަމަލާތައް ހުއްޓުވުމަށް ރަޝިޔާގެ ނިޒާމް ބޭނުންކޮށްފައެއް ނުވެ އެވެ.\nރަޝިޔާގެ އަސްކަރިއްޔާ އިން ބުނެފައި ވަނީ ސީރިއާ އަށް ހަމަލާ ދީފައި ވަނީ ރެޑް ސީގައިވާ އެމެރިކާގެ މަނަވަރުތަކުންނާއި މެޑިޓެރޭނިއަން އަދި ސީރިއާގެ އަލް ތަންފް ސިޓީގައި ގާއިމްކޮށްފައިވާ އެމެރިކާގެ ވައިގެ މަރުކަޒަކުން ކަމަށެވެ. އިނގިރޭސި ވިލާތުން ސީރިއާ އަށް ހަމަލާ ދިނީ ހަތަރު ޓޯނޭޑޯ ޖެޓް ބޭނުންކޮށްގެންނެވެ. އެމެރިކާގެ އޮފިޝަލުން ބުނެފައި ވަނީ ސީރިއާގެ އަމާޒުތަކަށް ހަމަލާ ދޭން ބޭނުން ކުރީ ޓޮމަހޯކް ކްރޫޒް މިސައިލް ކަމަށެވެ.\nރަޝިޔާ އިން ބުނީ ސީރިއާގައި ގާއިމްކޮށްފައިވާ ރަޝިޔާގެ އަސްކަރީ އެއްވެސް މަރުކަޒަކަށް މިސައިލް ހަމަލާ އަރާފައި ނުވާ ކަމަށެވެ.\nޕެންޓަގަންގެ އޮފިޝަލުން ބުނީ ހަމަލާ ދިނީ ސީރިއާގެ މައިގަނޑު ތިން އަމާޒަކަށް ކަމަށެވެ. އެއީ ވެރިރަށް ދިމިޝްގުގައިވާ ސައެންޓިފިކް ރިސާޗް ސެންޓަރަކަށާއި ހިމްސްގެ ހުޅަނގުގައިވާ ކެމިކަލް ހަތިޔާރު ރައްކާކުރާ ތަނަކަށާ އަދި ހިމްސްއާ ކައިރީގައިވާ ކެމިކަލް ހަތިޔާރުގެ އިކުއިޕްމަންޓް ރައްކާކުރާ ތަނަކަށް ކަމަށެވެ.\nސީރިއާ އަށް ދިން ހަމަލާތަކާ ގުޅިގެން ރަޝިޔާ ސަރުކާރުން ނެރުނު ބަޔާނެއްގައި ބުނެފައި ވަނީ މި ބާވަތުގެ ހަމަލާތަކަށް ރައްދު ނުލިބި ނުދާނެ ކަމަށެވެ. ރަޝިޔާ އިން ކުރިން ވަނީ ސީރިއާ އަށް ހަމަލާ ދޭން ފަށައިފި ނަމަ ހަނގުރާމައެއް ފެށިދާނެ ކަމުގެ އިންޒާރު ދީފަ އެވެ.\nޕެންޓަގަނުން ބުނީ ސީރިއާ އަށް ހަމަލާ ދޭ ތަންތަނުގެ ނޯޓިސް ރަޝިޔާ އަށް ކުރިން ދީފައި ނުވާ ކަމަށެވެ.\nއިތުރު ލިޔުންތައް ރަޝިއާ ސީރިއާ


Thulhaadhoo Dhaairaa Ge Inthihaab Aai Beheygothun Vaahaka Dhehki Mahsala Fuluhunnah Hushahalhaifi - Vaguthu\nކޮވިޑް-19: ބަލި ފެތުރުމަށް މަޑުޖެހުމެއް ނެތި ހާލަތު ގޯހުން ގޯހަށް - 13 ގަޑިއިރު ކުރިން\nތުޅާދޫ ދާއިރާގެ އިންތިޚާބާއި ގުޅޭ ގޮތުން ވާހަކަދެއްކި މައްސަަލަ ފުލުހުންނަށް ހުށަހަޅައިފި\n1 އަހަރު ކުރިން ( އޭޕްރީލް 15, 2019 )\nރައްޔިތުންގެ މަޖިލީހުގެ ތުޅާދޫ ދާއިރާގެ އިންތިޚާބު ބާތިލްކުރުމަށް ސުޕްރީމް ކޯޓަށް މައްސަލައެއް ހުށަހެޅުމާއި ގުޅޭގޮތުން ދެމީހަކު ވާހަކަދެއްކި މައްސަލަ ފުލުހުންނަށް ހުށަހަޅައިފިއެވެ.\nމީގެ ދެދުވަސް ކުރިން ލީކް ވެފައިވާ އޯޑިއޯ އަކީ ތުޅާދޫ ދާއިރާގެ އިންތިޚާބާއި ބެހޭ ގޮތުން ދެމީހެއްގެ ދެމެދުގައި ކުރެވުނު ފޯން ކޯލެއްގެ ރެކޯޑިން އެކެވެ.\nއޯޑިއޯގައި ވާހަކަދައްކަނީ ފަނޑިޔާރުންނަށް ނާޖާއިޒު ނުފޫޒެއް ފޯރުވުން ކަމަށް ބުނެ މައްސަލަ ތަހުގީގުކޮށްދޭން އެދުނީ ތުޅާދޫ ދާއިރާގެ އިންތިޚާބު ކާމިޔާބު ކުރެއްވި ގާނޫނީ ވަކީލް ހިސާން ހުސެއިންގެ ކެމްޕޭން އެޖެންޓު މުހައްމަދު އާދިލް އެވެ.\nއާދިލް ވިދާޅުވާ ގޮތުގައި ތުޅާދޫ ދާއިރާގެ އިންތިޚާބު ބާތިލް ކުރުމަކީ "ސުޕްރީމް ކޯޓުން ނިންމާފައި އޮތް ކަމެއް" ކަމަށް އޯޑިއޯގައި ވާހަކަދައްކާ އެކަކު ބުނެއެވެ.\nތުޅާދޫ ދާއިރާގެ އިންތިޚާބު ކާމިޔާބު ކުރެއްވީ އެމްޑީޕީގެ ޓިކެޓްގައި ވާދަކުރެއްވި ޤާނޫނީ ވަކީލް ހިސާން ހުސައިން އެވެ. އޭނާ އާއި އެންމެ ގާތުން ވާދަކުރެއްވީ ޕީޕީއެމްގެ ޓިކެޓްގައި އިންތިޚާބުގައި ވާދަކުރައްވާނެ ކަން އިއުލާން ކުރެއްވި މުހައްމަދު އަތީފެވެ. ނަމަވެސް އިންތިޚާބުގައި ވޯޓް ލުމުގެ ކުރިން ޕީޕީއެމް އިން އޮތީ އަތީފް އަތުން ޓިކެޓް އަތުލާފައެވެ.\nއެމްޑީޕީން މަޖިލީހުގެ 65 ގޮނޑި ކާމިޔާބު ކުރުމުން އިދިކޮޅު ފަރާތްތަކުން ކޯޓަށް ގޮސް އިންތިޚާބު ބާތިލް ކުރަން އުޅޭކަމަށް ވެސް މީސް މީޑިއާގައި އެމްޑީޕީ އެކްޓިވިސްޓުން ބުނެފައިވެއެވެ. ނަމަވެސް އެފަދަ ކަމެއް ހިނގާކަމުގެ އެއްވެސް މައުލޫމާތެއް ރަސްމީ ސިފައެއްގައި ލިބިފައެއް ނުވެއެވެ.\nއޭޕްރީލް 15, 2019 12:33\nޑިމޮކުރަސީ ދޮންވީދޯ ދެމީހަކު ކަރުކެހިލިޔަސް ފުލުހަށް ދުވަނީ. ފުލުހުންގެ ވެރިޔަކަށް ޅިޔަން ފަހަރިން ލާއިގެން ނުފޫޒުން މީހުންނަ އަދަބުދޭން އުޅޭނީ އަނިޔާވެރިން ހިސާން ކެރެންޏާ ކަލެއާ ދެކޮޅަށް ގެވެށިއަނިޔާގެ ތުހުމަތުކުރި މީހުންގޮވައިގެންދޭބަލަ ފުލުހަށް ނޫނީ ކޯޓަށް އެކަން ދޮގުކުރަން. ނުކުރޭނެ ދާކަށް.\nއޭޕްރީލް 15, 2019 13:13\nމިއޮތީ އާ ކުކުޅަކައް ގާބިހެއް އެޅިފަ


Maaungoodhoo Adhi Komandoo Gai ATM Ge Hidhumai Fashaifi – adduLIVE\nމާއުނގޫދޫ އަދި ކޮމަންޑޫގައި އޭޓީއެމްގެ ޚިދުމަތް ފަށައިފި\nApr 24, 2021, 16:32 ހަސަން ރަޝީދު\nބޭންކް އޮފް މޯލްޑިވްސް (ބީއެމްއެލް) އިން ށ. އަތޮޅުގެ ދެ ރަށެއްގައި ސެލްފް ސަރވިސް ބޭންކިންގ އޭޓީއެމްގެ ހިދުމަތް މިއަދު ތައާރަފްކޮށްފިއެވެ.\nއެގޮތުން މާއުނގޫދޫ އަދި ކޮމަންޑޫގައި ގާއިމްކޮށްފައިވާ މި އޭޓީއެމް ސެންޓަރުތައް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގުމުގެ އިތުރުން ފައިސާ ޖަމާކުރުމާއި، ބިލަށް ފައިސާ ދެއްކުމާއި ޓްރާންސްފަރ ކުރުމުގެ ހިދުމަތް ލިބިގެންދާނެއެވެ.\nމި ފެށުނު އޭޓީއެމް ހިދުމަތާއެކު މިވަގުތު ށ. އަތޮޅު ފުނަދޫގައި ބްރާންޗް އަދި ސެލްފް ސަރވިސް ބޭންކިންގ ހިދުމަތް ބީއެމްއެލް އިން އަންނަނީ ދެމުންނެވެ. މީގެ އިތުރުން މިލަންދޫ، މާއުނގޫދޫ އަދި ކޮމަންޑޫގައި ސެލްފް ސަރިވިސް ބޭންކިންގ ސެންޓަރ މެދުވެރިކޮށް ހިދުމަތް އަންނަނީ ފޯރުކޮށްދެމުންނެވެ.\nމިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މުޅި ރާއްޖެއަށް ބޭންކިންގ ހިދުމަތް ފުޅާކުރުމުގެ މަޝްރޫގެ ދަށުން ށ. އަތޮޅުގައި ބޭންކިންގ ހިދުމަތް ފުޅާކުރެވޭކަމީ ލިބޭ އުފަލެއް ކަމަށެވެ/\n"70 އަށް ވުރެ ގިނަ އޭޓީއެމް ސެންޓަރ އާއެކު މިހާރު މުޅި ރާއްޖޭގެ އެންމެ ފުޅާ ބޭންކިންގ ވިގުއައާއެކު ހިދުމަތް ދެވޭ ކަމީ އަޅުގަނޑުމެން ފަހުރުވެރިވާކަމެއް." ސޯޔަރ ވިދާޅުވިއެވެ.\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 35 ބްރާންޗް، 71 ސެލްފްސަރވިސް ބޭންކިންގ ސެންޓަރ، 132 އޭޓީއެމް، 200 އަށް ވުރެ ގިނަ ކޭޝް އޭޖެންޓުންގެ އިތުރުން އެންމެ ޒަމާނީ އޮންލައިން ބޭންކިންގ ޚިދުމަތާއެކު ބޭންކް އޮފް މޯލްޑިވްސް ގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުން ކަމަށް އެ ބޭންކުން ހާމަކުރެއެވެ.


Bidheysinnah ihuthiraamu nukuranee keeve - TrendingRED\nބިދޭސީންނަށް އިޙުތިރާމު ނުކުރަނީ ކީއްވެ؟\n21 މޭ 2017 - 22:26\nއަޅުގަނޑުމެންގެ ޤައުމުގައި އެންމެ އާއްމުވެފައިވާ އެއް ކަމަކީ ތަފާތު ކުރުމެވެ. ފަތުރުވެރިންނަށް ކިތައްމެ އިޙުތިރާމް ކުރި ކަމުގައިވިޔަސް ރާއްޖޭގައި ދިރިއުޅޭ ބިދޭސީންނަށް އިޙުތިރާމު ކުރާތަން ފެންނާނީ ނިސްބަތުން މަދު ބައެއްގެ ފަރާތުންނެވެ. ބިދޭސީންނަށް އިޙުތިރާމު ނުކުރެވެންވީ ކީއްވެ؟\nބިދޭސީންނަކީ ވެސް އިންސާނުންނެވެ. އެމީހުން ވެސް އެމީހުންގެ ޤައުމާއި އާއިލާ ދޫކޮށް ރާއްޖެ އަންނަނީ ގިނަފަހަރު އާމްދަނީ ހޯދާނެ އިތުރު ގޮތެއް ނެތިގެންނެވެ. ތިމާ އެމީހަކު ގެނައި ކަމުގައި ވިޔަސް ނުވަތަ އެހެން މީހަކު ގެނައި ކަމުގައި ވިޔަސް އޭނާއަށް އިޙުތިރާމު ކުރަން ޖެހޭނެއެވެ. އެއީ އޭނާ ކޮންމެ ކަހަލަ މަސައްކަތެއް ކުރި ކަމުގައި ވިޔަސް އެވެ.\nއެމީހުންނާއި ދޭތެރޭ ދެރަކޮށް ހިތާއިރު ފުރަތަމަ ތިމާއާއި ދޭތެރޭ އެފަދަ ގޮތަކަށް މީހަކު ހިތައިފިނަމަ ކުރާނެ އިޙުސާސާއި މެދު ވިސްނާލާށެވެ. އިންސާނުންނަކީ ހަމަ ހަމަ ބައެކެވެ. ކޮންމެ އިންސާނެއްގެ ވެސް ޙިއްސުތަކާއި އިޙުސާސްތަކެއް ވާނެއެވެ. އޭނާ ކިތައްމެ ފަޤީރުވި ކަމުގައި ވިޔަސް އަމިއްލަ މުދަލާއި މެދު ބޮޑާ ނުވާށެވެ.\nރާއްޖެއިން ބޭރަށް އާއިލާ ދޫކޮށް ވަޒީފާ އެއް އަދާ ކުރަން ދިއުމުން ތިމާއާއި ދޭތެރޭ ދެރަކޮށް މީހަކު ކަންތައް ކޮށްފި ނަމަ ތިމާއަށް ވާނީ ކިހިނެއްތޯއެވެ؟ އާއިލާއާއި ދުރުގައި ހުންނަނީ ކަމުގައި ވާނަމަ އިތުރަށް ވިސްނޭނެއެވެ. އިތުރަށް ދެރަވާނެއެވެ. ގޮތް ހުސްވެގެން ރާއްޖެއަށް މަސައްކަތް ކޮށްދެން އަންނަ ބިދޭސީންނަށް އަޅުގަނޑުމެންގެ ޤައުމުގައި އެއްވެސް ވަރަކަށް ކަމޭ ނުހިތާކަން ފާހަގަ ކުރެވެއެވެ. މިފަދަ އެތައް މަންޒަރެއް ވަނީ އަޅުގަނޑުމެންގެ ލޮލަށް ފެނިފައެވެ. އަދި މިފަދަ އެތައް ކަމެއް އަޅުގަނޑުމެން ކުރިމަތީގައި އަންނަނީ ހިނގަމުންނެވެ.\nތިމާއަށް ކުރުމަށް ކުޅަދާނަ ނުވާ ކަންތައް ކުރުމަށްޓަކައި ތިމާ ބިދޭސީން ގެނެއެވެ. ނަމަވެސް އޭނާއަށް އިޙުތިރާމް ކޮށްގެން ނުވެއެވެ. އެއީ ހާދަ ހެއްވާ ކަމެކެވެ. ހުރިހާ މަސައްކަތެއް ފުރިހަމަކޮށް ކުރެވޭ ކަމުގައި ވާނަމަ ބިދޭސީން ގެންނަނީ ކީއްކުރަން ހެއްޔެވެ؟\nއަޅުގަނޑުމެން ދިވެހިންނަށް ހުންނަނީ ބައެއް ފަހަރު ފެންވަރު އޮޅިފައެވެ. ބޭސް ފަރުވާއަށް ދާން ވެސް މި ޖެހެނީ އެ ޤައުމުތަކަށް ވާއިރު ވިސްނާނުލާ ކިތައްމެ ކަމެއް ކުރަމުން ގެންދެއެވެ. ތިމާ އެތަނަކަށް ދާ ދުވަހަކުން ތިމާއާއި ދޭތެރޭ އެގޮތަށް ކަންތައް ކޮށްފި ނަމަ ހިތް ހަމަ ޖެހޭނެ ހެއްޔެވެ؟ ބިދޭސީ އަކަސް ދިވެއްސަކަސް ހަމަ ހަމަ ވާން ޖެހޭނެއެވެ. ކަޅަސް ދޮނަސް އެވެ.\nކޮންމެ މަސައްކަތެއް ކުރި ކަމުގައި ވިޔަސް އެވެ. އެއީ އެ ބިދޭސީ މީހާ ކުރާ މަސައްކަތް ތިމާވެސް ހަޔާތުގެ ކޮންމެ ވެސް ހިސާބެއްގައި ކޮށްފައި ހުންނާނެއެވެ. ފާހަނަ ސާފު ކުރުމުން ފެށިގެން ގޭގެ ކުނި އުކާލުމާ ހަމައަށް ތިމާ އަށް ހުންނާނީ މަސައްކަތް ކުރެވިފައެވެ. އަދި ނުކުރާ ނަމަ ކޮންމެވެސް އެއް ދުވަހަކުން ކުރަން ޖެހިދާނެއެވެ. އެހެން ކަމުން، އެންމެންނަށްވެސް އިޙުތިރާމު ކުރަން ދަސް ކުރާށެވެ.


240000 meehunnah kovid veksin dheefi – Iru\n240000 މީހުންނަށް ކޮވިޑް ވެކްސިން ދީފި\nކޯވިޑް-19އިން ދިފާޢުވުމަށް އިތުރު 3،057 މީހުން ވެކްސިންގެ ފުރަތަމަ ޑޯޒް ޖަހައިފިއެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ޢާއްމުކޮށްފައިވާ ތަފާސްހިސާބުތަކަށް ބަލާއިރު މިހާތަނަށް 240،773 މީހުން ވަނީ ވެކްސިންގެ ފުރަތަމަ ޑޯޒް ފުރިހަމަކޮށްފައެވެ.\nއެޗްޕީއޭގެ ތަފާސްހިސާބުތަކަށް ބަލާއިރު ވޭތުވެދިޔަ 24 ގަޑިއިރު މާލެ ސަރަޙައްދުން 3،057މީހުން ވަނީ ވެކްސިން ޖަހާފައެވެ. މިއާއެކު މާލެ ސަރަޙައްދުން ވެކްސިން ޖަހާފައިވާ މީހުންގެ ޢަދަދު ވަނީ 132،044އަރާފައެވެ. މީގެ އިތުރުން އަތޮޅުތަކުން އަލަށް ވެކްސިން ޖެހި 2،004މީހުންނާއެކު އަތޮޅުތަކުން ވެކްސިން ޖެހި މީހުންގެ ޢަދަދު މިވަނީ 108،729އަށް އަރާފައެވެ.\nމާލެ ސަރަހައްދުގައި އުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިން ޖަހަން ފަށާފައިވާއިރު، މާލެއާ ވިލިމާލެ އަދި ހުޅުމާލެ ހިމެނޭހެން 8 ސެންޓަރެއްގައި ވެކްސިން ދިނުން ކުރިއަށްދެއެވެ. އަދި މާލެ ސަރަޙައްދުގައި2މޯބައިލް ޓީމް ހަރަކާތްތެރިވަމުން އަންނަނީ އަތޮޅުތަކުގެ 237 ސެންޓަރެއްގައި އަންނަނީ ވެކްސިން ޖަހައިދެމުނެނެވެ. މާލޭގައި ވެކްސިން ޖަހައިދެމުން އަންނަ ތަންތަނުގެ ތެރޭގައި ސޯޝަލް ސެންޓަރާއި، އިސްލާމީ މަރުކަޒު، ވިލިމާލެ ޒުވާނުންގެ މަރުކަޒު، ހުޅުމާލޭ ވެކްސިނޭޝަން ސެންޓަރުގެ އިތުރުން ރައްޔިތުންގެ މަޖިލީހުގެ އިދާރާގައި ގާއިމްކޮށްފައިވާ ސެންޓަރާއި، ޓްރީޓޮޕް ހޮސްޕިޓަލު ހިމެނެއެވެ.\nމީގެ ތެރެއިން ޓްރީޓޮޕް ހޮސްޕިޓަލާއި ވިލިމާލެ ޒުވާނުންގެ މަރުކަޒު ފިޔަވައި އެހެން ހުރިހާ ސެންޓަރުތަކުގައިވެސް ވެކްސިން ދިނުން ކުރިއަށްދާނީ ހެނދުނު 10:00އިން މެންދުރުފަހު 15:00އާ ހަމައަށެވެ. ޓްރީޓޮޕް ހޮސްޕިޓަލާއި ވިލިމާލެ ޒުވާނުންގެ މަރުކަޒުގައި ވެކްސިން ދިނުން ކުރިއަށްދާނީ ހެނދުނު 10:00 އިން މެދުރު 12:00އާ ހަމައަށެވެ.


Gellunu kappi hoadhumuge masahkaiy kudakohfi - One Online\n5 ޖެނުއަރީ 2022: އަލަމާ ދޯނީން ގެއްލުނު ކައްޕި، އާދަމް ޝަފީއު، އޭނާ ހޯދުމުގެ މަސައްކަތް އެމްއެންޑީއެފުން ވަނީ ކުޑަކޮށްފައި--- ފޮޓޯ: އެމްއެންޑީއެފް\nގެއްލުނު ކައްޕި ހޯދުމުގެ މަސައްކަތް ކުޑަކޮށްފި\nއަޑިއަށްދިޔަ އަލަމާ-5 ދޯނީގެ ކައްޕި، އާދަމް ޝަފީއު ހޯދުމުގެ މަސައްކަތް އެމްއެންޑީއެފުން ކުޑަކޮށްފިއެވެ.\nއަލަމާ ދޯނި އަޑިއަށް ދިޔައީ މިމަހުގެ ތިން ވަނަ ދުވަހު ފ. ފީއަލީން ފުރައިގެން މާލެއަށް ދަތުރުކުރަނިކޮށް އެރޭގެ 10:50 ހާއިރު ވ. ފުސްފަރު ހުޅަނގުންނެވެ.\nދޯނި އަޑިއަށް ދިޔަ ހާދިސާގައި އޭގެއިން ދަތުރުކުރި ތިން މީހުންވެސް ކަނޑުވިއެވެ.\nއޭގެ ތެރެއިން ދެ ބިދޭސީ ފަޅުވެރިން ވަނީ މިމަހުގެ ހަތަރު ވަނަ ދުވަހުގެ ރޭ ފޯނުން ގުޅައި އެމީހުން ތިބިތަން ސަލާމަތީ ހިދުމަތްތަކަށް އަންގައިފައެވެ. އަދި ފަސްވަނަ ދުވަހުގެ ހެނދުނު 6:50 ހާއިރު އެމީހުން ވަނީ ސަލާމަތްކޮށްފައެވެ. އެމީހުން ތިބީ ކުކިން އޮއިލް ހުސްކުރި ހަންތަކެއްގައި އެލިގެންނެވެ.\nނަމަވެސް އެ ދޯނީގެ ކައްޕި ނުފެންނާތީ، އޭނާ ހޯދުމަށް ކޯސްޓްގާޑުން ވަނީ ހުއްޓުމެއްނެތި މަސައްކަތް ކޮށްފައި ކަމަށާއި އެގޮތުން އޭނާ ހޯދުމަށް ކަނޑާއި ވައިގެ މަގުން 7299.78 އަކަނޯޓިކަލް މޭލުގެ ބޮޑު ސަރަހައްދެއް ބަލާފައިވާ ކަމަށްވެސް އެމްއެންޑީއެފުން މިއަދު ބުންޏެވެ.\nއެމްއެންޑީއެފުން ބުނީ ދޯނީގެ ކެޕްޓަންގެ އެއްވެސް ނިޝާނެއް މިހާތަނަށް ފެނިފައި ނުވާތީ ކޯސްޓްގާޑުން ހިންގި ސާޗް އެންޑް ރެސްކިޔު އޮޕަރޭޝަން ވަނީ ސާފޭސް ސާޗަކަށް ބަދަލުކޮށްފައި ކަމަށެވެ.\n"އަލަމާ-5" ދޯނީހެ ބިދޭސީ ދެ ފަޅުވެރީން ސަލާމަތްވީ ކަނޑުވެފައި ތިބޭތާ 35 ގަޑިއިރު ފަހުން ކަމަށް އެފަޅުވެރިން ވަނީ ވަން އަށް ބުނެފައެވެ. އެމީހުން ބުނި ގޮތުގައި، އާދަމްވެސް އެމީހުންނާއެކީގައި ހަންތަކުގައި އެލިގެން ވަރަށް ގިނައިރު ވަންދެން އޮތެވެ. އަދި އާދަމް ހަންތަކުން ދޫކޮށްލީ، ރަށްތަކުގެ އަލި ފެންނަން ފެށުމުން އެ ދިމާލަށް ދިއުމަށް ކަމަށް ފަޅުވެރިން ބުނެފައިވެއެވެ.


ފިޝަރީޒަށް ހުސެއިން، އެންވަޔަރަމަންޓަށް ޝައުނާ ފިޝަރީޒަށް ހުސެއިން، އެންވަޔަރަމަންޓަށް ޝައުނާ\nފިޝަރީޒަށް ހުސެއިން، އެންވަޔަރަމަންޓަށް ޝައުނާ\nފިޝަރީޒް މިނިސްޓަރުކަމަށް އައްޔަންކުރެއްވި ޑރ ހުސެއިން ރަޝީދާއި އެންވަޔަރަމެންޓް މިނިސްޓްރީއަށް އައްޔަންކުރެއްވި އައިމިނަތު ޝައުނާ ހުވާކުރައްވަނީ\nފިޝަރީޒް މިނިސްޓަރުކަމަށް ޑރ ހުސެއިން ރަޝީދު އައްޔަންކުރައްވާ އެންވަޔަރަމެންޓް މިނިސްޓްރީއަށް އައިމިނަތު ޝައުނާ އައްޔަންކުރައްވައިފިއެވެ. ޑރ ހުސެއިން މިހާތަނަށް ހުންނެވީ މިނިސްޓަރ އޮފް އެންވަޔަރަންމަންޓްގެ މަގާމުގައެވެ. އަދި ޝައުނާ މިހާތަނަށް ހުންނެވި ރައީސް އޮފީހުުގެ ޕޮލިސީ ސެކްރެޓަރީގެ މަގާމުގައެވެ. އެ މަޤާމަކީ ސްޓޭޓް މިނިސްޓަރު ފެންވަރުގެ މަޤާމެކެވެ.\nސަރުކާރުންގެ ހިންގުމަށް މި ގެންނެވި ބަދަލާއި އެކު ކުރިން ހިގަމުން އައި މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޯލޮޖީ މިވަނީ އުވާލާފައެވެ. އެ މިނިސްޓްރީގެ މަސައްކަތް އެންވަޔަރަމެންޓް މިނިސްޓްރީގެ ދަށަށް ބަދަލުކުރައްވާ އެންވަރަމެންޓް މިނިސްޓްރީގެ ނަން މިހާރު ވަނީ މިނިސްޓަރ އޮފް އެންވަޔަރަމެންޓް ކްލައިމެޓް ޗޭންޖް އެންޑް ޓެކޮނޯލިޖީއަށް ބަދަލުކުރައްވާފައެވެ.\nސައިންސް އެންޑް ޓެކްނޮލޮޖީ މިނިސްޓްރީ އުވާލެއްވުމުން އެ މިނިސްޓްރީން ކުރައްވަމުން ގެންދެވި ހުރިހާ މަސައްކަތްތަކެއް ކުރައްވަނީ އަލަށް އުފެއްދެވި މިނިސްޓްރީންނެވެ. އަދި އެ މިނިސްޓްރީގައި ތިބި ހުރިހާ މުވައްޒަފުން މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީއަށް ބަދަލުވެގެންދާނެކަމަށްވެސް ރައީސް އޮފީހުން ވިދާޅުވެއެވެ.\nޑރ ހުސެއިންނާއި ޝައުނާ ހުވާކުރައްވާ މަޤާމުގެ ފަތްކޮޅު އެރުއްވީ މިއަދުު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވި ރަސްމިއްޔާތެއްގައެވެ.\nTo improve our services and achieve our pledged objectives the President has decided to bring changes to the following government positions:\nMinister of @MoFMRAmv\nDr. Hussain Rasheed Hassan\nMinister of Environment, Climate Change and Technology, @anuahsa pic.twitter.com/IDYZdu57sJ\n— Mabrook Azeez (@MvSpokesperson) May 5, 2021\nފިޝަރީޒް މިނިސްޓަރަކަށް ޑރ.ޙުސައިން އައްޔަންކުރައްވާފައި މިވަނީ ކުރިން އެ މަޤާމުގައި އެމްއާރުއެމްގެ ސްލޮޓެއްގައި ހުންނެވި ޒަހާ ވަޙީދު މަޤާމުން ވަކިކުރެއްވުމަށްފަހުއެވެ. މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީގެ މަޤާމުގައި ހުންނެވި މަލީހު ޖަމާލުގެ އިތުބާރު ނެތްކަމަށް މަޖިލީހުން ފާސްކޮށް އެނާ އެ މަޤާމުން ވަކިކުރީ މިއަހަރުގެ މާރިޗު 1 ވަނަދުވަހުއެވެ. މަލީހު ޖަމާލު އެ މަޤާމަށް އައްޔަންކުރައްވާފައިވަނީ ޖުމްހޫރީ ޕާޓީގެ ސްލޮޓެއްގައެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ ސަރުކާރުގެ ބައެއް އިސް މަޤާމުތަކަށް ބަދަލު މި ގެންނެވީ ސަރުކާރުން ރައްޔިތުންނަށް ދެއްވަމުން ގެންދަވާ ހިދުމަތްތައް އިތިރަށް ރަނގަޅުކުރެއްވުމާއި ސަރުކާރުގެ ވައުދުތައް ފުއްދެވުމަށްކަމަށެވެ.\nސަރުކާރު ހިންގެވުމަށް ބަދަލުތަކެއް ސަރުކާރުން ގެންނަވާފައި މިވަނީ މިދޔަ މަހު ބޭއްވި ލޯކަލް ކައުންސިލް އިންތިހާބުން މާލެއިން އެމްޑީޕީއަށް ނާކާމިޔާބުވުމުން އެކަމާއި ގުޅޭ ކަންކަން ދިރާސާކުރައްވާ ސަރުކާރު ހިންގެވުން އިތުރަށް ހަރުދަނާ ކުރައްވާނެކަމުގެ ޔަޤީންކަން ރައީސް ދެއްވުމަށްފަހުއެވެ. އަދި ސަރުކާރުގެ ވައުދުތައް ފުއްދެވުމަށް އިތުރު މަސައްކަތް ކުރައްވާނެކަމުގެ ޔަޤީންކަންވެސް ރައީސް ވަނީ ދެއްވާފައެވެ.


Plastic ge asaru enme bodee Rajjey ge kandu thakugai\nޕްލާސްޓިކުގެ އަސަރު އެންމެ ބޮޑީ ރާއްޖޭގެ ކަނޑުތަކުގައި\nރަށެއްގެ ގޮނޑުދޮށުން ޕްލާސްޓިކް ފުޅިތަކެއް ހޮވަނީ -- ފޮޓޯ: ސްލޯޓޭޕް\nމުޅި ދުނިޔޭގައި ވެސް މައިކްރޯ ޕްލާސްޓިކް އެންމެ ގިނައީ ރާއްޖޭގެ ކަނޑުތަކުގައި ކަމަށް ދިރާސާއެއްގައި ބުނެފި އެވެ.\nއެގޮތުން، ރާއްޖޭން ފެނުނު މައިކްރޯ ޕްލާސްޓިކުގެ ސައިޒަކީ އެވަރެޖު ގޮތެއްގައި 0.4 މިލިމީޓަރުކަމަށްވާއިރު، މަސްތަކަށް އެތަކެތި ކެވި، ފަރުތަކުގެ ދިރުމަށް ނޭދެވޭ އަސަރު ކުރުމުގެ ކަންބޮޑުވުން ޓޯބީ ވަނީ ފާޅުކޮށްފަ އެވެ.\nދުނިޔޭގެ ނިސްބަތުންވެސް މައިކްރޯ ޕްލާސްޓިކްގެ ނިސްބަތް ރާއްޖޭގެ ކަނޑުތަކުގައި އިތުރުވުމުގެ މައިގަނޑު ސަބަބެއްގެ ގޮތުގައި ދިރާސާގައި ފާހަގަކޮށްފައިވަނީ، ގިނަ ރަށްތަކުގައި ނަރުދަމާ އާއި ކުނި ނައްތާލުމުގެ ދޯހަޅި ނިޒާމެވެ.\nމި ދިރާސާއަށްފަހު، އެ ޓީމު ދެން މަސައްކަތް ކުރަނީ ފަރު މަހުގެ ބަނޑުގައި މައިކްރޯ ޕްލާސްޓިކު ހުރި މިންވަރު ދިރާސާކުރަންކަމަށް އެ ޓީމުން ވަނީ ބުނެފަ އެވެ.\nޕްލާސްޓިކުގެ ސަބަބުން ރާއްޖޭގެ ކަނޑުތަކަށް ކުރާ ނޭދެވޭ އަސަރުތައް ކުޑަކުރަން އަންނަ އަހަރުގެ ޖެނުއަރީ މަހުން ފެށިގެން އެއް ފަހަރު ބޭނުން ކުރުމަށް ފަހު އުކާލެވޭ ޕްލާސްޓިކް ރާއްޖެ އެތެރެ ކުރުން ވަނީ މަނާކޮށްފަ އެވެ.\nމާފުށިވަރު ހަތަރު ލައްކައިން ޖޫރިމަނާކޮށްފި


تَدْوِيْنُ السُّنَّةِ النَّبَوِيَّةِ 70 – DhiSalafiyyah\nتَدْوِيْنُ السُّنَّةِ النَّبَوِيَّةِ 70\n07/10/2020 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nމިޤަރުނުގައި ސުންނަތް ރައްކާތެރިކުރެވުނު ގޮތް3ބަޔަކަށް ބަހާލާނަމެވެ. އެއީ:\nފުރަތަމައީ: އިސްވެ ދިޔަ ޤަރުނުތަކާ އަޅާ ބަލާއިރު މިޤަރުނުގައި (ހިޖުރައިން ދެވަނަ ޤަރުނުގައި) ސުންނަތް ރައްކާތެރިކުރުން ކުރިއަރައިގެން ދިޔަ ގޮތް\nހ. ހަމައެކަނި ޖަމާކޮށް ރައްކާތެރިކުރުމުގެ ބަދަލުގައި މިޤަރުނުގައި ލިޔެވުނު ލިޔުންތަކުގައި ތަރުބީތުކަމާއެކު ބާބުތަކަށް ބަހާލައިގެން ވަކި ފަންނުތަކުގައި ފޮތްތައް ލިޔެވިގެން ދިޔުން.\nށ. މިޤަރުނުގައި ލިޔެވިގެން ދިޔަ ފޮތްތަކުގައި ރަސޫލާ صلى الله عليه وسلم ގެ ޙަދީޘްފުޅުތަކުގެ އިތުރަށް ޞަޙާބީ ބޭކަލުންނާއި ތާބިޢީ ބޭކަލުންގެ ފަތުވާތައްވެސް ޖަމާކޮށްފައިވުން. އޭގެ ކުރިން އެފަދަ ފަތުވާތައް ޛިކުރުކުރެވެމުން ދިޔައީ އަނގަބަހުންނެވެ. އަދި އޭގެ ކުރިން ލިޔެވުނު ފަތްފުށްތަކުގައިވަނީ ހަމައެކަނި ނަބަވީ ޙަދީޘްތަކެވެ.\nނ. މިޤަރުނުގެ ފޮތްތަކުގައި ސުންނަތް ރައްކާތެރިކޮށްފައިވާ ގޮތަކީ: އެއް މައުޟޫޢެއްގެ ޙަދީޘްތައް އެއް ބާބެއްގައި ގެނައުން. ދެން އެއަށްފަހުގައި އެބާބުތައް ނުވަތަ ކިތާބުތައް އެއް ފޮތެއްގެ ގޮތުގައި ގެނައުމެވެ. އެހެނަސް އިސްވެ ދިޔަ ޤަރުނުގައި ސުންނަތް ޖަމާކޮށްފައިވަނީ އެއްވެސް ތަރުތީބެއް އަދި ވަކިކުރުމެއް ނެތި ފަތްފުށްތަކުގައެވެ. \nއަލްޚަޠީބު އަލްބަޣުދާދީ ވިދާޅުވިއެވެ.\n“ޞަޙާބީ ބޭކަލުންނާއި ތާބިޢީ ބޭކަލުންގެ ޒަމާނުގައި، ވަކި މައުޟޫޢެއްގައި ފޮތްތައް ލިޔުއްވާފައި ނުވެއެވެ. އަދި ބާބުތަކާއި ކިތާބުތަކުގެ މައްޗަށްވެސް ލިޔުއްވާފައި ނުވެއެވެ. އެފަދައިން ލިޔުއްވާފައިވަނީ އެއަށްފަހު ވަޑައިގެން ބޭކަލުންނެވެ. ދެން އެއަށްފަހުގައި ވަޑައިގެންނެވި ބޭކަލުންވެސް އެގޮތަށް ލިޔުއްވީއެވެ. \nއަލްޙާފިޡް އިބްނު ރަޖަބު އަލްޙަންބަލީ (އަވަހާރަވީ 795 ހ) ގެ ބަސްފުޅު އިސްވެބަޔާންވެގެން ހިނގައްޖެއެވެ. އޭގައި ވަނީ:\n“ޞަޙާބީ ބޭކަލުންނާއި ތާބިޢީ ބޭކަލުންގެ ދުވަސްވަރުގައި ލިޔެވުނު ލިޔުންތަކަކީ ތަރުތީބުކޮށް ބާބުތަކަށް ބަހައިގެން ލިޔެވިގެން ދިޔަ ލިޔުންތަކެއް ނޫނެވެ. އެހެނަސް އެއީ އެބޭކަލުން ހިތުދަސްކުރައްވަން ނުވަތަ މުރާޖަޢާކުރައްވަން ލިޔުއްވި ލިޔުންތަކެކެވެ. ދެން އެއަށްފަހުގައި އަތުބާޢުއް ތާބިޢީންގެ ދުވަސްވަރުގައި ފޮތްތައް ލިޔުއްވިގެން ދިޔައެވެ.” \nރ. ޞަޙާބީ ބޭކަލުންނާއި ތާބިޢީ ބޭކަލުންގެ ޒަމާނުގައި ފަތްފުށްތަކުގައި ލިޔެވިފައިހުރި ވާހަކަތަކާއި ޞަޙާބީ ބޭކަލުންގެ ފަތުވާތަކާއި ތާބިޢީ ބޭކަލުންގެ ފަތުވާތައް މި ޤަރުނުގައި ލިޔެވިގެން ދިޔަ ފޮތްތަކުގައިވަނީ ޝާމިލު ގޮތަކަށް ބަޔާންކޮށްފައި. \nމި ޤަރުނުގައި ލިޔެވިގެން ދިޔަ ފޮތްތަކަށް ނަންދިނުމުގައި: موطأ – مصنف – جامع – سنن މިފަދަ ނަންތައް ދެއްވާފައިވެއެވެ. އަދި ވަކި ޚާއްޞަ މައުޟޫޢުތަކުގައިވެސް އެދުވަސްވަރު ފޮތްތައް ލިޔެވިގެން ދިޔައެވެ. އޭގެ ތެރޭގައި: الجهاد – الزهد – المغازي والسير ހިމެނެއެވެ.\nޙަދީޘާއި އަސާސީ ފޮތްތަކުގެ ތެރެއިން ކިޔަވާ ކުއްޖާ ފަށަންވީ މުހިންމު ފޮތްތައް ބަޔާންކުރައްވަމުން އަލްޚަޠީބުލް ބަޣުދާދީ ވިދާޅުވިއެވެ.\n“ދެން އެއަށްފަހުގައި ޙުކުމްތަކާ ބެހޭގޮތުން ލިޔުއްވާފައިވާ ފޮތްތަކެވެ. އަދި މުސްނަދުތައް ޖަމާކޮށްފައިވާ ފޮތްތަކާއި މުސްނަދު ނޫން – ޙަދީޘާއި އާޘާރުތައް – ރިވާކުރައްވާފައިވާ ފޮތްތަކެވެ. މިޘާލަކަށް: އިބްނު ޖުރައިޖާއި އިބްނު އަބީ ޢުރޫބާއާއި އިބްނުލް މުބާރަކާއި އިބްނު ޢުޔައިނާއާއި ހުޝައިމު ބުން ބަޝީރާއި ޢަބްދުﷲ ބުން ވަހްބާއި ވަކީޢާއި ޢަބްދުއްރައްޒާޤު ބުން ހުމާމާއި ސަޢީދު ބުން މަންޞޫރު އަދި އެ ނޫން ބޭކަލުންގެ ފޮތްތަކެވެ.”\n“އިމާމު މާލިކުގެ މުވައްޠާއާ މެދު ދަންނައެވެ. އެއީ މިބާވަތުގެ ފޮތްތަކުގެ ތެރެއިން އެންމެ އިސްކަންދޭން ޖެހޭ ފޮތެވެ. އަދި ކޮންމެ ފޮތެއްވެސް ފައްޓަމުން އެންމެ ފުރަތަމަ ޛިކުރުކުރަންވީ ފޮތަކީ އެއީއެވެ.” \n އަލްޙާފިޡް އިބްނު ޙަޖަރު تدريب الراوي (1 / 88 -89) ގައި ވިދާޅުވިއެވެ. “މިއީ ބާބުތައް އެއްކޮށް ގެނައުމުގެ ވާހަކައެވެ. އެއްގޮތް ޙަދީޘްތައް އެއް ބާބެއްގައި ޖަމާކުރުމާމެދު ދަންނައެވެ. އެކަން އެންމެ ކުރިން ކުރެއްވި ބޭކަލެއްގެ ގޮތުގައި އެނގިފައިވަނީ އައްޝަޢުބީ އެވެ. އެކަލޭގެފާނު ވިދާޅުވިކަމަށް ރިވާވެގެންވެއެވެ. މިއީ ވަރިއާ ބެހޭގޮތުން ވަރަށް ބޮޑު ބާބެކެވެ. އަދި އެކަމާ ގުޅޭ ޙަދީޘްތަކެއް ދެން ރިވާކުރެއްވިއެވެ. (المحدث الفاصل ص: 609، الجامع لأخلاق الراوي وآداب السامع للخطيب2/ 285.)\n الجامع2/ 186\n شرح العلل (1/37).\n بحوث في تاريخ السنة المشرَّفة ص: 234، الحديث والمحدِّثون ص: 244.\n الجامع لأخلاق الراوي (2/186).


Clasico ge haassa match eh baavvan govaalaifi\nކްލަސިކޯގެ މެޗުތަކުން ބާސާ އަދި ރެއާލުން އަންނަނީ ބޮޑު އާމްދަނީ އެއް ހޯދަމުން\nކ. މާލެ | 8 އޭޕްރިލް 2020 | ބުދަ 13:41 | 3,064\nކްލަސިކޯގެ މެޗެއްގެ ތެރެއިން - ގެޓީ އިމޭޖާސް\nދުނިޔޭގައި މިހާރު ހަލުވިކަމާއިއެކު ފެތުރެމުން އަންނަ ކޮރޯނާވައިރަސް (ކޮވިޑް-19) ގެ ސަބަބުން ގެއްލުން ލިބިފައިވާ އާއިލާތަކަށް އެހީތެރިވުމަށް، ފަންޑްރައިސް އިވެންޓެއްގެ ގޮތުގައި އެލް ކްލަސިކޯގެ ހާއްސަ މެޗެއް ބާއްވަން ސްޕެއިންގެ ކުރީގެ ގޯލްކީޕަރު އިކާ ކަސިއަސް ގޮވާލައިފި އެވެ.\nސްޕެއިންގެ ވާދަވެރި ދެ ކްލަބްކަމަށްވާ ބާސެލޯނާ އަދި ރެއާލް މެޑްރިޑްގެ ކުރިމަތިލުންތަކަކީ ގިނަ އަދަދެއްގެ ސަޕޯޓަރުން އެ މެޗަކަށް އިންތިޒާރު ކުރަމުން އަންނަ މެޗެކެވެ. އަދި މި މެޗަކީ އެންމެ އަގު ބޮޑުކޮށް ޓީވީ ރައިޓްސް ވިއްކަމުން ގެންދާ މެޗެވެ.\nރެއާލް މެޑްރިޑް އަދި ސްޕެއިންގެ ގޯލު ގިނަ ދުވަސްތަކެއް ވަންދެން ބެލެހެއްޓި ގޯލްކީޕަރު ކަސިއަސް ބުނީ ކޮވިޑް-19 އާންމު ހާލަތަކަށް އެޅުމުން ވައިރަސްގެ ސަބަބުން ގެއްލުން ލިބުނު އާއިލާތަކަށް އެހީވުމުގެ ގޮތުން ކްލަސިކޯގެ ހާއްސަ މެޗެއް ބާއްވަން ރާވަންޖެހޭ ކަމަށާއި، އެ މެޗުގައި ކުޅޭނީ ކުރިން ރެއާލް އަދި ބާސާ އަށް ކުޅުނު ކުޅުންތެރިން ކަމަށެވެ. އަދި މި މެޗުން ލިބޭ ފައިސާ ޑަބްލިއުއެޗްއޯ، ޔުނިސެފް އަދި ފަންޑްރައިސިން ކުންފިނިތަކަށް ހަވާލުކުރެވޭ ގޮތެއް އިންތިޒާމުކުރެވޭނެ ކަމަށްވެސް ކަސިއަސް ބުންޏެވެ.


SunOnline: South Africa ge cricket legend De Villiers kulhun huttaalaifi\nސައުތު އެފްރިކާގެ ކްރިކެޓް ލެޖެންޑް ޑެ ވިލިއާސް ކުޅުން ހުއްޓާލައިފި\nޢަބްދުﷲ އައިމަން 20 Nov 2021, 14:12\nސައުތު އެފްރިކާގެ ކްރިކެޓް ލެޖެންޑް އޭބީ ޑެ ވިލިއާސް\nސައުތު އެފްރިކާގެ ކްރިކެޓް ލެޖެންޑް އޭބީ ޑެ ވިލިއާސް ކްރިކެޓުގެ ހުރިހާ ހަރަކާތަކުން ރިޓަރަޔަރ ކޮށްފިއެވެ.\nވިލިއާސް 37، ރަސްމީކޮށް ކްރިކެޓް ކުޅުން ހުއްޓާލިކަން އިއްޔެ ވަނީ އިއުލާން ކޮށްފައެވެ. ކްރިކެޓުގެ ކާމިޔާބު ކެރިއަރެއް ނިންމާލި ވިލިއާސް ގައުމީ ޓީމަށް 114 މެޗު (އޮފިޝަލްކޮށް ގުނާ) ކުޅެދީފައިވާ އިރު، ވަން ޑޭ އިންޓަނޭޝަނަލް (އޯޑީއައި) 228 މެޗާއި 78 ޓީ20 މެޗު ވަނީ ކުޅެފައެވެ.\nސައުތު އެފްރިކާ ދުއް އެންމެ މޮޅު އެއް ކްރިކެޓް ކުޅުންތެރިޔާ، ވިލިއާސް ރަސްމީކޮށް ގައުމީ ޓީމަށް ކުޅުން ހުއްޓާލީ 2018 ވަނަ އަހަރުއެވެ. އެކަމަކު އޭގެ ފަހުން ވެސް އިންޑިއަން ޕްރިމިއާ ލީގުގައި ބެންގަލޫރުގެ ރޯޔަލް ޗެލެންޖާސްއަށް ވަނީ ކުޅެދީފައެވެ.\n"ކްރިކެޓްގެ ހަޔާތް ވަރަށް ކާމިޔާބު، އަދި އެހާމެ ހިތްހަމަ ޖެހޭ ގިނަ ކަންތައްތަކެއް ދިމާވި. އެކަމަކު އެންމެ ލޯބިވާ ކްރިކެޓް ކުޅުން ހުއްޓާލަން ނިންމައިފިން،" ވިލިއާސް އިއްޔެ ޓްވިޓާ މެދުވެރިކޮށް ބުނެފައިވެއެވެ.\nޑެ ވިލިއާސް ކްރިކެޓަށް ނުކުމެ ފުރަތަމަ ފަހަރަށް ބައިނަލް އަގުވާމީ މެޗެއް ކުޅުނީ 2004 ވަނަ އަހަރުއެވެ. އިންގްލޭންޑާ ދެކޮޅަށް ކުޅުނު އެ މެޗަށްފަހު އޭނާ 2018 ވަނަ އަހަރު ސައުތު އެފްރިކާއަށް ކުޅެދިން އެންމެ ފަހު މެޗު ކުޅުނީ އޮސްޓްރޭލިއާއާ ދެކޮޅަށެވެ.\nޑެ ވިލިއާސް ވަނީ އޭނަގެ ކެރިއަރުގައި ޖުމުލަ 8,765 ލަނޑު ހަދައިފައެވެ. އޭނާ ކުޅުނު މެޗުތަކަށްބަލާއިރު، އެވެރަޖް އަކަށް 50.66 ލަނޑު ވަނީ ހަދައިފައެވެ. އަދި އެހެންމެ 22 ސެންޗަރީއާއި 222 ބޯޅަ ވަނީ ހިފައިފައެވެ.\n"ކްރިކެޓް އަހަންނަށް ވަރަށް ބޮޑެތި ފިލާވަޅުތަކެއް ދީފި. މި ނިންމުން ކުއްލިޔަކަށް އިއުލާން ކުރި ނަމަވެސް މި ކުޅިވަރުގައި އަހަރެން ބޭނުން ކަންކަން ހާސިލް ވެއްޖެ."\nޓީ20 ކްރިކެޓް މުބާރާތް\nމާލޭ ސްޕޯރޓްސް ކްލަބާއި ނިއުސްޓާއަށް މޮޅެއް\nއުރީދޫއިން ބިދޭސީންނަށް ހާއްސަ ކްރިކެޓް މުބާރާތެއް\nކްރިކެޓް ލެޖެންޑް ޑެ ވިލިއާސް ކުޅުން ހުއްޓާލައިފި


Haafizunge Baveechaain Alhafiza Nawaar Firaq Muhammadh Fulhu | Dhiislam\nޢުމުރުން ތޭރަ އަހަރުގެ އަލްޙާފިޡާ ނަވާރް ފިރާޤް މުޙައްމަދުފުޅަކީ ވަރަށް ތުއްތު އިރުއްސުރެ ޤުރުއާން ހިތުދަސް ކުރުމުގެ މާތް މަސައްކަތް ފެށި ކުއްޖެކެވެ. ޢުމުރުން އެންމެ ތިން އަހަރުގައި ޢަންމާ ފޮތް ދަސްކޮށް ނިންމާލިއެވެ. އަދި 2013ވަނަ އަހަރު ޤުރުއާން ހިތުދަސް ކުރުމުގެ މަތިވެރި ނިޔަތާއި އެކު ޤުރުއާނާއި ބެހޭ މަރުކަޒާއި ގުޅުނެވެ.\nއަލްޙާފިޡާ ނަވާރް ކީރިތި ޤުރުއާން ހިތުދަސް ކުރުމަށް ޝައުޤުވެރިކަން އުފެދުނީ އޭނާގެ ލޮބުވެތި މައިންބަފައިން އޭނާ ކުޑައިރުއްސުރެ އެކަމަށް ބާރު އަޅައިދެމެން ދިޔުމުންނެވެ.\nއަލްޙާފިޡާ ނަވާރް ކީރިތި ޤުރުއާން ހިތުދަސް ކޮށް ނިންމާލައިފައި ވަނީ އޭނާގެ ޢުމުރުން އެގާރަ އަހަރުގައެވެ. އަދި ކީރިތި ޤުރުއާނާއި ބެހޭ މަރުކަޒުގެ ޙާފިޡުންގެ ކޮމިޓީއަށް މުޅި ޤުރުއާން ކިޔައިދީ ނިންމާލީ ޢުމުރުން ބާރަ އަހަރުގައެވެ.\nއަލްމަދްރަސަތުލް ޢަރަބިއްޔަތުލް އިސްލާމިއްޔާގެ ދަރިވަރު އަލްޙާފިޡާ ނަވާރް ޤުރުއާން ހިތުދަސް ކޮށްފައިވަނީ މަދަރުސީ ދައުރުގައި ކަމަށް ވެފައި ޤުރުއާން ހިތުދަސް ކުރުމާއި، މަދަރުސާގެ ފިލާވަޅުތަށް ހެދުމާއި ދަސްކުރުމަށް ވަގުތު ދޭން ޖެހޭއިރު، ދިމާވި ދަތިތަކަކީ ކޮބައިތޯ ސުވާލު ކުރުމުން ނަވާރް ބުނީ މަދަރުސާގެ ފިލާވަޅުތަށް ގިނަވެ ދަސްކުރަން ޖެހޭ އެއްޗެހި ގިނަވުމުން އުނދަގޫ ވާކަމަށެވެ. ނަމަވެސް ނަވާރް ކަނޑައެޅި ވަރުގަދަ ޢަޒުމާއި އެކު ނަވާރް މިވަނީ ﷲގެ ރަޙްމަތުން އެމަސައްކަތް ކަމިޔާބު ކަމާއި އެކު ނިންމާލައިފައެވެ.\nނަވާރްގެ މިމަސައްކަތުގައި ނަވާރް އަށް އެންމެ ބޮޑު އެހީތެރިކަމެއް ލިބިފައިވަނީ ނަވާރްގެ ލޮބުވެތި މަންމަ ބ ތުޅާދޫ އޮފްދާރް މަރިޔަމް ޝިޔާޒާ އާއި ނަވާރްގެ ލޮބިވެތި ބައްޕަ ޅ ނައިފަރު ވިންޓަރގްރީން ފިރާޤް މުޙައްމަދު ފުޅުގެ ފަރާތުން ކަމަށް ނަވާރް ބުނެއެވެ.\nކީރިތި ޤުރުއާން ހިތުދަސް ޙާފިޡާއަކަށް ވެވުމަކީ ނަވާރްގެ ޙަޔާތުގައި ނަވާރްއަށް ޙާސިލް ކުރެވުނު އެންމެ ބޮޑު ކާމިޔާބީ ކަމުގައި ނަވާރް ދެކެއެވެ. އަދި އެއީ ނަވާރް އަށް ލިބުނު އެންމެ ބޮޑު އުފާވެސްމެއެވެ.\nކުރިމަގުގައި ޤުރުއާންގެ ދާއިރާއިން ނަވާރް ޙާސިލް ކުރަން ބޭނުން ވާ ކަމަކީ ކޮބައިތޯ ސުވާލު ކުރުމުން ނަވާރް ބުނީ ޤުރުއާނުގެ ރިވާޔަތްތަށް ދަސްކޮށް އިޖާޒާ ޙާސިލް ކުރުމަކީ އޭނާ ދެކޭ ހުވަފެނެއް ކަމަށެވެ. އަދި ކުރިއަށް އޮތް ޖީލު ތަކަށް ޤުރުއާނުގެ ޢިލްމު ފޯރުކޮށްދިނުމަކީ ނަވާރް ކުރާ އުންމީދެކެވެ.\nކީރިތި ޤުރުއާން ހިތުދަސް ޙާފިޡާއަކަށް ވެވުމަކީ ނަވާރްގެ ޙަޔާތުގައި ނަވާރްއަށް ޙާސިލް ކުރެވުނު އެންމެ ބޮޑު ކާމިޔާބީ ކަމުގައި ނަވާރް ދެކޭ\nމުސްތަޤްބަލުގައި އަލްޙާފިޡާ ނަވާރް އަޅުގަނޑުމެންނަށް ފެނިގެންދާނީ ޝަރުޢީ ދާއިރާއިންނާއި ޤުރުއާންގެ ދާއިރާއިން ކަމަށް ނަވާރް ބުނެއެވެ.\nޤުރުއާން ހިތުދަސް ކުރާ ކުދިންނަށް ނަވާރް ބުނެލަން ބޭނުން ވަނީ ކީކޭތޯ ސުވާލު ކުރުމުން ނަވާރް ބުނީ، ޤުރުއާން ހިތުދަސް ކުރުމަކީ ފަސޭހަ ކަމެއް ކަމަށް ގިނަ ކުދިންނަށް ހީނުވިޔަސް ހިތްވަރާއި ޢަޒުމާއިއެކު ﷲއަށް ދުޢާ ދަންނަވާ އެކަމަށް އެދުމަށެވެ. އަދި ހުއްޓާ ނުލައި މަސައްކަތް ކުރުމަށާއި، ޤުރުއާން ހިތުދަސް ކުރުމުން ލިބޭނެ އުފާ ސުވަރުގެއިން ޙާސިލް ވާނެ ކަމުގެ ޔަޤީން ކަން ހަނދާން ބަހައްޓައިގެން ކުރިއަށް ދިއުމަށެވެ. ﷲގެ ވާޤިފުޅާއި އެކު އޭރުން ކާމިޔާބު ލިބޭނެއެވެ.\nމި 2020ވަނަ އަހަރު ޙާފިޡް ކަމުގެ ސަނަދު ޙާސިލް ކުރި އަލްޙާފިޡާ ނަވާރް ވަނީ ޤުރްއާން ކިޔެވުމުގެ މުބާރާތް ތަކުން ފާހަގަ ކުރެވޭ ވަނަތަކެއް ޙާސިލް ކޮށްފައެވެ. އެގޮތުން ދޮންދޫނި ޕްރީ ސްކޫލްގެ ޤުރުއާން މުބާރާތުން 2012ވަނަ އަހަރު މުޅި މުބާރާތުން ދެވަނަ ޙާސިލް ކޮށްފައިވެއެވެ. އަދި 2013ވަނަ އަހަރު ހަމައެމުބާރާތުން އެއްވަނަ ޙާސިލް ކޮށްފައިވެއެވެ. އަދި 2014ވަނަ އަހަރު އިއުފަވި ޤުރުއާން މުބާރާތުން ހަ އަހަރުން ދަށުން ހިތުން ކިޔުމުގެ ގޮފިން ތިންވަނަ ޙާސިލް ކޮށްފައިވެއެވެ.\n2017ވަނަ އަހަރު އަލްކައުން މުބާރާތުން ނުވައަހަރުން ދަށުގެ ޢުމުރު ފުރާއިން ހިތުން ކިޔުމުގެ ގޮފިން ދެވަނަ ޙާސިލް ކޮށްފައިވާއިރު، ހަމަ އެ އަހަރު ފަލާޙް މުބާރާތުން އެގާރަ އަހަރުން ދަށުގެ ހިތުން ކިޔުމުގެ ގޮފިން ހަތަރުވަނަ ޙާސިލް ކޮށްފައިވެއެވެ. އަދި 2019ވަނަ އަހަރު އިއުފަވި ޤުރުއާން މުބާރާތުން ތޭރަ އަހަރުން ދަށުން ހިތުން ކިޔެވުމުގެ ގޮފިން ދެވަނަ ޙާސިލްކޮށްފައިވެއެވެ. އަދި ހަމަ އެއަހަރު ފަލާޙް މުބާރާތުން ވެސް ތޭރަ އަހަރުން ދަށުން ހިތުން ކިޔުމުގެ ގޮފިން ދެވަނަ ޙާސިލްކޮށްފައިވެއެވެ.\nޤުރުއާން ހިތުދަސް ކުރުމުގެ މަތިވެރި ޝަރަފު ހޯދުމުމުގެ ތައުފީޤް ދެއްވީތީ ﷲތަޢާލާ ނަވާރް ޝުކުރު ވެރިވެއެވެ. އަދި މިމަސައްކަތުގައި ކެނޑި ނޭޅި އެހީ ތެރިކަން ދެއްވި ނަވާރްގެ މަންމަ އާއި ބައްޕަ އަދި ޓީޗަރުންނަށް ނަވާރު ޝުކުރުވެރިވަނީ ހިތުގެ އިޚްލާސްތެރި ކަމާއިއެކުއެވެ.


Dharifulhaa behi maruge inzaaru dhin kamah thuhumathu kurevey bappa aku fuluhunna havaalu koffi | Mihaaru\nބައްޕައާ ބެހުނު ކަމަށް ތުހުމަތު ކުރެވޭ މިހާ ހައްޔަރުކޮށްފައި. --ފޮޓޯ/ސޯޝަލްމީޑިއާ\nދަރިފުޅާ ބެހި މަރުގެ އިންޒާރު ދިން ކަމަށް ތުހުމަތުކުރެވޭ ބައްޕައަކު ފުލުހުންނާ ހަވާލުކޮށްފި\n24 ޖެނުއަރީ 2020 - 10:06 38 comments\nސޯޝަލް މީޑިއާގައި އާއްމުވެފައިވާ ފޮޓޯތަކުން ފެންނަ ގޮތުގައި އެ ފިރިހެން މީހާ ބިންމަތީގައި އޮތް އިރު، ބަޔަކު ތިބީ އޭނާ ވަށާލައިގެންނެވެ. އެހެން ފޮޓޯއެއްގައި، ފުލުހަކު ގޮސް އޭނާ އެތަނުން ތެދުކުރާ މަންޒަރު ވެސް ފެނެ އެވެ.\nމަގުމައްޗަށް ނެރެ ބަޔަކު އޭނާ އަށް އަނިޔާކުރީ ކަމަށް ބައެއް މީހުން ބުނެ އެވެ.\nއޭނާގެ ދަރިފުޅު ކަމަށް ބުނާ ކުއްޖަކު ރޮމުން އަނިޔާގެ ވާހަަކަ ކިޔައިދޭ އޯޑިއޯއެއް ސޯޝަލް މީޑިއާގައި ވަނީ އާއްމުކޮށްފަ އެވެ. އޭގައި އިވެނީ، އެހެން މީހަކު ސުވާލު ކުރުމުން، އެ ކުއްޖާ ވާހަކަތައް ކިޔައިދޭ އަޑެވެ. ބަޔަކު ނުކުމެ އޭނާ ފުލުހުންނާ ހަވާލުކުރީ، އެ އޯޑިއޯ އާއްމުވުމުން ކަމަށް ބެލެވެ އެވެ.\nއެ ކުއްޖާ އަކީ ކާކުކަން އެނގިދާނެ ފަދަ ގޮތަކަށް އޯޑިއޯ އާއްމުކުރި މައްސަލައިގައި ބައެއް މީހުން ހިތްހަމަނުޖެހުންފާޅުކޮށްފައިވެ އެވެ.\nއެ އޯޑިއޯގައި، ރޮމުން ކިޔައިދިން ގޮތުގައި ބައްޕަ އަކީ މަސްތުވާތަކެތި ބޭނުންކުރާ މީހެކެވެ. ބައްޕަ ފުރަތަމަ އޭނާ އަށް ޖިންސީ ގޯނާކުރީ ފަޅު ގޯއްޗަކަށް ގެންގޮސްގެންނެވެ. އެކަން ސިއްރުކޮށްފައި ބޭއްވުމަށާއި އެހެން ނޫން ނަމަ މަންމަ އާއި އެ ކުއްޖާގެ ދޮންތަ މަރާލާނެ ކަމުގެ އިންޒާރު ދިން ކަަމަށް އޯޑިއޯގައި ބުނެ އެވެ.\nޖިންސީ އަނިޔާގެ ގިނަ މައްސަލަތަކެއް މި ދުވަސްވަރު ފެންމަތިވެ، އެ ވާހަކަތައް ކިޔައިދެމުން އަންނަނީ ދެ އަހަރު ނުފުރޭ ކުއްޖަކަށް އެ ކުއްޖާގެ ކާފަ އާއި މުނި ކާފަގެ ފަރާތުން ލިބުނު އަނިޔާތައް ފެންމަތިވެ، އެކަމުގައި ހުރި އެތައް އިހުމާލެއް ފަޅާއަރާފައި ވަނިކޮށެވެ.\nޖެންޑާ މިނިސްޓްރީއާ ގުޅިގެން ފުލުހުން އެ މައްސަލަ ވެސް ތަހުގީގު ކުރަމުން އަންނަ އިރު، ޖިންސީ ގޯނާގެ މައްސަލަތައް ނުބެލި ދިގުލައި، އިންސާފަށް ހުރަސްއެޅިފައި އޮންނަ މައްސަލަ ހައްލުކުރަން ކަމާގުޅޭ އިދާރާތަކުން ވަނީ މަސައްކަތް ފަށައިފަ އެވެ.\nއިތުރު ލިޔުންތައް ކުށްކުރުން ޕޮލިސް ވިލިމާލެ ކުޑަކުދިންނަށް އަނިޔާކުރުން ކުދިންނަށް ޖިންސީ ގޯނާކުރުން ޖިންސީ އަނިޔާ ޖިންސީ ގޯނާކުރުން ކުޑަކުދިން ކުޑަކުދިންގެ ހައްގުތައް ރޭޕް


26 އޮގަސްޓް 2018, 12:00 އިއުލާން\nނަންބަރު(A) EA-2018/205 :\n23 ސެޕްޓެމްބަރ 2018 ވާ އާދީއްތަ ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބު 2018 އަށް ވޯޓު ލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓެއް މިއަދު އާންމުކޮށް މި ލިސްޓަށް ޝަކުވާ ހުށަހެޅުމުގެ ފުރުޞަތު 27 އޮގަސްޓް 2018 އިން 29 އޮގަސްޓް 2018 ގެ ނިޔަލަށް ހުޅުވާލައިފީމެވެ. މި ލިސްޓުގައިވާ މަޢުލޫމާތު މިކޮމިޝަނުގެ ހިލޭ ގުޅޭ ނަންބަރު 1414 ގުޅައިގެން ނުވަތަ އެސް.އެމް.އެސް ފޮނުވައިގެން އަދި ކޮމިޝަނުގެ ވެބްސައިޓް "www.elections.gov.mv" އިން ޗެކްކުރެވޭ ގޮތަށް ވަނީ ހަމަޖެހިފައެވެ.\nމި ލިސްޓަށް އެއްވެސް ފަރާތަކުން ޝަކުވާ ހުށަހަޅަން ބޭނުންވާނަމަ ޝަކުވާ ހުށަހަޅާނީ "ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީއާ ބެހޭ ޝަކުވާ ހުށަހަޅާ ފޯމު" އިންނެވެ.\nފޯމު ދޫކުރުމާއި ބަލައިގަތުމުގެ އިންތިޒާމް ހަމަޖެހިފައިވަނީ ހުރިހާ ރަށެއްގެ ރަށު ކައުންސިލް އިދާރާތަކުގައި، އައްޑޫ ސިޓީ އަދި ފުވައްމުލަކު ސިޓީގެ އަވަށްތަކުގެ އޮފީސްތަކުގައި އަދި މާލޭ ސިޓީގައިނަމަ އިންތިޚާބާ ބެހޭ މަރުކަޒު (ބައު ޖަމާލުއްދީން) ގައި 27 އޮގަސްޓް 2018 އިން 29 އޮގަސްޓް 2018 އަށް ކޮންމެ ދުވަހެއްގެ ހެނދުނު 08:30 އިން ހަވީރު :0006 ގެ ނިޔަލަށެވެ.\nރާއްޖެއިން ބޭރުގައިނަމަ ފޯމު ދޫކުރުމާއި ބަލައިގަތުމުގެ އިންތިޒާމް ހަމަޖެހިފައިވަނީ ރާއްޖެއިންބޭރު ޤައުމުތަކުގައި ހުންނަ ދިވެހިރާއްޖޭގެ ކޮންސިއުލޭޓް އޮފީސްތަކުންނާއި ދިވެހިރާއްޖޭގެ އެންބަސީތަކުން، ރަސްމީ ބަންދު ނޫން ކޮންމެ ދުވަހެއްގެ ހެނދުނު 09:30 އިން ހަވީރު 04:00 އަށެވެ. މި މުއްދަތުގެ ތެރޭގައި ޝަކުވާހުށަހެޅޭނީ ހަމައެކަނި ރަޖިސްޓަރީވެފައިވާ ތަނުގެ މަޢުލޫމާތާއި ގުޅޭ ގޮތުންނެވެ.\n14 ޛުލްޙިއްޖާ 1439\n26 އޮގަސްޓް 2018\nވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު